
الجزء 1
كلنا بنعرف انو الجامعه بتمثل منحي كبير من حياتنا ، وتطور في المعامله والبيئه والمجتمع
وفيها بنكون صداقات جديده ممكن تمتد لي اخر العمر
وبنلقي فيها اشكال وقصص منها السمح والزين والكعب والشين
روايتنا الجديده ح تكون كلها في المجتمع الجامعي
بطل قصتنا شاب اسمو ‏( صابر ‏) ح نتعرف علي الاحداث الح تحصل معه ونشوف الايام مخبيه ليهو شنو
♡ ان شاء ال روايه تنال اعجابكم ♡
مع تحياتي
Sohib S-keb
***************************
صباح الله بي بركاتو
يا سلام كدا الواحد يادوب احس انو كبر
ههههههههه
اول يوم في الجامعه لازم الواحد اتشيك تمام 😎 عشان المزز 😍 ومن البدايه ادي انطباع مشرف 😎✌
نتعرف علي بطل قصتنا ‏( صابر ‏) 17 سنه قصير ومتوسط الوسامه بس اهم شئ عندو طيبه قلبو ❤ هو شاب من بين 3 بنات هو التاني في البيت اكبر منو بت اسمها ‏( ورد ‏) 21 سنه بتقرا هندسه في اخر سنه ليها في الجامعه واصغر منو بت اسمها ‏( رغد ‏) 13 ممتحنه الاساس
ابوه حاج عبدالله وامه الخاله سعاد
بعد ما صلي وجهز اللبسه الهي اصلا جاهزه من امبارح ‏( برلوم كرت كرتونه (😂😂 لبس الجزمه ‏( كونفيرس (😍 اتريح والريح من بعد شارعين تشمها 😂😂😂 ‏( قلنا ليكم برلوم جديد (😂😂
وطلع علي المواصلات عشان امشي علي الجامعه
علي حياه جديده
علي مجتمع جديد
يا رب ح اكون فاتحه خير عليه
ولا ما خفيا كان اعظم
دا الح نشوفوا مع الايام
الجزء 2
وطلع علي المواصلات عشان امشي الجامعه ، وكعاده بلدي الحبيب 😉 الناس في الموقف زحمه ومواصلات مافي 😅😅 بس صاحبنا ما شغال بي شئ مركب سمعاتو وبسمع في اغاني ‏( back street boys ‏) وبدا ما وقف تفكير في مشوار حياتو الجديد وفي فرحه ممذوجه بي خوف من المجهول ، المهم اثناء ما صاحبنا في عالمو الخاص جاء صوت من بعيد بكورك ‏( عربي عربي عربي ‏) صاحبنا طوالي قطع احلام اليقظه وجري 🏼🏃🏼🏃 علي الحافله مع كل الشعب الكان واقف معاهو لي المواصلات 😂😂
وبعد المكابسات لقي كرسي بتاع نص قعد فيه ‏( كرسي الثورات (񘰾🤣 والحافله بعد ما اتملت ببدت تتحرك
وهو خلاص استكان 😌 فجاءه لمح ليه 👀 بت بس بقي اقول ما شاء الله عليها مع فتحه خشم ونطيط عيون 😳 ‏( نظره الهباله ديك ‏) والحفله اتحركت وصاحبنا مركز مع البت الشالت كل كيانو حتي انو اتحسر انو ركب الحافله ‏( قول الحمدلله انك لقيت ليك كرسي يا اخونا ‏) الحفله اتحركت وصاحبنا مافي راسو الا جمال البت الشافها ونسي زاتو هو ماشي وين 😅😅
بعد مسافه الحافله وصلت الموقف وصاحبنا اتجه اركب المواصلات التانيه
نسيت اقول ليكم انو ‏( صابر ‏) شاطر مع انو ما بحب القرايه ‏( دي كيف اللع اعلم ‏) وجاب في الشهاده %88 وشالو السودان هندسه طيران
المهم صاحبنا وصل الجامعه ‏( السودان الجنوبي(😍 ناس السودان والناس البتخلط في سيارات ‏( كيفكم تمام (👋😁
صاحبنا دخل الجامعه بي هدوء
بس واجهتو مشكله 😣😖
المشكله دي شنو ؟؟
الجزء 3
صاحبنا دخل الجامعه بهدوء
بس واجهتو مشكله 😣😖
كيف ح اعرف القاعه الح ادرس فيها 😅😅 ‏( مشكله كل برولم (😂
وبقي خايف من السؤال عن القاعه عشان ‏( البرلمه ‏) ههههههه
مشي علي جنب وبقي بواقف واعاين لي الجاي والماشي واعاين 👀 لساعتو خايف اول محاضره تفوتو ، في النهايه اتوكل علي الله وقال اسال لقي شله شباب
صابر : سلم عليكم شباب
الشباب : وعليكم السلام
صابر : بسال من قاعه (***)
في لحظه دي واحد من الشباب غمز 😉 لي اصحابو وكلهم فهمو
واحد من الشباب : اي بعرفها شفت الممر دا امشي فيه طوالي اول قاعه وتانيه برضو خليها اخد شمالك وح تلقي مرر تاني امشي بيه ح تلقاها فاتحه شمال جغرافي
صابر : تسلموا شباب
الشباب : كلهم مبتسمين 😁 وما قادرين اضحكوا العفو يا حبيب
ومشي منهم
الشباب في اللحظه دي انفقعوا من الضحك قالوا الليله يا دخل استراحه البنات 😱 يا طشي ودخل اللابات
صاحبنا كان شاكي في الوصف بس ما عندو حل غير امشي واثناء ما هو ماشي علي الوصف ولسه صوره البت الشافها في الموقف 😍 ما دايره تفارقو فجاءه خبط في بت 😜
والبت اتلفت عليه وهي بتكورك انت ما شايف قدامك ولا دي اعمي فجاءه سكتت 🤐 لقيت واحد قصير 😅 ومدنقر راسو علي الارض 😣 وشغال معليس انا اسف ‏( طبعا صاحبنا مع عندو علاقه مع الجنس اللطيف لي درجه الخوف منهم مع انو ولد بين بتين ‏) البت حست الولد خلاص داير ابكي 😢 طوالي غيرت نبرتها وقالت ليه مافي مشكله عادي ، بس انت مالك ماشي ويالك في مكان تاني هنا صاحبنا يادوب رجع لي واقعنا قال ليها انا جديد سنه اولي
البت : ليه يعني برلوم ههههههههه
عاين ليها وقال : في نفسو ‏( دا الكان ناقصني ‏) وابتسم ابتسامه مزيفه 😏
حست بيه انو اضايق قالت ليه هسي ماشي وين
صابر : قاعه (***)
البت : ليه والجابك هنا شنو
صابر : سالت شباب وصفوا المكان دا
البت : هههههههههه ديل دايرين ابرلموك
صابر 🙁: بكلم نفسو ‏( كنت حاسي بس كدا ‏)
البت : هههههه ارح انا ماشه الكفتريا جمب القاعه دي
صابر : تمام
وهم ماشين وطول ما هم ماشين صابر ما قادر اعين لي البت والبت تشيل وتعاين ليه وتضحك
البت : يا ود ما تخليك مسكين كدا
انا اسمي ‏( هاجر ‏) بقرا هندسه طبيه سنه رابعه وانت
صابر : اتشرفنا وانا اسمي ‏( صابر ‏) وعلي قوليك برلوم هندسه طيران
هاجر : اتشرفنا يا وجيه
صابر من الخجله وشو بقي احمر ‏( يا وجيه دي شتت باكاتو (😂😂
هاجر : هههههههه خلاص يا صابر
يلا دي القاعه الانت دايره يلا باي وان شاء الله نتلاقي تاني
صابر : ان شاء الله يا ه ه هاجر
هاجر : يا ود قلنا شنو خلي المسكنه دي
صابر 😁: تمام
ودخل القاعه لقي القاعه مليانه والمحاضره بدات استاءذن ودخل من شده التوتر ما عرف اقعد وين بس اول بينش لقاهو فاضي قعد فيه ، كان بينش في اخر القاعه
وبقي اعين 👀 بي جاي وجاي ومره انتبه مع الدكتور ومرات اسرح ‏( لسه عقلو مع البت الشافها في الموقف ‏)
فجاءه جاهو صوت من وري
يا اصلي يا اصلي
الجزء 4
فجاءه جاهو صوت من وري
يا اصلي يا اصلي
صابر اتلفت لي وري ولقاهو شاب شكلو غريب شويه 😳 ‏( شعرو كتير وعاملو بوب وعمل سكسوكه ظريفه كدا ولونو قمحي بس كان وجيه ونخرتو 👃 واقفه سيف زي ما بقولوا (😅 المهم صاحبنا بوب دا قال لي صابر يا اصلي ‏( بتسف ‏) 😳صابر لسه متنشن من الشكل الشايفو دا 😳
صابر : شنو ؟؟
بوب : بتسف ‏( صعود ‏) اعني ولا ما بتعرفوا كمان
في اللحظه دي ادخل الولد القاعد جمب بوب وبقي اضحك وقال لي بوب يا ‏( باسل ‏) انت شهاده عربيه وبتعرفو ود البلد دي ما عرفو
وهنا صابر يادوب ركز معاهم
صابر : لا والله
الولد القاعد جمب بوب : ياخي عاين ليه شكلو ظاهر ود ناس 😁 قايل الناس كلها زيك يا بيبو <= ‏( باسل ‏) واتلفت علي صابر وقال ليه معليش يا حبوب دا اصلا كدا ليه 3 سنين في الحاله دي
صابر : مافي شئ عشان معليش دي 🙂
الولد التاني : تسلم يا حبوب 😊 انا اسمي ‏( محمد ‏) ودا ‏( باسل ‏) ‏( محمد شاب اسمراني حالق زي كرستيانو 😁 وبرضو ليه في الوجاه والطول ‏)
صابر : وانا ‏( صابر ‏)
محمد : اتشرفنا يا حبوب 😊
باسل بي اسياء كدا :😤 اتشرفنا يا ‏( صابر ‏) بس والله يا خوه خرمان والدكتور ياهو كلامو بتاع كل سنه الما مفهوم دا ياخي دا معطنا معط
صابر : كل سنه ؟؟؟
محمد : هههههه انا ما قلت ليك ليه تلاته سنه في الحاله دي
صابر : كيف؟؟
محمد : مربت سنه وسنه جمدها ودي السنه التالته
باسل بحمر لي محمد :😡 ظروف يا اخوي
محمد : زي انا ما بعرفك وساكنين في الحله سوا
صابر : يا ‏( محمد ‏) الظروف غداره وما معروفه ويا ‏( باسل ‏) كل تاخيرها وليها خيرها
باسل : عليك الله وري الارعن دا 😏
وفجاءه عم الصمت في كل القاعه واصحابنا ونستهم جاره وما جيبين خبر 😂😂😂 ‏( ويا حلات الونسه والمحاضره شغاله (😅😅
الجزء 5
فجاءه صوت كبير ومرعب 😳😳 من اول القاعه
يا اب شعر انت
وهنا اصحبنا يادوب انتبهوا
كان دا الدكتور بتكلم بالمايك
يا اب شعر انت قووم علي حيلك
باسل بكلم ‏( نفسو اها بدينا ‏) وبي هناك ‏( محمد ‏) داير انفقع من الضحك 😅😅 وماسك نفسو بالجلاله وصاحبنا ‏( صابر ‏) من الخلعه الدكتور ما فاهم اي شئ 🙁
‏( باسل ‏) قام علي حيلو وكالعاده بي استياء
الدكتور بما انو مقدمتنا لي كورس السمستر انتهت حابي الناس كلها تعرف نفسها عشان الناس كلها تعرف بعض وح نبدا بي مخضرم الدفعه ‏( قصدو باسل (😂😂 يلا يا مخضرمنا عرف نفسك لي دفعت الجديده
باسل مادي قدمو :😖 ‏) باسل اشرف محمد ‏) وداير اقعد
الدكتور : تم التعريف ولا اتمو انا
باسل بكلم نفسو ‏( دا الدايرو انت الدعايه والاعلان (😠 وهنا ‏( محمد ‏) فكه الضحكه 😂😂😂
الدكتور : ومخضرما التاني ‏( قصدو محمد ‏) قوم انت كمان 😡
محمد قام علي حيلو والضحكه طارت ليه ، والدكتور بدا اتكلم طبعا يا شباب دا ‏( باسل ومحمد ‏) مخضرمين سنه اولي ‏( باسل ‏) ليه سنتين ودي التالته و ‏( محمد ‏) دي سنتو التانيه ارجو من الجميع اتعرفوا علي قصتهم وتكون عبره ليكم ‏( طبعا بتريق عليهم 😡 ‏)
‏( في نوع من الدكاتره كدا بس في منهم البكون داير مصلحتك ، ما علينا ‏)
والقاعه كلها قبلت تعاين ليهم ومعاهم صاحبنا ‏( صابر ‏)
باسل بقي اتكلم مع محمد براحه ‏( انا الراجل دا اعمل ليه شنو امشي هسي انيشو بونيه 👊 اكسر ليه خشمو الما بسكت دا ‏) و ‏( محمد ‏) بقول ليه اهداء يا صحبي الراجل قدر جدك 😂😂😂😂😂
بعد الدكتور اتمسخر في ‏( باسل ومحدد ‏) تمام جاء الدور علي صاحبنا ‏( صابر ‏)
عرف نفسو وقعد
وشغله التعريف بقت ماشه بالدور
وبي هناك باسل مضايق من كلام عمك ‏( الدكتور ‏) و ‏( محمد ‏) مره اهدي فيه ومرات اضحك علي تعابير وش ‏( باسل ‏) و ‏( صابر ‏) ما عارف اسوي شنو في الموقف دا 😔
مرات اقبل وري اعاين لي ‏( محمد وباسل ‏) ومرات اتابع الناس البتعرف في نفسها
لقيت ما جاءت حاجه لفتت نظرو
حتي ‏( محمد ‏) كان بتكلم معاهو داير اضحك في ‏( باسل ‏) وبقول ليهو مش عليك الله يا ‏( صابر ‏)
وصاحبنا بقي Off-line 😅😂 حتي محمد وباسل ركزو معاهو
وصاحبنا بس بقت عيونو كدا 😳
ياربي صاحبنا دا مالو
واللفت انتباهو شنو
دا الح نعرفوا في الحلقه الجايه
الجزء 6
صاحبنا بقت عينو كدا 😳
وبقي اكلم نفسو ‏( يا ربي انا في حلم ولا علم ‏)
والجماعه خلو مناقرتهم لي بعض و بقوا متابعين صاحبنا المنطط عيونو دا
صابر بقي ادعك عيونو وتاني اعين وظهرت علي وشو ابتسامه عريضه 😊 ‏( مليانه فرح وسعاده ‏)
واصحابنا لسه متابعين الموقف بي الثانيه واللحظه ومتحيرين في صاحبنا دا وبدو اركزو معاهو وهو بعاين لي شنو ومبسوط كدا
في اللحظه دي كانت في بت وقفت وكانت بتعرف عن نفسها
البت : روان مختار ، شهاده عربيه ‏( قطر ‏) 😍 اتشرفت بي معرفتكم
وصاجبنا <= ‏( صابر ‏) متدمج مع التعريق والابتسامة لي الضرس الاخير 😁
هنا اصحابنا الاتنين فهمو الحاصل
وطوالي ‏( محمد ‏) لكز ‏( باسل ‏)
وقال ليه بي صوت عالي عشان صابر اسمعو : ‏( ان العيون 👀 التي في طرفها حورا 😍 قتلننا ثم لم يحيين موتانا (😵 ‏( باسل ‏) بقي اضحك وقال لي ‏( والسيف في غمدته 🤓 لا تخشي بواتره وسيف عينيك يا ‏( روان ‏) في الحالتين بتار (😍
هنا ‏( صابر ‏) اتتبه ليهم وبقي ما عارف اسوي شنو ولا اقول شنو والخجل مالي وشو 😊☺ وعيونو ما قصرت عن التغبير كانت كدا 😍
واصحابنا ما قصرو بقوا اصفرو ليه واحاكو حركاتو ههههههه ‏( انتوا والله مسخره خلو البرلوم العاشق دا في حالو ههههههه ‏)
وتم التعارف وانتهت المحاضره علي كدا
باسل : ‏( محمد ‏) اها الفطوؤ وين يا اصلي
محمد : الليله معانا ضيف هو الاختار ، اها يا ‏( صابر ‏) نفطر وين وشنو
صابر : والله ما عارف يا ‏( محمد ‏) انت عارف الحاله ‏( برلوم جديد والخبره زيرو ‏)
باسل : يا صحبي قول انت داير شنو هنا في اي شئ ‏( سندوتشات ، فول ، فته ‏) الانت عاوزو في بس انت اطلب يا جميل 😉
محمد : هههههه والله يا بيبو يا حليل زمن ما باكل فته انتوا بتاكلوها كيف 😅
‏( طبعا عشان باسل شهاده عربيه قال كدا ‏)
باسل : عليك الله زح مني الزول دا يا ‏( صابر ‏) عشان ما اعوقو ليك هسي
‏( طبعا باسل زي ما بقولوا عريض المنكبين 😅يعني عريض ومع رفع الحديد والجم المواظب عليه تقول بس The Rok ‏)
محمد : خلاص سكتنا 🤐
صابر : هههههههه خلاص يا شباب هدوء اللعب شويه ، راي الليله ناكل في اي كفتريا في الجامعه عشان اعرفها وتاني وروني جنباتكم ‏( ههههههه ود ام در اصلي واللغه عندك يا صابر (😂😂
باسل ومحمد : OK
واثناء ماهم طالعين من القاعه ‏( صابر ‏) ما شال عينو من ‏( روان ‏) واصحابنا ما مقصرين متابعين الفلم كلو 😅😅
الشباب طلعوا علي الكفتريا ولمن وصلوا ‏( باسل ‏) قال الليله الفطور علي و ‏( صابر ‏) مصر علي انو اكون شير بينهم و ‏( محمد ‏) شغال اقول لي ‏( صابر ‏) يا زول شير شنو خلي ادفع مش قال الفطور عليه انت تاني ما دخلك
المهم باسل جاب الفطور وبدو افطروا ومع ونسه ظريفه وتعارف و ‏( محمد ‏) ما مقصر مع ‏( باسل ‏) ‏( طبعا محمد دا زول ظريف شديد ونستو كلها ضخك ومشاغلات ‏)
احكي لي ‏( صابر ‏) عنو واضحك و ‏( باسل ‏) مره احمر ليه ومره اضحك و ‏( صابر ‏) من ونسه ‏( محمد ‏) بضحك بس حتي الاكل غلبو
جاء صوت من البنش الجمبهم في الكفتريا
‏( اوووو صدام وينك انت يا وحش من ديك وتاني ما شفناك ‏)
في اللحظه دي وش ‏( باسل ‏) بقي احمر 😡 من الغضب وقف الاكل والضحك ‏( وبقي اقفل في يدينو 🠾񖴜 زي الزول الداير ادي ليه زول بنيه (👊
حتي ‏( محمد ‏) ملامحو اتغيرت بعد ما كان بضحك بقي صاري ‏( لمن تقول دا ما محمد الظريف البحب الضحك ولا عمرو الزول دا ضحك في حياتو ‏)
و ‏( صابر ‏) بقي مستقرب 😳 من حاله الاتنين ديل
وبقي اسالهم في شنو ؟؟؟يا جماعه الحصل شنو؟؟؟
دا الح نشوفوا في الحلقه الجايه
الجزء 7
وبقي اسالهم في شنو؟؟؟ يا جماعه الحاصل شنو؟؟؟
هنا ‏( باسل ‏) قام علي حيلو وضرب التربيزه بيدو👊 بي كل قوتو 😳 حتي يدينو اتجرحت وبقت تنقط دم و ‏( محمد ‏) طوالي مسك ‏( باسل ‏) من يدو وقال ليه الموضوع دا خلاص انتهي اهدا اهدا
و ‏( صابر ‏) بقي مخلوع من الحاصل ومنطط عيونو 😳
في البينش التاني يادوب انتبهوا الشباب كلهم علي ‏( باسل ‏)
صدام : اها دا داير ابدا لينا الدراما
قبل ما اتم كلامو ‏( باسل ‏) كان هجم عليه وناشو بنيه 😳👊
‏( صدام ‏) لمن وقع علي الارض ونخرتو كلها دم و طوالي داير اقوم اهجم علي ‏( باسل ‏) بس اصحابو ثبتو وبي هناك ‏( محمد و صابر ‏) ماسكين ‏( باسل ‏) وما قادرين عليه ولسه هو متحرك علي ‏( صدام ‏) هنا الشباب الفي الكفتريا كلهم ادخلوا ومسكوا ‏( باسل ‏) واصحاب ‏( صدام ‏) وطلعوا بره الكفتريا
هنا ‏( صابر ‏) بقي اعين لي باسل الكان برجف جسمو كلو من الغضب بس الحاجه اللاحظها ‏( صابر ‏) وش ‏( باسل ‏) كان مليان حزن 😔 واسى رغم الغضب العليه
محمد : باسل استهدي بالله والحصل حصل ودا قضاء وقدر انت يا زول ما مؤمن استرج يا زول
باسل : انا لله وان اليه راجعون ولا حول ولا قوه الا بالله
هنا ‏( باسل و محمد ‏) طلعوا من الكفتريا من غير اقولوا او اودعو ‏( صابر ‏)
‏( صابر ‏) مافهم شئ قعد وراسو بقي اودي واجيب ‏( الحصل شنو السبب شنو وبتزكر كلام ‏( محمد ‏) استرجع يا باسل الحصل حصل دا قضاء وقدر ‏) خلاص راس صابر داير اطرشق من التفكير 😫 ولسه قاعد في مكانو اعتقد انو ‏( محمد وباسل ‏) ح ارجعو الكفتريا بس ما رجعو لمن زمن المحاضره التانيه جاءت قال امشي القاعة احتمال اكونو هناك وبي كدا اتوجه علي القاعه وبدت المحاضره بس ‏( محمد وباسل ‏) ما ليهم اثر هنا صاحبنا اتوتر شديد وما عارف اتواصل مع ‏( محمدوباسل ‏) كيف ‏( ماكان شال ارقام جوالاتهم واتحسر علي النقطه دي ‏) عشان اطمن علي ‏( باسل ‏) مش قلت ليكم الحاجه المهم في صاحبنا دا ‏( طيبه قلبو (❤ واثناء ما هو في عالم تاني وخوفو علي حاله ‏( باسل ‏) ما لاحظ انو صدام برضو معاهم في القاعه وفي البينش الوراهو حالته كانت بالبلاء وكان بتكلم مع اصاحبو الجمبو انا ‏( باسل ‏) دا ما بخلي والله يا انا ياهو في الجامعه دي ولا اقول ليك يا انا ياهو في الحياه دي 😱
‏( صابر ‏) بقي مخلوع ومتنشن تنشنه لمن عاديه والزاد الطين بله كلام ‏( صدام ‏) ‏( يا انا ياهو في الحياه دي ‏) والشباب المعاهو بقولوا ليه خلينا لينا حقق بنجيبوا ليك و ‏( صدام ‏) بقول ليهم انتوا ما دخلكم انا الح اعملو فيه قبل كدا ما اتعمل في زول 😱
صاحبنا دا بقي زي المجنون وما فاهم شئ وبتزكر كلام ‏( محمد ‏) و وش ‏( باسل ‏) والحاله الكان فيها وكلام صدام الكبير دا
صابر ما قدر استحمل و وقف علي حيلو واتلفت علي ناس ‏( صدام ‏) والشباب المعاهو
داير تعمل شنو ??? يا ‏( صابر ‏) 😱
يتبع ...
الجزء 8
(صابر ‏) ما قدر استحمل و وقف علي حيلو واتلفت علي ناس ‏( صدام ‏) والشباب المعاهو
صابر : شباب السلام عليكم
الشباب وصدام : وعليكم السلام
صابر : كفرات يا فرده ان شاء الله مافي عوجه
‏( صدام ‏) بي استياء وزهج 😤 مافي شئ يا حبوب
واحد من الشباب قال ليه انت بتسال ليه 😠 مش عارف الحصل وكنت ماسك ‏( باسل ‏) طوالي ‏( صدام ‏) عاين لي ‏( صابر ‏) بي زهجه
صابر : اي كنت هناك وعارف الحصل كلو وهسي جيت اطمن عليك ، عشان الحركه العملها زولنا داك ما حركه رجال ‏( قاصد باسل ‏) غدر بيك يا فرده وانا ما بحب الحركات دي دى ما حركات رجال
هنا ‏( صدام ‏) ارتاح لي صابر شويه وقال ليه اصلا دا ما راجل بس يا حبوب كان ما الناس مسكوني كنت وريتو ليك
صابر : يا زول واثق منك
بالمناسبه انا اسمي ‏( صابر ‏)
صدام : اتشرفنا يا ‏( صابر ‏) انا ‏( صدام ‏) ودا ‏( هيثم ‏) و ‏( محمود ‏)
محمود وهيثم : اتشرفنا يا ‏( صابر ‏)
صابر : الشرف لي انا شباب وان شاء الله نكون اصحاب
صدام والشباب : يا زول ابشر انت زولنا
صابر : تسلموا شباب 😊
وبي كدا انتهت المحاضره وانتهي اول يوم من ايام الجامعه
كان يوم علي ‏( صابر ‏) ما اعلم بيه الا ربنا ‏( مش قلت ليكم الجامعه دي عالم تاني وقصص وحكايات ما اعلم بيها الا ربنا ربنا اعينك يا صابر اخوي وما خفيه كان اعظم ‏)
المهم ‏( صابر ‏) طلع علي المواصلات وشو كلو استفاهمات ؟؟ وما فاهم شئ بس في لحظه اتغيرت كل ملامح وشو من تنشنه واستفهامات وتسؤالات لي بسمه عريضه ‏( بسمه هبله كدا (😂😂
زي ما في الافلام الهنديه ‏( لمن العاشق اشوف حبيبتو بحس انو الزمن اتوقف والناس اختفت من قدامو وجاء نسيم هواء كدا وبقي معاهو اطاير شعر حبيبتو 😂😂😂 دا كان حال صاحبنا الولهان بالظبط الله انعل الافلام الهنديه والمسلسلات التركيه الاثرت فينا (😂😂😂
كويس يا ‏( صابر ‏) انو مودك اتغير بعد الدراما الشفتها في واول يومك ليك ‏( ربنا اعينك والله ‏) 😑
لمن شاف ام عيون حور ونعسانه ‏( روان ‏) الحب ❤ الحب ❤ شافه واقفه منتظره المواصلات معاهو ‏( يلا يا شفت دي فرصتك ما ضيعها (😉 صابر تنشن زياده وبقي بقرب منها شويه شويه وداير ليه مدخل اخش بيه ليها ‏( الشفت داير احنك (😎
ولسه هو بقرب
نشوف صاحبنا ح اخش بياتو حنك و كيف ح تكون رده فعل ‏( روان ‏)
الجزء 9
ولسه هو بقرب
لمن وصل ليها ،بس صاحبنا التقول صبت فيه مطره 😅😅 اتجمد مكانو وما قدر اتحرك ولا اتكلم ، بس غمض عينو وبقول لي نفسو ‏( يا ود ارجل 😟واتكلم قول اي شئ (😅 صاحبنا بس بقي شغال كدا مع نفسو ، وصاحبتنا ما شغاله بيه الشغله ولا شايفهو مركبه سمعاتها ومركزه مع المواصلات الجايه والماشه ‏( عليك الله يا روان بس اتلفتي يمينك وشوفي الحاله الجبتيها لي الولد (😫😩 ، وبي هناك صاحبنا الفيه كمل ‏( حتي بقي جسمو كلو عرق 😱 يا ولد اوعي تقع لينا ‏)
خلاص صاحبنا اتوكل وقال البحصل احصل وداير اتكلم معاها غمض عيونو تاني وقرب منها شديد وداير ابدا الكلام ، في اللحظه دي جاءت الحافله والناس كلها جرت عليها وصاحبتنا ولا قصرت اول واحده ركبت 😅😅 صاحبنا فتح عيونو لقي قدامو الكمساري بقول ليه يا حبيبنا الحافله اتملت 😂😂😂😂😂
‏( بس وروني احساس صاحبنا في اللحظه دي كان شنو؟؟ ‏)
ياخي صابر دا قرب اقع علي حيلو ‏( بعد ما اتجراء وخلاص اتوكل كانت لخظه بالنسبه ليه زي الحياه والموت (😔 المهم صاحبنا وعي لي نفسو وخنقتو العبره لا يعلم بها الا الله 😔 وشال نفسو بي الجلاله وركب حافله تانيه وهو راجع علي البيت بفكر في جبنو وخوفو الخلو ما قدر اعمل حاجه وتاني اتزكر ‏( باسل ‏) ومالكدا
تهديدات ‏( صدام ‏) وخلاص التفكير والحسره العليه تنشنو بيه شديد لمن راسو بقي اوجعو 😫 صاحبنا وصل البيت بي حاله لا يرسي عليها ، دخل البيت بي هدوء ودخل علي غرفتو وداير اغير ملابسو جاءت عليه امه خاله ‏( سعاد ‏) تتطمن عليه وتسالو من اول يوم ليه في الجامعه ، بس لمن دخلت عليه وشافت الحاله العليه 😱 ختت يدينها علي راسها وبقت تكورك يا ولدي انت كويس حاسي بي شنو الملاريا جاءتك تاني وجرت ختت يدها علي راسو تشوف حرارتو ‏( حنان الام 😍 ربنا احفظ جميع امهاتنا واديهم طول العمر ويرحم وغفر لمن فارقونا تحت الثري ‏) هنا ‏( صابر ‏) وعي علي حالتو شويه وحس بي قلق وتوتر امو ، وعشان ما اقلقها عليه طوالي غير ملاحو و ادها ابتسامه كبيره وقال ليها يا امي ملاريا شنو دا بس شويه تعب بس ارتاح شويه وبتلقيني جمبك زي الحصان
الخاله سعاد : دا ما حاله زول تعبان دي حاله زول عيان
صابر : يا امي عياء شنو ولا انتي دايره تعيني بالغسب دا شويه تعب عشان انا لسه ما اتعودت علي مشوار الجامعه دا بس دا كل الموضوع
الخاله سعاد : عليك الله ما تكذب علي وقول لي فيك شنو
صابر : حب الطف الجو شويه وبدا اغني ليه ‏( اقول ليك ولا اخلي صمت الشوق ازيد البي علي البيك ‏)
الخاله سعاد : كدا يا ‏( صابر ‏) تمام شديد مدام انت ما داير تقول اخليك ترتاح
هنا جاءت ‏( ورد و رغد ‏) مع صوت امهم الكان عالي
الخاله سعاد : يا ورد سوي لي اخوك الغداء خلي اتغداء مع ابوهو هسي بجي وانتي يا شقاي قاصده ‏( رغد ‏) 😂😂 انجري قدامي 😡 علي القرايه السنه دي انت ممتحنه الشهاده يعني مافي لعب تاني
صابر : تسلمي يا امي 😍 بس انا اكلت قبل ما اجي
ورد : تسلمي يا امي 😓 وانا الكتت ح اسوي الغداء
صابر : اي تسلم لي ست الكل 😍 وربنا احفظها لي انت مالك 😛
ورد : كويس يا معفن 😡 نشوف تاني البخدمك منو ‏( دائما حق الاخوات مهضوم مع انو ما مقصرين معانا ربنا احفظهم لينا (😍
صابر : بتخدمني امي 😍 مش كدا يا ست الكل
الخاله سعاد : انتوا كبرتو بعد دا اي زول بعد دا اخدم نفسو براهو انا خلوني اخدم راجلي واخر عنقودي الفصعونه دي 😍
صابر : ليه يا ست الكل كدا 😔
ورد : 😂😂😂😂 وبقت تغني ‏( ونزلت مني دمعه والامه مجتمعه واليوم بس ما كان جمعه (😜
صابر : كدا يا يا حلوين هوونا عشان نرتاح ومشكورين علي الترحيب الحار دا
ورد : يعني بتطردنا 😨
صابر : ياخي انتي بتجيبي الذكاء دا من وين 😂😂
ورد : شفت ولدك البتقولي عليه احسن زول اهو بطرد فيك
الخاله سعاد : اي بعد دا اطلعوا خلوه ارتحاح
ورد : كدا يا ست الكل والله التقول انا ما بتكم وجايبني من الميتم
صابر : شفت انا بقول عليك ذكيه ليه 😂😂😂
مش عارفه قصتك لمن ابوي لقاك جمب الجامع وامي عطفت عليك وقالت تربيك معانا 😂😂😂 ولا اعيدها ليك
رغد : يعني يا ماما ‏( ورد ‏) ما اختنا 😳
صابر : اي يا رغود
ورد : اي في عينك 😡 وانتي انقلعي علي قرايتك ويا ماما ارح قبل ما ارتكب في ولدك جريمه
وكلهم طلعوا ، هنا صاحبنا دخل ادها دش وغير ملابسو وحاج ‏( عبدالله ‏) كان وصل البيت ، ‏( صابر ‏) سلم علي ابوه وقعد معاهو شويه ، ومشي علي غرفتو ورقد علي سريرو وبقي استرجع كل الحصل معاهو وتقلب من جهه الي جهه وما قادر انوم ‏( باسل ‏) ‏( صدام ‏) وتجي فجاءه ‏( روان (😍 في بالو واتحسر مره تانيه لقايت ما نام ‏( ربنا اعينك يا اخوي صابر ‏)
نشوف في الحلقات الجايه الح احصل شنو؟؟
قصه باسل وصدام
اعجاب صابر الشديد بي روان
واحداث كتيره وتطورات اكبر
الجزء 10
صباح الله بي بركاتو 😃
صاحبنا صحي من النوم بعد ليله عصيبه عليه كلها تفكير وحسره 😫😩 ، قام من سريرو وقال ‏( الحمدلله الذي احيانا بعد اذ اماتنا واليه النشور ‏) بعد ما صلي وشرب الشاي مع ناس البيت جهز نفسو عشان يوم جديد من ايام # الجامعه وقصصها ،طلع علي المواصلات وركب الحافله وكالعاده مركب سماعاتو وعايش عالمو الخاص، بس لسه برامج امبارح شاغله بالو وفي راسو ميه سؤال 😣 داير ليهم اجابه ، وصل الجامعه وكان متشوق انو القي ‏( باسل ومحمد ‏) وبالتاكيد ما ناسي ناعسه الاجفان ‏( روان (😍 ، من ما وصل اتجه علي القاعه طوالي عشان زمن المحاضره جاء دخل القاعه وبقي افتش في بي عيونو 👀علي ‏( باسل ومحمد ‏) بس ما شافهم ، واثناء ما بعاين عينو وقعت علي ‏( روان ‏) وهي كمان كانت متابعه صاحبنا ، وهنا بدا الفلم الهندي 😂😂😂 ‏( الزمن اتوقف والناس اختفت وجاءت نسمه هواء 😅😅الله اعينك يا صابر ‏) وصابر لسه مندمج مع اللحظه دي واتمني انها ما تنتهي خالص، فجاءه جاء صوت من اخر القاعه ‏( يا صابر يا صابر ‏)
كان دا ‏( صدام ‏) بنده عليه ، واللحظه الجميله انتهت علي كدا ‏( صابر ‏) مشي علي ‏( صدام ‏) سلم عليه هو و ‏( هيثم و محمود ‏) وقعد جمبهم
صابر : كيف بقيت يا خوه
صدام : بالف خير يا زولي
صابر : صحبك ما جاء الليله ‏( قاصد باسل ‏)
صدام : بي خسه 😏 اخير ليه ما جاء ما عارف الراجيه
صابر : 😱 والراجيه شنو يا خوه
محمود : الراجيه كتير بعدين بتشوف
هيثم : والله انتوا الاتنين تقعدوا الشيطان في علبو وتدرسو
هنا صاحبنا اتوتر شديد وسرح بعيد وبقي داير اعرف الناس ديل ناوين علي شنو ؟؟
وهنا الدكتور دخل القاعه والمحاضره بدات و صاحبنا لسه سارح وبفكر يا ربي الناس دي ناويه علي شنو ، وقطع سرحانو صدام طلع من جيبو حبوب حمراء وادي محمود حبه ومدي لي صاحبنا حبه برضو وقال ليه الليله العزه علينا 😉بس ما تتعود صابر شال الحبه وقال ليه دي حبه شنو يا خوه
صدام : دي تيمو ‏( ترامدول (😱 معقوله ما بتعرفها
صابر : خرشه صاح
صدام : ههههه اي ياها زاتها بلبع يا صحبي وعيش البهجه
صابر : تمام يا اخوي ، وعمل نفسو بلعها وختها في جيبو براحه كدا
وناسنا دخلو في عالم تاني
كسره
‏( الترامدول دا اسمو العلمي ، الشباب بسمهوا تيمو او فراوله او ترما هي عباره عن حبه لةنها احمر هي عباره عن مسكنات قويه بترخي عضلات القلب وبتاثر في الاعصاب الاطباء بصفوها للمرضي في حاله الالم الشديد بعد العمليه او لمريض الصرع عند ظهور الحاله وهي خطيره شديد بالنسبه للانسان الطبيعي وعندها اثار جانبيه كتيره منها الفشل الكلوي والسكته القلبيه ومشاكل في المعده ‏)
‏( صابر ‏) ما مصدق البعملو فيه الناس ديل وهنا اقتنع انو الناس ديل نيتهم ما سليمه اتجاه ‏( باسل ‏) وبقي تفكيرو كلو اعرف الناس دي ناويه علي شنو ، وانتهت المحاضره ‏( هيثم ‏) شاب اها الفطور شنو الليله ‏( محمود وصدام ‏) زي القايمين من النوم يادوب فطور شنو احنا ما مشين مكان خلينا هنا شويه ، هنا ‏( صابر ‏) استقل الوضع وقال ليهم شباب انا مواعد لي زول داير امشي عليه وبعدين بلقاكم ‏( داير اتهرب منهم ‏)
هيثم : دا كلام شنو يا حبوب الليله اول يوم ليك معانا ما صاح كدا
صابر : والله يا خوه كان ما الموضوع ما مهم ما كان مشيت بس الجايات اكتر وهو دا تانيه يوم في الجامعه يادوب
هيثم : ما مشكله بس ما تكررها
صابر : ان شاء الله ،يلا يا شباب لي بعدين
ومشي منهم وبتكلم مع نفسو ‏( يا ربي انا في حلم ولا علم ‏) ديل شنو الناس ديل لا لا انا لازم ابعد منهم بس اتزكر كلامهم وعن الحاجه الدايرين اسوها لي ‏( باسل ‏)
‏( ودا كان هدف صابر من الاول انو اعرف صدام ناوي اسوي شنو لي باسل ‏)
صابر يا صابر
هنا صابر انتبه مع الصوت البنده عليه
الجزء 11
صابر يا صابر
وهنا صابر انتبه مع الصوت البنده عليه
كانت دي ‏( هاجر ‏) ‏( تتزكروها اول واحده اتعرف عليها صابر في الجامعه ‏)
هاجر : اشي علي التقله 😏 بنده عليك لي ساعه وساكاك من القاعه لي هنا ، التقول ما برلوم 😏
صابر : ههههه العفو يا هاجر والله ما سمعتك
هاجر : ما مشكله يا برلوم 😅 بس مالو لونك و وشك مخطوف كدا يا ود كما تاني يوم ليك في الجامعه اها نهايه السمستر ح تسوي شنو 😂😂
صابر : ههههه الله اعيني ساي علي جامعتكم دي وامرقنا بالسلامه 😅
هاجر : يا ود هينه بس انت ما تعلب دايره ليها شده حيل شويه كدا ،انا زمان كنت بقول كلامك دا بس ما من تاني يوم 😅😅
وهنا هيثم ومحمود وصدام جوا ماشين بي جمبه ولمن شافهم صابر حس انو الجماعه ديل متجهين عليه و اتوتر ، وحاول اتصرف ابتسم وقال لي هاجر عارفه الليله انا عازمك علي الفطور عشان حليتي لي مشكله امبارح
هاجر : ياود فطور شنو ومشكله شنو الحليتها ليك ابرد يا ولدي 😅
‏( صابر ‏) اترسمت علي وشو ملامح الجديه وقال لي ‏( هاجر ‏) دا اول طلب اطلبو منك وممكن تعتبرني زي اخوك الصغير وما ترفضي لي طلبي دا
‏( هاجر ‏) ما عارفت تعمل شنو بعد ما شافت صاحبنا جادي وكميه الترجي الاترجاها ليها ، قالت ليه خلاص يا صابر انا قبلت عزومتك ، صابر قال ليها والله فرحتني 😊 يلا ارح سريع انا عارف كفتريا حلوه ‏( هنا كان هم صابر كلو انو اتخارج من جماعتنا ديل ‏)
هاجر : بتعرف شنو ؟؟ يا ود انت امبارح قاعتك ما عارفه 😅😅 الليله عرفت الكفتريات والله مخير الله في حكمو 😂😂
صابر ارح يا هاجر ، وقبل اصحابنا ما اصلوهم ‏( هاجر وصابر ‏) اتحركو
هاجر : يا ود مافي كفتريا بي جاي 😶
صابر : اصبري انتي، هسي بنصلها
ومشوا مسافه بعيده ، ولمن ‏( صابر ‏) حس انو بعد شديد من جماعتنا
تصدقي يا ‏( هاجر ‏) شكلو كلامك صاح ومافي كفتريا هنا 😅 شكلي لخبطت الاماكن
هاجر : ومن قبيل شابكني هسي بنصلها وانا بقول ليك مافي كفتريا هنا وعامل لي فيها مقطع الجامعه كلها يا برلوم
صابر : 😅 لكي العتبي حتي ترضي
هاجر : بعد ما مشورتني المسافه دي كلها 😡 لا ما رضيانه
صابر : المره دي سامح يا سنيرتي وتاني كلامك هو الح اتسمع بس المره دي سامح
هاجر : قلت كدا ، خلاص المره دي سماح وتاني ما تتكرر سامع يا برلوم
صابر : حاضر يا ستي 😉
هاجر : خلاص انا وقت محاضرتي قرب وما ح اقدر اتاخر اكتر من كدا والمره الجايه تتعوض ان شاء الله وح تكون عزومتين عشان التعبي دا
صابر : حاضر يا ستهم واعفي لي عليك الله
هاجر : علي شنو يا اخوي ، ياخي العفو والعافيه لله ورسوله يلا سلام
صابر : سلام 👋😊
هنا صابر ارتاح ما عارف هو كان مقلق من شنو ، او عمل كدا ليه ، بس كان في داخلو شعور انو ناس ‏( صدام ‏) كان قابلوه مع هاجر ما ح احصل خير
بس قال الحمدلله انو الموضوع انتهي علي كدا 😩 واتجه علي الكفتريا طلب فطورو وقعد علي بينش و ختا شنطتو الشايلها علي جمب بس ما كان عارف القاعد جمبو منو ، صاحبنا سارح في خيالو بعيد ‏( في الحاصل معاهو (😩 يعد ما خلص داير اشيل شنطتو وفي جانب البينش اتمدت برضو يد في اللحظه دي اتشابكت الايادي من دون قصد
‏( صابر ‏) رفع راسو ولقي نفسو ماسك يد
وهنا كانت لعبه القدر
كانت دي يد ‏( روان ‏) وبقي اعاين ليها في عيونها وجواه زي كان في بركان خامد وانفجر
و ‏( روان ‏) عاينت في عيونو وشفات شئ غريب ما شافتو قبل كدا في عيون بشر كانت عيونو زي البتلمع وفيها لهفه ممزوجه باشتياق ، هنا صاحبنا وعي علي نفسو وانو لسه ماسك يد ‏( روان ‏) سحب يدو بي هدوء من يدها وهم لسه بعاينو لي بعض قال ليها انا اسف وهي لسه متحيره في عيون ‏( صابر ‏) والشئ الغريب الشافتو فيها وحاولت تقيف شنطتها وقعت حاولت تنحني تشيلها و ‏( صابر ‏) برضو انحنا اجيبها ليها راسو اصطدم براسها، ‏( روان ‏) مسكت راسها من اثر الضربه وصابر من غير ما احس مسك راسها و ‏( روان ‏) بتعاين لسه في عيونو وشافت المره دي نظره خوف وحنان و ‏( صابر ‏) بقول ليها انا اسف انا اسف وهي ما قادره تتكلم شالت شنطتها ومشت
‏( صابر ‏) بقي واقف في مكانو وبعاين لي روان لمن طلعت من الكفتريا وقلبو شغال ‏( شح شح ‏)
فجاءه جاءت يد من وري ضربته علي كتفه
الجزء 12
فجاءه جاءت يد من وري ضربته علي كتفه
كان دا محمود ومعاهو صدام وهيثم
محمود : شنو يا حبيبنا فاتح لينا كدا ، وقبيل كنت تقول لينا عندك مزه ماشي تقابلها ما كان تسوقنا بي الخلاء كدا 😅
صابر : ههههههه دي مجرد صديقه ما اكتر بس كنت داير اديها حاجه وصتني عليها
هيثم : شباب المحاضره ح تبدا الفهم شنو
صابر : شايف انو اخير نمشي علي القاعه
وكلهم اتجهوا علي القاعه ، وممن دخلوا القاعه صابر كان بفتش علي روان بي عينو لقها قاعده في البينشات الاماميه ومما عينو وقعت علي عينها روان سحبت عينها ، صابر ما عارف الحصل معاهو في الكفتريا ح اقيف ليه عقبه في طريق الوصل ليها ولا 😩😫 اخد ليه نفس طويل متبوع بي زفير، وقعد هو الشباب في البينشات الاخيره كالعاده 😅 المحاضره بدت وصابر ما شال عينو من روان ولا لحظه بس كان بفكر في موقف الكفتريا ،ومحمود وصدام كالعاده عزو نفسهم بي حيوبهم واخدوا وضعيعه السبات 😴 وهيثم كان هو الوحيد المنتبه مع المحاضره، اثناء ما المحاضره شغاله روان اتلفت وراها وعينها ما وقعت الا علي عين صابر الكان لسه متكي علي البينش و سرحان بعاين ليها لمن ركز لقي روان بتعاين ليه صاحبنا من اللبشه لمن نفض رحو وقعد عديل 😂 روان بي سرعه قبلت قدامها ، شويه كدا والمحاضره كانت انتهت صابر فكر انو ايلاقي روان بره الجامعه في موقف المواصلات واعتزر ليها بس هو وماشي وقفو التلفون الجاء لي صدام
صدام ‏( برد علي التلفون ‏) : الليله الفرخه ما جاءت
في الناحيه التانيه .......:
صدام : انت مش جهزت كل الترتيبات ، ما مشكله كلو بي حقو وما تشين هم لي القروش
من الناحيه التانيه .............:
صدام : يا حبينا قلت ليك كل شئ بي حقو انت في اي زمن خليك مستعد في زمن ادق ليك فيه سلام
انتهت المكالمه علي كدا
محمود : صدام ديل ناسنا
صدام : اي يا محمود ديل الناس الح اظبطوا لينا موضوعنا
محمود : انت واثق من الناس ديل و وريتهم الموضوع بالظبط هو شنو
صدام : ما تخاف يا معلم كل الثقه دي ما اول مره اتعامل معاهم ، بس مشكلتهم ما عندهم حاجه بالمجان وحق يوم الليله الضاع ساي برضو ح ادفع
محمود : يا زول مادام الناس شغلها نظيف وانت واثق منهم القروش معاك ما بتشكل مشكله
صدام : يا زولي انا خلاص ختيت الزول دا في راسي ولمن اخت زول في راسي معناها خلاص انتهي
صابر قاعد اسمع في كلامهم و منطط عيونه 😳 وما فاهم شئ
هيثم : يا اخوانا م تخلو العبط الدايرين تسوا دا ، ياخي انتوا ناس كبار ممكن تحلو خلافاتكم بي طريقه وديه بس ما بالطريقه دي 😫
صابر : شباب دقيقه دقيقه انا ما فاهم شئ ؟؟فهموني الحاصل شنو
محمود : بتفهم كل شئ في وقتو
صابر : يعني ما دايرين توروني
صدام : ما كدا يا خوه ، بس زي ما قال ليك محمود كل شئ في وقتو حلو
والجامعه كلهم طلعوا علي كدا بس صابر كان مصر افهم الحاصل شنو ، شال ارقامهم كلهم ورجع علي البيت كالعاده بي قصه جديده واسئله اكتر واستفهامات اكبر بعد ما سلم علي كل ناس البيت وارتاح شويه ، قرر اضرب لي هيثم وقال هو الوحيد الممكن احكي لي
صابر : الو هيثم اخبارك وصحتك
هيثم : الحمدلله كلو تمام، وانت طمنا عليك يا غالي
صابر؛ كلو في السليم ، هيثم داير اخش ليك في الموضوع طوالي انا داير افهم كلام صدام ومحمود القبيل وانا عارفهم هم ما دايرين احكو لي بس املي فيك كبير انك تحكي لي وتفهمني وعارفك انت زول ما بتحب الغلط
هيثم؛ والله يا صابر اخوي ما عارف اقول ليك شنو
صابر : دايرك بس تفهمني الكلام القبيل كان بتثق فيني ومعتبرني اخوك زي ما قلت
هيثم : انا ما عارف ابدا ليك من وين ولا وين
صابر : المهم انت تبدا
هيثم : الناس دي انا خايف عليهم والله ولي هسي بحزرهم وخايف عليهم من انو القصه القديمه وانو نفقد شخص تاني بي تصرفاتهم الما عقلانيه دي
صابر : قصه قديمه؟؟ ! تفقدوا زول تاني؟؟؟
هيثم نشفت ريقي احكي لي يا اخوي
هيثم : انت ساكن وين
صابر : ساكن امرمان الثوره
هيثم : انا زاتي ساكن امدرمان الدوحه
وصف لي مكان ممكن نتلاقي فيه وانا احكي ليك كل الحاصل وان شاء الله يا رب تقدر تقيف معاي وتقدر تقنع الناس ديل من الناوين عليه
صابر : تمام شديد، خلاص نتلاقي في الملازمين ‏( حبيبي مفلس (😁
هيثم : زيت يا صحبي
شويه كدا والجماعه اتلاقو وهيثم بقي احكي لي صابر
الجماعه ديل يا صابر قاصد محمود وصدام اتفقوا مع شويه مقاطيع انهم اخطفو باسل من جمب الجامعه وادهو علقه نظيفه دا انا بس العارفو والوروني ليه ، لكن انا حاسي الموضوع اكبر من كدا
صابر : كيف اكبر من كدا؟؟؟
الجزء 13
صدام : يا بيبو وين ليك شهر مختفي حتي التلفون قافلو
باسل : تقول شنو يا اخوي سافرتا السعوديه وكنت مشغول مع اجراءت الاقامه وجرجرتها 😩 ربنا اعينا بس
صدام : يا زول حمدلله علي السلامه ، اها والحاج وريتو بي الموضوع النقش ولا
باسل : قصدك موضوع ريبيت السنه الفاتت ، والله يا اخوي الفت ليه قصه طويله عريضه ، اول زعل وكان داير اعمل لي مشكله انو اجي الجامعه وكدا، بس في النهايه اقنعتو 😉
صدام : وريني كبيت الحنك كيف يا معلم 😅
باسل : هههههه قلت ليه في دكتور قصدني بي سبب اساءه فهم منو وشيلني الماده وفي الملحق ما نجحني ، وهنا كان داير اعمل لي مشكله قال لي انا ح انزل السودان وامشي الجامعه واعمل ليك اعاده تصحيح ولازم نشتكيه وان شاء الله الشكوي دي تصل حتي وزاره التعليم وتصل لي الوزير زاتو ما اهمني ، الناس دي ما بتخاف الله ولا قايلننا احنا القروش البندفعها دي بنلقها واقعه في الواطه 😡😡
هنا قلت ليه يا ابوي المشكله ما هنا، انا كنت داير اعمل كلامك دا بس الدكتور جاءهو عقد وسافر تصدق يا ابوي شال الورق معاه عشان انا لو فكرت اعمل اعاده تصحيح ما اقدر والجامعه بقت ما بتقدر تغير او تعمل شئ وقالت هي عندها شرف البورت ‏( شرفت البورت : معناه
النتيجه الاتعلقت في البورت تاني ما بتتغير ودا شرف البورت ‏)
كسره
كتير من الطلبه في الجامعات وبالذات لمن في الجامعات الخاصه الواحد بقول نفس كلام باسل انو في دكتور قاصده عشان كدا شيلو الماده عشان ابرر تقصيره وتسيبو في الدراسه 😔 لي ناس البيت ، وفي الجهه التانيه في بعض الدكاتره بعملوا كدا بس بكون الطالب عمل شئ لا يغتفر ليه ‏)
هنا ابوي قال لي خلاص وقت مافي طريقه معناها ما تقعد في الجامعه دي وشوف ليك جامعه تانيه
قلت ليه لا يا ابوي 😟 الهندسه دي غير جامعتنا تاني مافي في السودان علي حد علمي وانا الهندسه دي رغبتي ومادام الدكتور سافر خلاص تاني مافي عوجه والسنه دي احتسبها عند الله وكلو لي خير يا ابوي مش بقولوا ‏( امر المؤمن كله خير ‏) وهنا ابوي اقتنع 😉
صدام : ياخي انت معلم ومنك نتعلم ياخي انت ابليس تقعدو في علبو وتدرسو درس درس 😅
باسل : شفت كيف 😉
صدام : اصلي كيف
باسل : وانت عملت شنو؟؟؟
صدام : والله اكلتها لبادي وعملت رايح وما كلمت زول من البيت، وهو كان اتعصرت لقيت قصه جاهزه 😉
وهنا تلفون باسل دقا
باسل : الو وينك انت يا برلوم اوعي تقول لي ضعتا 😅
الجهه التانيه .............:
باسل : خلاص انا جمب البوابه اول ما تجي خاشي حتلقي ممر علي يدك اليمين انا منتظرك هناك يلا تعال سريع ، وانتهت المكالمه علي كدا
باسل : صدام تصدق انك بايخ وما عندك زوق
صدام : كيف يا بيبو 😟
باسل : انا واقف معاك ساعه وما عرفتني علي حبايبنا ديل
صدام : والله يا بيبو اندمجت معاك في قصه الحاج والحجاب الحجبتو بيه ونسيت اعرفك ، دا محمود ود حلتي يعني زولي وسيد رصتي 😎✌ ودا هيثم صاحب محمود كان دفعته في الثانوي ، والا اتنين كرت كرتونه ‏( برالمه (😂😂
باسل : وانت بتفرق منهم بي شنو 😏 كلنا بقينا في الهواء سوا يا اصلي،و اتشرفتا بيكم 😊 ، انا باسل
صدام : والله علي قولك كلنا في الهواء سوي 😅
محمود وهيثم : اتشرفنا يا باسل 😊
باسل : انا زاتي عندي فردتي جاي هسي ، اها جيبنا سيره القط جانا انط 😂😂 ، اعرفكم بي محمد برضو ساكن جمب الداخليه وزولي شديد والله ما مقصر معاي كلو كلو 😍 ، محمد دا ود دفعتي القديمه صدام وديل محمود وهيثم وكلنا كدا بقينا دفعه واحده 😅
محمد : اتشرفتا يا شباب بي معرفتكم 😊
كل الشباب : واتشرفنا بيك يا محمد
باسل : يا صدام زولك جاء لي البلد دي امبارح وزهجان وقرفان 😉
يعني ما عندو اي مفرفشات فيعني شنو يا صحبي الليله العزه والبرنامج عليك 😅
صدام : بس كدا يا زولي ، ياخي انت تامر امر يا حوته عزنا من المجموعه الجديده 😉
هنا محمود طلع من جيبو شريط بتاع حبوب 😱 وادهو لي صدام وصدام اداهو لي باسل وقال ليه ودي اعتبرها حق الترحيب 😉 وشرفت البلد يا غالي
باسل : ههههههه ياخي انت الزيت بس دا ما حقي براي يلا خش ادي صدام حبه ومحمود شال حبه ، وهيثم ومحمد بقو بعاينو ليهم ومنططين عيونهم 😳😳
باسل : محمود يا زول انت معانا في المود دا 😳
صدام : ما قلت ليك زولي وسيد رصتي 😉
محمود : ما تخاف يا خوه زولك قديم وكدا 😎
باسل : يا زول الدنيا دي دايره كدا تديها طناش عشان تعيش انتعاش 😉
محمود : ودا قانونا يا فرده
وكلهم اتحركوا علي جهه القاعه ، محمد قال لي باسل انت يا زول ما بطلت الحاجات دي يعني بتكذب علي يا بيبو كان ‏( بتكلم معاه بي صوت واطي عشان الباقين ما اسمعو ‏) باسل قال ليه والله يا ابو حميد ما بي يدي والله حاولت بس ما قدرتا وثم تاني حاجه انا بقيت ما ببلع كتير وماشي بالتدريج شويه شويه عشان اقدر اخليها
محمد : والله ياريت يا بيبو اكون كلامك صاح وما بتكذب علي ، والله انا خايف عليك منها يا اخوي
باسل : ما تخاف يا اخوي وانا ما بكذب عليك والايام ح توريك ان شاء الله
محمد : ان شاء الله يا بيبو
هنا صدام انتبه عليهم ، شنو يا جماعه براكم كدا ونسونا معاكم ولا يا بيبو القي احبابو نسي اصحابو 😅
باسل : افو يا اخوي كلكم احبابي والله بس زولي زي ما عارف جديد عندو كم استفسار كدا افتيت ليه فيهم بالواضح كدا بسال عن الجكس يا مان 😂😂😂
صدام : هههههه يا ابو حميد ابرد شويه بي شويش بي شويش بس اسمع نصيحتي دي وخليك تقيل اوعي تبقي خفيف قدام الجكس دي اهم قاعده يا صحبي 😉
محمد : هههههه حاضر يا قديم ح امشي بي نصيحتك 😅
هنا وصلو القاعه ودخلوها والمحاضره بدت

قعدو كلهم في بينش واحد وحضروا المحاضره وبعد المحاضره قرروا كلهم افطروا سوا اتجهوا علي الكفتريا طلبوا طلباتهم محمد قعد جمب باسل في ناحيه وصدام ومحمود وهيثم في الجهه المقابله ليهم، ومن ما قعدوا باسل اشيل واعين لي بت مره ابتسم ومره اسرح معاها ومحمد متابع الفلم كلو، قام لكز باسل وهو وبضحك عليه 😂 وقال ليه شنو يا اخونا شويه كدا والبت دي ح تاكلها بي عيونك اكل ، باسل شال نفس طويل وبعديه زفير قوي وقال لي محمد عارف يا ابو حميد انا البت دي ولو بقت من نصيبي تاني ما داير حاجه من الدنيا دي والله بس هي تبقي من نصيبي
محمد : لي الدرجه يا بيبو 😳 ، اول مره اشوفك بي الحاله دي مهمتم بي حاجه قدر دا
باسل : والله يا ابو حميد البت دي من اول مره شفتها في الجامعه السنه الفاتت عيني وقعت عليها عجبتني شديد 😍 ياخي احترام وزوق وجمال الله اكبر عليها ماشاء الله كامله مكمله والكمال لله
محمد : باسل شكلك حبيتها 😳 و وقعت ومافي زول سمي عليك 😅
باسل : ياخي احلي وقعه 😍 وما داير زول اسمي علي ياخي انا افنان دي انا بحبها عديل
محمد : 😳
باسل : ما تنطط لي عيوناتك دي كدا 🙄
محمد : بييو بحب؟؟ والله صحي تعيش اكتر تشوف بيبو بحب وعاشق والهان كمان 😂😂
باسل : باسل مالو كمان ما احب ناقص يد ولا رجل ما شاء الله عليه كل المقومات الحلوه عشان اكون حبيب مثالي فيه 😌
محمد : يا زولي ربنا اتمم ليك علي خير وعلي حسب نيتك ربنا برزقك
هنا صدام قال باسل والله يا صحبي انا شكلي ح اغير من ابو حميد ياخي من جاء انت سافهنا وما شغال بينا الشغله
باسل : العفو يا خوه بس استفسارات البرالمه الما بتنتهي دي دايرين اعرفو اي شئ في يوم واحد 😅
محمود قاطعهم وقال ليهم شنو يا شباب مافيها حاجه كدا بعد الفطور الدسم دا 😉
باسل : انت تامر امر يا فرده ، واداهو حبه هو وصدام وداير ابلع الحبه محمد لكز باسل تاني وقال ليه شنو يا اخوي مش قلنا الحاجات دي قللناها وبقينا ناخدها بي حساب عشان نخليها
باسل : والله يا ابو حميد مع عدم الموضوع دا ربنا اعين بس
محمد : بس بيني وبينك وبي صراحه ست الحسن والجمال افنان 😍 دي كان بقت من نصيبك بتخي الحاجات دي 😏
باسل : والله اخليها واخلي ابوها زاتو بس هي تبقي لي 😫
وهنا خطرت لي محمد فكره هي شنو ح نعرفها،
المحاضره التانيه مواعيدها قربت والجامعه اتحركوا علي القاعه الا محمد اختفي منهم وصلوا القاعه ولسه محمد ما ظهر
بعد المحاضره بدت بي شويه جاء محمد استاءذن ودخل وقعد مع الشباب في نفس البينش
كان ظاهر علي محمد انو مبسوط وفي ابتسامه عريضه علي وشو 😊
باسل : ان شاء الله خير كنت وين يا افندم
صدام : وكمان جاءي مبسوط ، شكلو صحبك يا بيبو اصطاد ليه صيده 😅
محمد : ما كدا يا شباب 😅 بس عندي حنك كان ظبط بكون اسعد انسان 😊
باسل : يعني ما داير تورينا 😡
محمد : اي 😜
باسل : تمام يا اخوي بس المهم انك مبسوط
وانتهت المحاضره علي كدا اصحابنا اخدوا ليهم قعده كدا ظريفه جمب ستات الشاي الجمب الجامعه مع احلي ونسه 😍 وتعارف علي بعض لمن اذان المغرب اذن صلو في مسجد الجامعه و ودعوا بعض وكل واحد رجع علي بيتهم
و عدت الايام والحال زي ما هو في الجامعه ،وصاحبنا محمد ملاحظ لي باسل كل ما اشوف افنان وعيونو الفاضحه والحاله البتبقي عليه من سرحان فيها ، وباسل ما مقصر مع محمد كل يوم بحكي ليه عن مدي اعجابه فيها وحبو البزيد كل ثانيه ولحظه ليها ، بس الكان غريب في الايام العدت لسه محمد عندو فتره زمنيه بختفي فيها وباسل ما فاهم شئ كان خاتي في راسو انو محمد عند قصه حب جديده وما داير اكلموا بيها بس كان واثق انو ح اجي يوم واحكي ليه ، من الناحيه التانيه صدام بقي بالجد بغير من محمد وخاتي في بالو انو محمد شال منو صحبو باسل ‏( هنا كان في شلب حاصل(😂😂 باسل بقي اقعد مع محمد اكتر وتقريبا خلي قعده مع ناس صدام و الحبوب الكان ببلعها معاهم واي شئ تاني كان بعملها مع صدام وكان شايف دا كلو من نقه محمد الكتيره لي باسل ، صدام برضو كان ملاحظ لي اختفاءت محمد المتكرره ، يوم في الجامعه كانت الشله كلها قاعده مع بعضها فجاءه محمد اساءذن من الشله وقال ليهم عندي حاجه اسويها وارجع ليكم ، الشله كلها ردت عليه دا بقي العادي عندك ياخي ورينا وريحنا ، محمد قال ليهم ما كدا والله 😅 وما الفاكرنوا والخاتينو في راسكم بس كل شئ في وقتوا حلو ، ومشي منهم ، هنا صدام شالت تلفونو وعمل زي انو بتكلم مع ابوه وبقي ابعد من الشله شويه شويه لمن اختفي ، كان هدف صدام هنا اعرف محمد بمشي وين وبعمل شنو ، لقي محمد ماشي وتبعو من غير ما محمد انته عليه ، وفجاه لقاهو وقف واشر علي بت جاءتو وبقوا اتكلمو مع بعض، صدام كان متخبي وري شجره و شايف الحاصل كلو لمن حاول اركز في ملامح البت ما صدق الشافو وبقي منطط عيونو 😳
صدام شاف شنو ؟؟
والخلي اتنشن شنو؟؟ ح نعرفوا الحلقه الجايه
يتبع ....

صدام حاول اركز في ملامح البت ماصدق الشافو وبقي منطط عيونو 😳
يا ربي انا في حلم ولا علم وبقي ادعك في عيونو واعاين تاني، وقول لي نفسو دي مش افنان اي دي افنان زاتها بس الموقفا مع البرلوم دا شنو 😧 ما مصدق والله دي افنان الكل اولاد الدفعه جارين وراها وبتمنوا بس تسلم عليهم حتي ولو من بعيد
نعرفكم علي افنان ‏( افنان بت دفعه باسل و صدام القديمه ماشاء الله عليها في منتهي الجمال 😍 والرقه والادب متوسطه الطول ،لونها قمحي فاتح وعيونها واسعه وكبيره وليها وجنتين حتي كان ما اتكلمت بتظهر 😍 وعلي قول باسل ‏( كامله مكمله والكمال لله وحده ‏) احلي بت في دفعه باسل وصدام وكل واحد من الدفعه بتمني تكون من نصيبوا بس جمالها الطاغي كان بمثل حاجز لي كل ناس وبخافوا اتقربوا منها وتحرجهم 😔 ، ودا كان واحد من الاسباب الخلت باسل ما اصارحها بي حبو ليها، حتي صدام كان واحد من المعجبين بيها ‏)
صدام لسه واقف بعاين و حقدو ازداد علي محمد وبقي اتكلم مع نفسو ما كفايه انك شلت صحبي داير تشيل حبيبتي 😱 ‏( من متين كانت حبيبتك يا اخونا ابرد شويه 😅 ‏) والله يا برلوم لي هنا وكفايه 😤 انت زودتها شديد
انا خلاص ختيتك في راسي وانا البختو في راسي معناها تاني الله ارحمو ‏( داير تعمل شنو لي الولد يا (😨 ، وافنان دي حقتي يعني حقتي
و قطع سرحانو لمن انتبه علي محمد الكان بودع في افنان واتحرك من مكانو علي الشله داير اصل قبل محمد ما اصل
لمن وصل الشله محمود قال ليه وينك يا معلم اختفيت فجاءه كدا
صدام : كنت مع بتكلم مع الحاج
باسل : ومالك قالب وشك كدا ونفسك قايم ، شغلها ليك الحاج كالعاده صاح وبقي اضحك 😅😅
صدام : اي والله تشغيلاتو ما بتنتهي ياخي انا ما عارف اعمل لي شنو 😩😫
هنا كان محمد وصل الشله ، واستلموا باسل طوالي وقال ليه جاي مبسوط وبتصفر كمان اها يا افندي خلصتا خلاص وفضيت لينا 😏
محمد : اي 😏
صدام بعاين لي محمد بي خسه 😏 : كيف ما اكون مبسوط
قاطعهم هيثم : شاب المحاضره قربت تبدا والدكتور انتوا عارفنوا صعب 😣 وما بخلي زول اخش وراهو انا شايف نبطل البنسوي فيه دا ونتحرك علي القاعه
محمد : انا رائي من راي هيثم احسن نتحرك
والجماعه كلهم اتحركو ، وهم ماشين علي القاعه لاقتهم افنان في الممر باسل طوالي اندمج مع حبو وبقي اعاين ليها وفضحتوا عيونو كالعاده الكانت بتقول ‏( انا من صفاك # مسحور بالله انت # ملاك ولا من # حسان _ الحور تزرف عيوني بحووور وقضي الليالي قيام ما بين # شوق و # وئام ورعي النجوم في سحور وفؤادي اااه منحول # مقتول بغير سلاح وقول بكل صراح سببي # العيون _ الحور ‏) ومحمد مركز مع باسل وشاف كل الحب البتقولو عيون باسل من غير ما اشعر بيها هنا محمد ابتسم ‏( يا ربي سر الابتسامه دي شنو ‏) ومن الناحيه التانيه برضو كان في عيون 👀 مركزه مع محمد ، صدام كان بعاين لي محمد ولمن شافو ابتسم ما كان فضل ليه الا ااخنقو واقتلو 😱 والشرار كان بطاير من عينو زي الشري في قندول العيش 🔥 ، بس اتمالك نفسو في اخر لحظه واتراجع
لمن افنان شافتهم جاءت عليهم هي وصحبتها ايه
افنان : سلام عليكم يا شاب
هنا الشله كلها بقت منططه 😳 عيونها من جمالها الساحر 😍 ومافي واحد قدر ارد عليها الا محمد
وقال ليها بي ابتسامه عريضه 😊 وعليكم السلام ورحمه الله وبركاته
افنان : اتتوا باسل وصدام صاح ومدت يدها تسلم علي باسل في اللحظه دي باسل ما فضل الا قع علي حيلو 😱 لمن مدا ليها يدو وصافحها ‏( ما كدا يا شفت استهدي بالله (😅 وعيونو الفاضحه ما قصرت معاهو ، حتي افنان لاحظت ليها وسرحت في العيون البتقول كلام كتييييير وكتييييير ‏( كجسد ميت ردت اليه الروح الان، غريق فقد الامل من نجاته فمدت له يد المعونه وانقذته من حتفه المحتوم ورده في صحراء كادت تموت من العطش فنزل عليها من السماء ‏) دا جزء من الكلام القدرت افنان تترجمو من عيون باسل
وانقطعت لهف العشق لمن صدام مدي ليها يدو وقال ليها ايوه ديل احنا 😔
افنان سلمت علي صدام ، وقالت ليهم انو ناس دفعتهم القديمه قرروا اعملوا رحله عشان ما قدروا اعملوها نهايه السنه الفاتت وحبيت اكلمك عشان تستعدو ليها واكيد انتوا من الدفعه ولازم تجوا 😊
صدام : اكيد معاكم
افنان : تمام، الرحله ح تكون بعد اسبوع يوم الجمعه والناس ح تتحرك من الجامعه الساعه ٨ص ويا شباب انتوا كمان معزومين معانا 😊
و ودعتهم علي كدا ، بس كانت لسه بتعاين لي باسل الكان لسه بعاين ليها وما قدر اقول ولا حرف لمن بعدت منهم واختفت
محمود وهيثم منططين عيونهم 😳 لسه دا شنو يا اخوانا دي سودانيه زينا كدا ‏( مافي ثقه بالانتاج الوطني (😂 وبقي اتغالطوا مع بعضهم
صدام : دي افنان بت دفعتنا القديمه
محمود : كدي اول جاوبني المزه 😍 دي سودانيه ولا لا خليني اقنع هيثم ‏( مش قلت ليكم مافي ثقه (😅
صدام : اي وبطل البتسوي فيه انت وهيثم واقفلو خشومكم الفاتحنها مترين فضحتونا الله افضحكم
وباسل لسه واقف بعاين لي يدو الصافحت اجمل انسان علي قلبو
محمد : يا ناس احنا نسينا المحاضره عديل 😱
وكلهم
قاموا جارين من غير ما احسو

عده كم يوم في الجامعه بس زي ما خلينها ‏( نفس الروتين (😅 الشباب بين المحاضرات والفطور والونسات، باسل لسه بحكي لي محمد عن تعلقو بي افنان الكل يوم بزيد وبكبر ،ومحمد لسه في حاله الاختفاء المفاجئ من الشله ، بس الجديد كان صدام البقي احوال اتقرب من افنان وشال رقم تلفونها بي حنك انها هي مشرفه الرحله وكان احتاجت اي مساعده هو موجود ‏( حنكك بيش يا اخوي (😅 ، اجي من الصباح اسلم عليها وكل ما اشوفها احاول افتح موضوع معاها في اي شئ المهم اتكلم معاها بس ،افنان كانت بتتعامل معاه عادي بي طبيعه اخلاقها العاليه بس بقت تتضايق من صدام وحركاتو عشان زودتها كتير وبالاخص لمن بقي صدام اجيب ليها هدايا اشكال وانواع بي سبب ومن غير سبب، غير رسائل الحب 😍 والغرام 😘 الكان برسلها ليها ، هنا افنان فاض بيها 😩 وقررت انها تتكلم مع محمد واشوف صرفه مع صدام واقنعو ابطل الحركات البسوي فيها دي ،بس اتراجعت عن كلامها وحست امكن بي كلامها دا تعمل مشكله بين محمد و صدام عشان هم اصحاب ‏( اصحاب شنو يا افنان 😅 ديل بقوا زي المويه والنار ‏)
محمود : شباب اها مستعدين لي رحله بكره ، انا عن نفسي جاهز مويه نور 😁 وحاسس اني ح اصطاد لي صيده تقيله، اذا يا صدام بت دفعتكم دي كدا 😍 الباقين كيف
هيثم : وانا يا صحبي معاك 😌
محمد : وانا كمان معاكم جاهز ومستعد كمان
هنا صدام عاين بي خسه وبتكلم مع نفسو 򓰽) بي الماشي ليه ما ح تلقي والليله خلاص انا ح اخت النقاط علي الحروف ‏)
باسل : وهو انا ما عارف امشي ولا لا ‏( هنا باسل كان كل ما اتزكر انو افنان معاهم في الرحله و ح اتعذب بي شوفتها لانو ما قادر اصارحها واتكلم معاها بتوتر اكتر 😩 ‏)
محمد : كيف ما تمشي وانت اساس الرحله ، اقول شئ انا كنت متحمس لي الرحله دي بس كان انت ما مشيت انا ما ماشي
في اللحظه دي صدام لمن فرح . ابتسم
محمود وهيثم : واحنا كمان ما ماشين مدام انتي ما ماشي وداير تبوظ لينا البرنامج دا
وصدام ساكت ساي ما قال ولا حرف
باسل : ياخي انتوا امشوا خلوني انا
الشباب كلهم : يا نمشي كلنا يا نقعد كلنا مافي حاجه اسمها خلوني انا
محمد : باسل ما تخليك اناني وتخرب علينا البرنامج دا يلا صحبي قول ماشي ياخ
وبعد تحانيس من الشله باسل وافق امشي معاهم الرحله
صدام : شباب انا استاءذنكم شويه
باسل : هو بضحك شكلك داير تتصل علي الحاج وما دايرنا نسمع الملطشه الح املطشها ليك 😂😂
صدام : اهو طلعت بتفهم 😏 ، وتحرك منهم
ومشي وكان في بالو اتكلم مع افنان وفعلا لقها مع ايه صحبتها
صدام : سلام عليكم افنان و ايه
ايه وافنان : وعليكم السلام صدام
صدام : بعد اذنك يا ايه ممكن اتكلم مع افنان علي انفراد
ايه : خلاص يا افنان القاك بعدين انا زاتي عندي حاجه دايره اعملها
وافنان كانت بتغمز لي ايه وبتعمل حركات من غير صدام ما اشوفها عاوزها تقعد معاها وما تمشي بس ايه ما فهمت واتحركت منهم
صدام : افنان الليله داير اقوليك موضوع مهم وما عارف ابداهو من وين بس الموضوع دا بالنسبه لي زي الحياه والموت
افنان : والله وترتني يا صدام قول من غير مقدمات
صدام : افنان
افنان : نعم
صدام هنا سكت وما قدر اتكلم
افنان : صدام قول كلامك ، ولا ما عندك حاجه تقولها خليني امشي وقبل ما تم كلامها صدام قال ليها انا بحبك انا بحبك يا افنان 😱
افنان بقت منططه عيونها وما عرفت تقول شنو، صدام بعاين ليها وبقول ليها افنان جاوبيني
افنان يعد وعت علي نفسها قالت لي صدام انت زميلي في الداسه و زي اخوي والله واكتر من كدا مافي
صدام : لا لا يا فنان انا ما زي اخوك انا بحبك انا حبيبك 😱
افنان : الله عليك يا صدام افهمني انت زي اخوي والله وانا محترمه شعورك ناحيتي بس والله يا صدام ما ينفع
صدام : وليه ما ينفع ، انتي عندك زول تاني في حياتك ؟؟
افنان : دي حاجه شخصيه ما مكان اجاوبك عليها ، ولو سمحت خليني امشي
وهي وماشه صدام مسكها من يدها وقال ليها الاول جاوبني،
افنان عشان تتخلص منو قالت ليه اي عندي زول ، وهنا صدام عيونو حمرت من الغضب 😡 وشبه اقتنع انو زولها دا هو محمد ، افنان فكت يد صدام من يدها وقالت ليه انت انسان ما محترم وانسان تافه ومشت منو
صدام لسه واقف في محلو وبتكلم مع نفسو ‏( كدا يا افنان انا اعترف ليك بي حبي ليك وانتي تقولي لا وتسوي فيني كدا دا ما انا البقلو ليه لا وكمان تخليني عشان منو عشان البرلوم داك طيب انتي والبرلوم ارجو الراجيكم ساي 😡 ‏)
واتحرك علي البيت ما غير ما قابل باقي الشله
محمود : يا شباب ما ملاحظين صدام اتاخر شديد واحنا بعد مفروض نتخارج عشان نجهز لي يكره
هيثم : اي اتاخر شديد كدي ادق ليه ، شال التلفون ودق ليه بس كان لقي تلفونو مغلق
باسل : بكون مشي انا عارفو لمن الحاجو اشغلها ليه واضايق بعمل كدا، احنا بعد اخير نتخاج ساي
وعلي كدا والشباب ودعوا بعضهم واتفقوا اجوا بكره بدري لي الرحله
بعد صلاه العشاء تلفون محمود دقا ، لقي المتصل صدام
محمود : يا زفت وينك انت وقبيل دي شنو الحركه العملتها دي وتلفونك قافلو كمان
صدام : ياخي خليك من دا كلو ، داير اقول ليك الليله لازم تنجز لي حاجات مشكله كدا تكون خام ونظيفه 😱 لزوم بكره وكدا
محمود : انت ما بتوصي حريص 😉 ، بس لمن تقول حاجات خام ونظيفه بعرفك بتكون ناوي علي نيه سودا ، الله استر منك في يوم بكره دا
صدام : انت مالك اعمل القلتو ليك وما تكتر الكلام يلا سلام
محمود : سلام
صباح الله بي بركاتو
الشباب كلهم اتلمو جمب الجامعه ولقو الباص الرحله واقف وكل الناس كلها جاءت ، بعد ما كل الشباب جهزوا حاجات الرحله ومستلزماتها ورفعوها علي الباص واتاكدو انو كلو شئ تمام بدا الباص اتحرك لي شلال السبلوقه 😍 والناس كلها مبسوطه وفرحانه وبتغني وناس نايمه منهم باسل الما قدر انوم امبارح وكان بفكر في افنان ، محمد كان قاعد جمبو ومبتسم ‏( انا ما عارف ليه محمد كل ما احس بي باسل تعبان من قصتو مع افنان ببتسم ليه ‏)
صدام كان قاعد جمب محمود وبشيكو وبتاكدو علي الحاجات الجابه محمود 😂😂
من الجانب التاني كانت في عيون سرحانه و بتعاين ومراقبه باسل حتي وهو نائم ومتكي علي الكرسي
الجزء 17
باسل باسل
اصحي يا صحبي احنا خلاص وصلنا وانت يا زول مالك الليله من اول الرحله نائم
باسل : تقول شنو يا ابو حميد والله انا زاتي ما عارف مالي
محمد : يلا ننزل الشباب كلهم نزلوا وقاعدين اجهزوا لي القعده
باسل وهو بتثاءب تمام يلا ارح
كل الشباب والصبايا بدوا اجهزوا للقعده الشباب جهزوا كل الوضع و الحاجات الممكن احتاجوها الصابيا لي موضوع الفطور، بعد الناس كلها فطرت وقعدوا كلهم قعده ظريفه ممزوجه بي اغاني ومشاغلات وضحك ، اي زول شاف موضوعو ناس خالطه 😍 وناس حبت تتمشي ‍🚶♀ وتستكشف المكان ، وناس الله عالم بتعمل شنو 😅😅
جماعتنا قعدوا مع بعض ، هيثم ومحمود شاغلين اعاينو للمزز ‏( دا اصلا الجاين عشانو (😅 باسل حاسي انو لسه تعبان كان راقد علي الفرشه القاعدين فيها ،ومحمد بهظر معاهو وما دايرو انوم تاني 😁 ام صاحبنا صدام كان سارح وبفكر ‏( انت بالذات الله استر من سرحانك دا (😔 شويه كدا محمود وهيثم قاموا من الشله وبدوا رحله صيدهم المزز 😅 محمد قال لي باسل ارح نتمشي شويه ياخ وبطل كسلك دا ، باسل قال ليه ياخي خليني انا كدا مرتاح ‏( باسل كل ما اتزكر انو ح اشوف افنان بتوتر اكتر (😫
محمد : عليك الله قوم ياخي
باسل : ياخي خليني وما تخرب لي مزاجي مش قلتوا لي الا تجي معانا اها انا اجيت معاكم وزي ما نفذت طلبكم نفذوا لي طلبي وخلوني 😩
محمد : خير يا اخوي ، انا ماشي اتمشي شويه ، واتحرك منو
هنا صدام طوالي قام وبقي متابع محمد من بعيد، لمن محمد وصل لي شله البنات وطوالي افنان جاتو وبقوا اتكلمو وصدام واقف بعيد وشايف الحاصل وعيونو من شده الغضب بقت زي الجمر 😡 وخلاص فاض بيه من محمد وبقي اقول الليله انا بوريك يا برلوم الليله انا بوريك انت وهي، ورجع علي الفرشه الكانو قاعدين لقي باسل لسه راقد وما شغال بي زول طوالي طلع الحاجات الجابه ليه محمود وبدا ابلع في حبوب 😱 وشال ليه قاروره ‏( الله عالم فيها شنو (😱 وبقي اشرب فيها ، شويه كدا وصاحبنا بقي في عالم تاني ومن شده زعلو بقي اتكلم براهو انا يا برلوم تعمل فيني كدا تشيل صحبي وحبيبتي والله الليله يا انا يا انت في الدنيا دي 😱
هنا باسل انته عليه ، وقام من رقدتو ولقي صاحبنا في عالم وحاله تانيه ، وصدام لسه مواصل كلامو
باسل بقي اقول ليه صدام مالك في شنو ولمن شاف القاروه جمبو وكميه من كورسات الحبوب المشتته جمبو، فهم انو صاحبنا ‏( طاير ‏) قال ليه يا صدام ليه كدا ياخي الاخدتو دا كتير انت داير تروح فيها ولا شنو يلا معاي علي البحر عشان ما اشوفك زول واغسل ليك راسك امكن توعي شويه
صدام : اي انا داير اروح فيها بس بعد ما اروح روحهم الاول
باسل مسكو من يدو وبحاول اخليه امشي معاهو وصدام رافض ولسه بتكلم ‏( انا يا برلوم تعمل فيني كدا وكمان تشيل حبيبتي مني وهي كمان تخليني عشانك ،الليله انا ما ح اخليكم ‏)
هنا باسل بقي منطط عيونو 😳 وبقي ما فاهم حاجه ، قال لي صدام انت بتقول في شنو ، صدام قال ليه صحبك البرلوم اعمل فيني كدا اشيلك مني انت وافنان حبيبتي ، باسل بقي زي الزول الضربتو كهرباء ،وصدام مواصل في كلامو انا يا باسل البرلوم دا ما بخلي وهي كمان ما ح اخليها ، وباسل الكلام بنزل عليه زي الجبال وما قادر استوعب الحاصل وبقول لي صدام انت بتقول في شنو انت قصدك محمد ولا منو
صدام : اي البرلوم دا وكان ما مصدقني امشي شوفهم هسي قاعدين احبو في بعض بس الليله يا انا يا هم،
باسل بسمع في الكلام وداير اقع علي حيلو ورجلينو بقت ما شايلاهو ومع دا كلو جري علي ناحيه الاستراحه الفيها كل الشباب وبقي افتش في محمد ما لقاهو طلع منها ومشي علي ناحيه تله فيها شجر جمب الاستراحه وهو ماشي وبتلفت يمين وشمال سمع صوت ضحك ومشي عليه بس لمن وصل ما صدق الشافو بس اتمني الارض تنشقي وتبلعو
شاف محمد مع افنان 😱 قعدين مع بعض واخر ضحك ونسه، باسل خلاص الفيه كملت وبقي اقول لي نفسو انت يا محمد انت يا محمد البتطعني في ظهري انت يا محمد العارف العلي والبي تخوني وانا كل يوم بحكي ليك اني بحب افنان تقوم تخوني يا اخوي ، ومن شده الصدمه وقع من حيلو ، هنا افنان ومحمد انتبهو عليه ، محمد لمن شاف باسل راكع علي الارض جاء جاري عليه وداير احاول ارفعو، باسل ادها بنيه 👊 لمن محمد وقع والدم بقي اطلع من انفو ، وافنان لمن ختت يدها علي خشمها ونططت عيونها 😵 ، وبقي باسل اقول لي محمد انت يا محمد يا اخوي يا صحبي انت البتطعني في ظهري انا تاني ما داير معاك كلام انا تاني ولا اقول ليك لقايت هنا وبس ، محمد خاتي يدو علي انفو البنزف دم وقام علي حيلو ومشي علي ناحيه باسل وبقول ليه باسل استهدي بالله وافهم الحاصل وقبال ما اتم كلامو باسل داير اديهو بنيه تاني 👊 بس وقف ايدو لمن افنان وقفت بينو وبين محمد شويه كدا وكانت البنيه ح تجي علي افنان 😨 ، باسل بقي اعاين لي افنان وملامحو كلها حزن وحسره ممزوجه بي غضب في نفس الوقت ، افنان قالت لي محمد ممكن تخليني اتكلم مع باسل شويه ، هنا محمد اتراجع واتحرك علي ناحيه الاستراحه ، افنان مسكت يد باسل الكانت لسه في وضعيه البنيه 🤜 وقالت ليه باسل استهدي بالله ممكن تسمعني
ونزلت ليه ايدو وهي لسه ماسكها بي يدينها الاتنين ، باسل اقشعر جسمو كلو حتي سبيبه شعرو الفي يدو وقفت وحيلو برد ، قالت ليه باسل ممكن تسمعني لي الاخر دا اول طلب اطلبو منك، باسل بعاين ليها وما قادر انطق ولا حرف ، انفال بدت تحكي ليه عن قعداتها مع محمد الكتيره وانو محمد كان بحكي لي دائما عنك وعن احساسك وشعورك ناحيتي
ومدي حبك لي وانا اتشوقت انك انت تجيني وتقول لي الكلام دا بس انت ما جيت وكان اتفاقنا الليله انا ومحمد اني التقي بيك واقعد معاك ونخت النقط علي الحروف ،وح اقول ليك حاجه انا ما قلتها لي اي زول حتي محمد، انا من شفتك يا باسل اعجبت بيك واتمنيت تكون لي ، بس انت ما بدلتني بالشعور دا 😖 ولا عبرتني ولا جيتني كنت كل يوم بقنع نفسي انك ح تجيني يوم وتصارحني بس ما جيت واحساسي بقي كل يوم يقل، ولمن محمد جاءني وحكي لي الحاصل، وانا من اللحظه الجاءني فيها محمد منتظره اللحظه دي انا بحبك يا باسل انا بحبك ، باسل بعد ما كان مزعوج وزعلان ومتحسر بقي منطط عيونو 😳 وبعاين لي افنان وما عارف هو في حلم ولا علم من الكلام البتقول فيه افنان ، افنان قالت ليه باسل انت معاي باسل ما قادر ارد عليها ، هنا افنان حضنت باسل بي قوه وقالت ليه انت ما سامعني انا بقول ليك في شنو انا بحبك يا باسل انت الزول الاتمنيتو، عليك الله رد علي يا باسل ، باسل اخيرا ركز في كلام افنان وبي هدوء لف ايدنو حولها وقال ليها وانا بحبك ، افنان عاينت ليه في عيونو وهي بتبكي وبتضربو علي صدرو اخيرا قلتها يا باسل اخيرا ، باسل ختا يدينو علي خدها ومسح ليها دموعها وقال ليها من اليوم تاني مافي بكاء ولا الم انا بحبك يا افنان
افنان : وانا كمان ما تتصور انا كنت منتظره اللحظه دي من متين
باسل : وانا كنت منتظرها من اول يوم شفتك فيه ، وقطع كلامو لمن اتزكر محمد والبنيه الاداهو ليها 😖 وقال لي افنان ممكن يا افنان تنتظرني دقائق امشي اصلح الغلط العملتو دا وان شاء الله اكون اخر انتظار ‏( كانو باسل كان حاسي انو ح اكون اخر انتظار ‏)
واتحرك علي الاستراحه وبقي افتش علي محمد ولقاهو واقف جمب مغسله بغسل في وشو واثار الدم النزلت علي قميصو لمن شاف حالتو باسل عيونو لمعت ورقرقت بي الدموع، وجاء حضن محمد لمن محمد اتفاجاه بيه وقال ليه حقك علي يا ابو حميد يا اخوي انا غلطت الليله اكبر غلطه في حياتي انا ظلمت اخوي انا ظلمت نفسي وطالب منك السماح وكان ما قبلتو انا مستعد اعمل اي شئ المهم انت بس تسامحني ، محمد قال ليه كدا اول فكني ما كفايه البنيه الاديتني ليها كمان داير تقتلني ، باسل فكاهو واتوقع انو القي محمد زعلان منو بس اتفاجاه لمن لقي محمد مبتسم ‏( ودا كان سر ابتسامه محمد ، عشان عرف خلاص باسل اتكلم مع افنان اخيرا ، ودا الكان مخطط ليه من اول يوم ‏) وقال ليه كدي قبل ما اسامحك انت قلت ح تعمل اي شئ
باسل : انت بس سامحني وانا من ايدك دي لي دي
محمد : خلاص اديني ساعتك Ck دي 😏
باسل : بس كدا ، وداير اطلعها ، محمد قال ليه انت اهبل 😅 انا بهظر معاك انت لو دايرني اسامحك بس بطل الحبوب والحاجات البتسوي فيها دي , انا اكتر من اشوفك سعيد ومبسوط وسليم تاني ما داير حاجه
باسل حضن محمد تاني والدموع بقت تنزل منو مطر مطر وبقول ليه بعد السويتو فيك وبعد اساءه ظني فيك انت سامحتني ، ومحمد بقول ليه كان ما فكتني من حضنك دا انا ما مسامحك😥 فكني ياخي ح تقتلني فكني ، باسل ياخي انت اخوي الما ولدتو امي ، محمد اي كسر تلج كويس بالمناسبه انت ما نسيت شئ؟؟ باسل قال ليه زي شنو ، محمد قال ليه زي زول منتظرك وكدا وطال انتظارو 😏
باسل : افنان 😱 انا نسيتها عديل ، وقام جاري عليها وقبال ما اصل سمع صوت صريخ
واتجه علي مصدر الصوت ، لقي صدام موقع افنان علي الارض وماسك يدينها وهي بتصرخ ،وكان جزء من ملابسها اتمزق ، باسل ما صدق الشافو 😱 وجري باقصي قوتو، وبالشلوت علي وش صدام 👞 ، صدام لمن وقع في الناحيه التانيه ، باسل لقي افنان بتحاول تستر في نفسها و بتبكي بي حرقه وبتقول لي صدام انت ما بشر الله انعلك يا تافه انت شيطان الله انعلك، باسل حاول اقرب عليها واهديها بس افنان دخلت في حاله هستريه من البكاء وقامت جرت والدموع ماليه عيونها وما كانت شايفه شئ قدامها ولا عارفه نفسها هي ماشه وين، ومع حافه جرف التله رجلها انزلقت ووقعت في البحر ‏( الاصلا هو شلال وتيارو قوي ‏) وفي لحظه افنان اختفت ، باسل كان جاري بي وراها ولمن شاف المنظر دا وقف محلو وما قدر اتحرك وبقي اتمت واقول افنان افنان ما تخليني، يا افنان انا حبيبك باسل، القلتي بتحبي، افنان ما تخليني ، وبقي ما شايف قدامو والدنيا كانها بتظلم شويه شويه ووقع مغشي عليه من شده الصدمه ،
والرحله اتحولت من فرح لي رحله تشيع جنازه افنان ، اللقوها بعد اسبوع قريب منطقه حلفا، ويوم العزاء كان يوم لا يعلم به الا ربنا كل الدفعه كانت بتبكي بي حرقه علي الانسانه الجميله في ادبها واخلاقها قبل مظهرها ، وسجلت الوفاه علي انها حاله غرق
وبي كدا # انتهت علاقه حب كان مسطر ليها تكون اروع قصص الحب # قبل ما تبدا
هيثم : ومن اليوم داك يا صابر ، باسل دخل في حاله نفسيه ودخل مصحه نفسيه طلع منها بعد ٤شهور ودا كان سبب تجميدو لي السنه الفاتت ، دا كل الحصل يا صابر من طقطق لي السلام عليكم
صابر هنا بقي منطط عيونو 😳 ، وما مصدق الكلام البقول فيه هيثم، وبقول لا اله الا الله
انا لله وانا اليه راجعون ، حسبنا الله ونعم الوكيل
الجزء 18
صباح الله بي بركاتو
صابر صابر
صابرمغمض عين ومفتح عين وبتثاءب 😫 مالك يا بت دايره شنو ياخ
رغد : ماما قالت لي اصحيك
صابر : خلاص امشي 😖 ، امشي قولي ليها صحي
ورغد مشت ، وصابر لسه ما قام من السرير
جاءت الخاله سعاد وقالت ليه قوم انت الليله ما عندك جامعه
قوم يا ولدي
صابر : جامعه ، اي اي عندي جامعه 😅 وقام مخلوع وقام جاري اجهز ‏( صابر امبارح ما قدر انوم كويس والليل كلو اتقلب من الكلام السمعو من هيثم ‏) وفي اقل من ربع ساعه صابر كان واقف في موقف المواصلات ولسه نعسان وبتثاءب واشيل ايدو واختاها علي خشمو ، داير انزل ايدو عينو وقعت علي حاجه كان بالجد داير اشوفها وانسي الدنيا والعليها شويه ،شاف روان الحب 😍 ، وصاحبنا جاتو الحاله بقي ما قادر اتحرك ولا اعمل اي شئ حتي يدو ما نزلها ‏( اتقل شويه يا حبيبنا (😅😅 ولسه باعين لي روان ، روان اتلفت علي وري لقت صابر واقف طوالي قبلت سريع ، صابر هنا بقي افكر واكلم نفسو ‏( يا ربي البت دي لسه شايله مني من موقف الكفتريا 😖 ، ياخي عليك الله ارجل وامشي صلح الهببتو امبارح 😫 ياخي امشي قول حاجه ‏) هنا صابر قرر امشي واتكلم معاها ،قرب منها وقال ليها صباح الخير ، روان وهي خاته نظرها علي الارض 😅 وبي خجل و اخر نفس ليها قالت ليه صباح النور ، هنا صابر ارتاح شويه لمن ردت عليه وقال ليها اسمك روان صاح ‏( ما عارف اسمها يعني، دا انت حافظو زي جوه بطنك (😅
روان : ايوه صاح ، وانت اسمك صابر
لمن روان نطقت اسمو، صابر من الفرحه ما كان فضل ليه الا اطير 😅 وبقي اتمتم في الكلام ايوه صا صابر صاح
روان مع ابتسامه حلوه اتشرفنا
صابر : الشرف لي انا 😃
والحافله وصلت وكالعاده الشعب السوداني جري عليها 🏃🏃 وصابر جري معاهم وبعد مدافره وتعب روح ، صابر قدر احجز المقعد الجمبو وبقي انده علي روان عشان تركب الحافله ، روان ركبت وقعدت جمب صابر ، ياخي صابر حاسي انو دي اسعد لحظه في حياتو كلها حب حياتو الليله قاعده جمبو ، واتحركت الحافله ، صابر اشيل واعين لي روان بي قعر عينو ‏( بالجابس كدا (😅 وروان نفس الشئ ، والصمت كان سيد الموقف 😅 ، صابر حبي الطف اجو وافتح موضوع، وخش توش فيه 😅 روان انتي ساكنه هنا اعني جمب الموقف
روان : ايوه
صابر : والله ، انا زاتي ساكن قريب من الموقف ، بس ما حصل شفتك
روان : اي صاح ، انا ساكنه هنا مع ناس عمتو جيتهم السنه دي للجامعه ، عشان بابا وماما واخواني في قطر
صابر : والله ، كويس شديد
وتاني جماعتنا سكتو ورجعوا لي مودهم القديم ‏( اي واحد اعين لي التاني بالجابس (😁 بس صابر مصر اتونس مع حب حياتو وما اضيع الفرصه التانيه ليه ، قال ليها بس ما صعب عليك تكوني هنا وامك وابوك بعيدين عنك
روان : اي صعبه شديد بالذات اول ايام لمن جيت قبل شهر من الجامعه
عشان اجراءات التسجيل وكدا ، كنت خايفه شديد حتي النوم بليل ما كنت بنوم زي الناس، بس هسي اتعودتا شويه وناس عمتو ما مقصرين معاي والله ، شايلني علي اكتافهم
صابر : ربنا اعينك ، كلها ايام وبتعدي
وبقوا اتكلمو لمن الحافله وصلت العربي ومن هناك ركبو حافلات الصحافه لي الجامعه ، وبرضو الونسه كانت جاره ، وكان صابر عايش احلي لحظات حياتو 😃 ‏( وما عارف الراجيه اللهم اجعله خير ‏)
من الناحيه التانيه ، الو وين انت يا معلم ، انا خلاص وصلت وجمب بوابه الجامعه وابشرك الفرخه الليله جاءت ، يلا سلام لمن تصل ونتلاقي
ومن ناحيه تالته 😁
باسل : انزل يا ابو حميد اشوف لي باركن ابركن والحقك
محمد : لا لا ما نازل انا معاك القي ليك باركن عشان نخش سوا
باسل : تمام اصلا انت راسك قوي وشؤم 😡
روان وصابر مندمجين في الونسه لمن الحافله وصلت الجامعه نزلو ودخلو الجامعه وهم ماشين علي القاعه صابر شاف محمود ملامح وشو لمن اتغيرت ، قال لي روان عن اذنك شويه ، واتحرك منها
محمود لمن شافو قال ليه وين يا خوه صباح الخير ياخ
صابر بي ابتسامه من تحت ضرسو : كيفك يا حبوب ، صباح الخيرات ‏( هم ديل بجي منهم خير ‏)
صدام كان وصل وجاء مسرع علي محمود وما شايف صابر ، يا حوته قلت لي الفرخه الليله جاءت معناها الليله لازم نتم شغلنا 😏 ،ولمن انتبه علي صابر الكان واقف وري محمود ومنطط عيونو 😳 قطع كلامو وقال لي صابر يا ابو الصوص صباح الخير طمنا عليك،
صابر و لسه مخلوع :😳 صباح الانوار
محمود : يا ولد مالك فاتح خشمك كدا 😅 في شنو
صابر : صدام انت قاصد شنو بي كلامك دا ؟؟
صدام : يا غالي ما تشغل بالك
محمد وباسل كانوا داخلين من البوابه اول ما شافوه كان صابر الكان واقف مع محمود وصدام ، باسل بي غضب :😡 الولد دا بعمل مع الجماعه ديل شنو
محمد : والله علمي علمك الولد دا ما نصيح ولا شنو؟؟
هنا صدام وصابر ومحمود شافوا محمد وباسل ، صابر كان داير امشي عليهم بس اتراجع لمن لقي محمد وباسل مشوا من غير ما اعبروا ، صابر فاهم معني انو اكون واقف مع الد اعداء باسل وما شال علي خاطرو
وهمو كان اصل لي هدفو واعرف الجماعه ديل ناوين علي شنو
محمود : اها ما قلت ليك الفرخه جاءت
صدام : بس زيت شديد احنا نضرب بعد دا لي الجماعه ونخليهم جاهزين
صابر : يعني الفرخه دي قاصدين بيها باسل والجماعه ديل الح تكلموهم دايرينهم ادو باسل علقه نظيفه ، وبقي اضحك ياخي انتوا والله قديمين شديد ياخ دا شنو شغل الافلام الهنديه دا ‏( هنا خطه صابر كان داير استدرج محمود وصدام في الكلام واعرف هم ناوين علي شنو بالظبط
هنا محمود وصدام بقوا بعاينوا لي باسل ومتخلعين 😱 وبقولوا ليه جبت الكلام دا من وين
صابر : ياخي باين زي الشمس وحركاتكم ظاهره شديد 😅
الحركه دي احنا عملنها في الثانوي ياخي
صدام : قلت كدا يا صحبي 😏
صابر : الا اذا كان تفكيركم اكبر من اولاد الثانوي😅
محمود : ههههه ياخي انت طيب اوي يا صابر ، انت ما عارف شئ
صابر : والله بعرف اي شئ الا الموت عشان ما جربتو
صدام بي خسه :😏 بس شفت الموت دا ياهو زاتو
صابر بي خلعه :😱 موت عديل انت جادي
محمود : حاجه اكبر يا اخوه ، ياخي الموت دا هين ، دا ح اتمناهو مني
صابر بسمع في محمود وصدام وما مصدق البقولوا فيه وراسو بقي اجيب و اودي بس ما حسسهم بي كدا وحافظ علي هدوءو
وخطه صابر نجحت لمن محمود بقي احكي ليه عن الدايرين اعملوا من انو في ناس ح تخطف باسل لمن اطلع من الجامعه وانهم ح ادوه في الاول علقه نظيفه ومن ثم تبدا المرحله التانيه اللهي حقن الكوكاين 😱
‏( الكوكاين عباره عن مواد مخدره ضررها شديد ومفعولها سريع وقوي لانها بتتاخد في الوريد وبتصل القلب سريع والقلب بضخها مع الدم لي كل اجزاء الجسم ، والادمن عليها ممكن اعمل اي شئ مقابل القي جرعه منها ‏)
الح ادوها لي باسل وبعد ما ادمن عليها نفكو عكس الهوا 😱
صابر : ياخي انتوا شياطين عديل ، والتنفيذ ح اكون متين
صدام : احنا شغلنا حار حار ، الليله الفرخه لازم تقع في المصيده
هنا هيثم كان وصل وسلم عليهم ، وقال ليهم انتوا المحاضره دي ما عندكم ليها حاجه ولا كيف ، رد عليه محمود احنا الليله ما عندنا لي اي شئ حاجه الليله عندنا مهمه كبيره لازم نقوم بيها ، وصابر بعاين لي صدام ومحمود الظاهره عليهم ملامح الخبث والخسه ومبسوطين من الدايرين اعملوا وقطع سرحانو هيثم القال ليه صابر ارح المحاضره ، وتحركوا علي القاعه بعد ما خلو صدام ومحمود واقفين في نفس مكانهم وبتكلموا
صابر : هيثم كلامك طلع صاح والناس دي ناويه علي حاجات كبيره
هيثم : انت عرفت هم ناوين علي شنو ، يلا احكي لي
وصابر بدا احكي ليه وهم ماشين علي القاعه
هيثم بعد ما صابر حكي ليه بقي منطط عيونو 😳وقال لي صابر انا كنت حاسي انو الحكايه اكبر من علقه نظيفه وخلاص ، صابر احنا لازم نعمل شئ
صابر : اكيد لازم نعمل شئ ، انا هسي ح امشي احذر باسل
وانت يا هيثم امشي اتكلم مع جماعتك ديل ياخي امشي وعيهم وقول ليهم البتعملوا فيه دا غلط ياخ دا غلط شديد، وصابر دخل القاعه ونفسو قائم وبفتش علي باسل ومحمد لقاءهم قاعدين في البينشات الاخيره طوالي اتحرك عليهم ، وقال ليهم شاب السلام عليكم، بس ما جاءهو رد ، صابر تاني كررها يا شباب السلام عليكم، باسل هنا قال لي محمد قول لي صاحب صدام دا داير شنو ، صابر هنا قال ليه رد السلام في الاول وبعدين بوريك انا داير شنو ، محمد قال ليه وعليكم السلام صابر احكي
صابر : يا باسل انا جاي احزرك من صدام
هنا باسل بقي اضحك وقال ليه صدام مش صحبك الكنت واقف معاه هسي ولا غيرو 😏
صابر : انا عارفك بتضايق من الزول دا او اي زول تبعو وانا عازرك، وانا والله ما وقفني معاهو الا عشان اعرف الزول دا ناوي ليك علي شنو، يا باسل صدام دا ناوي عليك علي نيه سوداء الزول دا اجر ليه شويه مقاطيع عشان
هنا باسل قاطعوا تاني قال ليه امشي قول لي زولك دا باسل ما بخاف من شئ الا ربو وبس والداير اسوي اسوي
هنا صابر فقد اعصابو وصوتو علا وبقي اقول لي محمد خلي باسل اسمع الكلامي دا قبل ما الفاس تقع في الراس ، وفجاءه عم الهدوء القاعه وصابر لسه مواصل في كلامو ، فجاءه جاهو صوت من اول القاعه يا شاب ممكن تقعد مكانك لو سمحت ، صابر اتلفت وراهو ولقي الدكتور واقف علي المنصه ، انسحب بي هدوء وق
صابر والمحاضره بدت ، وصابر عقلو شغال اودي واجيب يا ربي اقنع الزول دا كيف 😫 واخليه اسمعني، وكل شويه اتلفت علي باسل واعين ليه وباسل ما شغال بيه الشغله ، بس محمد ركز علي التوتر الشديد الظاهر في وش صابر
واستمرت المحاضره علي كدا ، من الناحيه التانيه صدام ومحمود كانو بدقوا في تلفوناتهم وشغالين ارتبوا في موضوعهم ، وما شغالين بكلام هيثم البقول ليهم يا اخوانا ارخو الحنك دا ، الكلام دا ما صاح وخطر ، وهم لا حياه لمن تنادي 😔 ، تلفون هيثم دقا ولقي المتصل صابر ، زحا من جماعتنا ديل شويه وقال لي صابر اها عملت شنو ، صابر رد عليه والله ما عملت شئ ،باسل ما داير اسمع لي، هنا كان محمد ماشي مع باسل ولمن شاف صابر بتكلم بي التلفون بي يدينو وكرعينو وكل جسمو والتوتر الكان عليه قرر اعرف الحاصل شنو ،قرب من صابر واتخبي وري كولر المويه من غير صابر ما احس عليه وبقي اسمع في كلام صابر مع هيثم
الجزء 19
محمد بقي اسمع في كلام صابر مع هيثم ، وهنا اتاكد انو الموضوع خطير ، صابر انتهي من المكالمه لقي محمد قدامو ، صابر قال لي محمد لازم تسمع كلامي وتوصلو لي باسل صدام ناوي شر لي باسل، محمد لازم انت و باسل تعرفوا الكلام دا ، محمد قال ليه انا سمعت كل كلامك مع هيثم وفهمت الحاصل ولازم نحذر باسل ولازم انت تكلموا ، صابر قال ليه هو ما ناوي اسمع مني وقايلني انا تبع صدام
محمد : ما تخاف انا بعد سمعت كلام مع هيثم اتاكدت انك خايف علي باسل وداير مصلحتو ، ولازم باسل اعرف الكلام دا
صاير : ياريت يا ابو حميد اعرف كدا ، محمد قال ليه ارح عليه ، واتحركو علي الكافتريا لقوا باسل قاعد هناك ، محمد قال لي باسل صابر داير اقول ليك كلام وياريت يا باسل تسمع كلامو لي النهايه
باسل : محمد عليك الله انا هسي ما فاضي ومزاجي براهو ما رايق 😤
محمد : باسل انا حصل غصبت علي شئ قيل كدا
باسل : امممم ، داير تبدا لي
هنا صابر قاطعهم وقال لي باسل ممكن تسمع كلامي وبعدين كان داير اجدعو البحر ،بس المهم انا اكون عملت العلي وحزرتك من صدام والناوي ليك عليهو
محمد قال لي باسل عليك الله اول اسمع الراجل دا ،هو داير مصلحتك بس ما داير منك شئ تاني
باسل بقي اتاافاف 😤 ومدي بوزو ، وقال لي محمد عشانك بس انت ح اسمع كلام اخونا دا لاني عارفك راسك قوي والبتختوا في راسك بتسوي وانا ما ناقص نقتك ، واتلفت علي صابر وقال ليه احكي يا حبيبنا ، وهنا صابر بدا احكي لي باسل من اخر مره شافهم فيها هو ومحمد ، وكيف اتعرف علي صدام ومحمود وهيثم ، وكمان قال ليه انا عارف انو انا مفروض ما ادخل في خصوصياتك بس انا عرفت القصه القديمه وسبب كرهك لي صدام واي زول بتعامل معاهو
باسل بقي منطط عيونو 😳 وبسمع في كلام صابر من غير ما اقاطعو ، بعد ما صابر انتهي محمد قال لي باسل شفت صابر عمل شنو عشانك وعشان خايف عليك وداير مصلحتك وانت بالمقابل حتي سلام الله ما داير تدي ليه ، دائما انت يا باسل متسرع
صابر قال لي محمد مافي مشكله انا المهم عملت العلي والبملي علي ضميري واصلي
وقبل ما اتم كلامو باسل حضن صاير وقال ليه معليش يا اخوي انا ظلمتك معاي اعفي لي يا اخوي وطالب منك السماح
صابر : يا اخوي العفو والعافيه لله ورسوله ، مسامحك يا اخوي
باسل : عليك الله سامحتني ولا بتمشي فيني ساي
صابر : والله عافي ليك ومسامحك
باسل : من جوه قلبك
صابر : و من صمصمو الصغير كمان 😁
هنا محمد قعد اضحك في صاير وباسل وقال ليهم دي شنو حركات الشفع البتسوا فيها دي ، يلا يا باسل بالمناسبه دي انت عازمنا فطور الليله😁
باسل : دا انت الداير تصل ليه من الاول 😏 جنك بطنك الما بتشبع دي
صابر : فطور شنو انت هو 😤 ، انتوا شكلكم ما سمعتوا كلامي القلتوا ليكم
باسل : سمعناهو يا صابر بس عشان نخطط ونتكتك لازم نملا التنكر اول ولا ما كدا يا ابو حميد ،
محمد : اي ياخي، اهم شئ الطقه دي ‏( الاكل (😅 ونشوف نعمل شنو
من الناحيه التانيه
صدام ‏( بتكلم بالتلفون ‏) : الليله يا معلم العمليه ح تم خليكم جاهزين
الناحيه التانيه : ...............
صدام : Ok , مافي مشكله حقك قاعد بس انتوا خليكم جاهزين ،يلا لمن نتلاقي
محمود : اها يا ابو الدفاع الجماعه خلاص زبطوا الوضع
صدام : دا كلامك يا اخوي زولك انت عارفو لمن اخت ليه زول في راسو تاني خلاص الموضوع منتهي
محمود : انت معلم ومنك نتعلم 😉 ، اها احكي لي اتفقتوا علي شنو ، والحنك ح اتم كيف
صدام : ح نخلي الفرخه تركب عربيتها وفي الطريق البرجع بيه طوالي ح اوقفوا جماعتنا ومن هناك ح اسوقوا لي مكانا ونبدا معاهو دروسنا الخصوصيه 😏
محمود : اصلي كيف 😁
صدام : اصلي كدا 😉
هيثم قاعد جمبهم وسامع كلامهم قال ليهم يا اخوانا والله البتسوا فيه دا ما صاح والمشاكل ما بتتحلي كدا ياخي انتو ناس كبار 😫 بطلوا حركات الشفع دي وكل مشكله ليها حل بس ما كدا ياخي 😩
صدام : محمود زح مني صحبك دا ياخي انت من الاول كلمتو ليه 😡 وقت بخاف كدا
محمود : هيثم انت مالك مش انت ما معانا في الموضوع دا خليك بعيد ياخي
هيثم : يا اخوانا والله انا ما خائف الا عليكم ، الموضوع دا كان انكشف بوديكم في ستين داهيه ، ياخي الزول دا عندو اسره بتخاف عليه وانتوا كمان عندكم اهل بخافوا عليكم ف - مافي داعي لي البتسوا فيه دا ،يا اخوانا اكسرو الحنك دا عليكم الله
صدام : كلمه زياده تاني يا هيثم وانا ح اتصرف معاك تصرف ما ح اعجبك ، وزي ما قال ليك حوته انت مش ما معانا تاني ما دخلك ، احنا بنشيل الليله كلها برانا ،انت خليك بعيد
محمود : هيثومي خلاص خلينا نعمل الفي راسنا ، احنا خلاص زبطنا الوضع وتاني مافي تراجع
هيثم : والله بالجد خايف عليكم ، بس اللهم قد بلغت اللهم فاشهد ، ومشي منهم وطلع تلفونو دق لي صابر ، الو صابر انت وين انا داير اقابلك هسي ، انا جاي علي الكفتريا خليك هناك
هيثم وصل الكافتريا لقي صابر وباسل و محمد قاعدين سوا
هيثم : سلام عليكم شباب
صابر ومحمد ردو السلام وباسل مادي قدمو كالعاده وابي ارد لمن محمد من تحت الطربيزه لكزو بي رجلو حتي رد السلام
صابر : اها يا هيثم بشر ان شاء الله قدرت تنجز وتقنع الجماعه
هيثم : لا والله ، قدر ما اتكلمت معاهم ابوا اقتنعوا ، الناس ديل راسهم حجر و ح اعملوا الفي راسهم
باسل قام علي حيلو من الكرسي القاعد فيه بي غضب 😡 وبقي اقفل في يدو وافتحها ، وقال كدا خلاص كفايه مش هو داير كدا انا بحددها معاهو لي الاخر انا ماشي ليه هسي اكسر ليه راسو العاجبو دا،
محمد مسك باسل وقال ليه انت هسي فرقك منو شنو المشاكل ما بتتحلي كدا كدي اقعد نسمع كلام هيثم ، ونشوف ح نعمل شنو
صابر بي انزعاج : باسل اسمع كلام محمد وبطل تسرعك للامور دا ياخي 😩
باسل بعد شاف صابر هايج رجع قاعد في الكرسي وبقي اقول اللهم طولك يا روح، اها يا هيثم احكي نشوف اخر الزول دا شنو
وهيثم بقي احكي ، وباسل ومحمد وصابر بسمعوا في الكلام لقيت ما انتهي ، صابر قال ليهم بس انا عندي فكره جاءتني هسي انت يا هيثم قلت الناس الاجرهم صدام ومحمود ح الحقو عربيه باسل وح اعرقلو في الشارع البرجع بيه كل يوم صاح
هيثم : ايوه دا كان كلامهم كدا
صابر : معناها الناس ديل عارفين عربيه باسل ورقم لوحتها ، وكمان بعرفوا باسل ، بكون كل الحاجات دي ادها ليهم صدام ، يلا انا ح اقول ليكم احنا ح نعمل شنو

يلا انا ح اقول ليكم احنا ح نعمل شنو
احنا ح نخلي خطه صدام ماشه زي ما هو عاوز ، ح تقولوا لي كيف ؟؟ ح اقول ليكم نخلي صدام ومحمود اتابعوك يا باسل حتي باب الجامعه،وهنا ح ادوا اشاره لي جماعتهم الاصلا هم منتظرنك في الباركن ، هيثم ح اكون مبركن عربيتو جمب عربيتك يا باسل واللحظه الح تركبوا فيها العربيه ح تنزلوا بي سرعه من الباب التاني وتركبوا عربيه هيثم ، وما ح تتحركوا، انا وهيثم ح نسبقكم و ح نكون اصلا في عربيتك يا باسل في المقعد الخلفي ، و ح نتحرك ونمشي بالطريق الانت دائما بترجع بيه ،وبعد ما نتحرك بي مسافه انتوا اتحركو، جماعتهم ح اتحركوا ورانا و ح اعرقونا في الطريق
ولمن القوني انا وهيثم الفي العربيه ح اتراجعوا و ح اعتقدوا انو صدام اداهم المعلومات غلط او هم لخبطوا لانهم ما بعرفوا الا باسل بس، المهم ما ح اقدروا اعملوا شئ
هيثم وباسل ومحمد بسمعوا في كلام صابر ومندهشين ومنططين عيونهم 😳 ، هيثم قال لي صابر انت بتجيب الافكار دي من وين والله انت طلعت ما هين 😁
محمد : صحي القصير يا حكمه يا فتنه
صابر : قول يا حكمه يا حكمه 😌
باسل : والله يا صابر ما عارف اقول ليك شنو ، بس كان خليتني امشي اكسر ليه راسو هسي وانتهي من الفلم الهندي دا هسي قبل ما ابدا تكون ما قصرتا
محمد وصابر بصوت واحد وزهج :😤 بااااسل
باسل : خلاص خلاص مادام انتوا شايفين كدا احسن خلاص انا معاكم المهم ما تنقوا لي 😅
محمد : بس يا صابر الحكايه دي ما فيها خطوره عليك انت وهيثم
هيثم : لا يا اخوي ما تخاف ، وزي ما قال ليك صابر الجماعه ديل جاين لي هدف معين وهو باسل ، لمن ما القوا هدفهم ح تراجعوا، ودا انسب حل لي المشكله الان وديا
محمد : ربنا استر 😔
باسل : هووووي كان فيها خطر اكسروا الحنك وخلوني اعمل الفي راسي 😡
صابر : باسل روق المنقه ياخ 😁 خطر شنو ما فيها اي خطر ، ياخي دي لعبه حرامي وبوليس اصعب منها
وبي كدا الجامعه اتفقوا علي علي تنفيذ خططهم ، واتحركوا علي القاعه ، دخل باسل ومحمد سوا، وهيثم بعديهم وقعد جمب محمود الكان بعاين لي باسل و مبسوط ‏( صحي زي ما بقولوا البتفوالحلك اتبوهملو 😂 في زول قدر اقرا المثل دا ولا افهموا (😅
اما عن صاحبنا صابر باع الجهتين بي الرخيص 😂😂 الرخيص 😂😂 وقعد جمب حب حياتو ‏( روان الحب(😍
ومن شده فرحتو بي انو صلح سوء الفهم بينو وبين محمد وباسل ، وكمان باسل اقتنع بي كلامو وخطتو والاهم انو قاعد جمب حب حياتو😍 ، التوتر الزمان كان بجيهو نساهو ، وقال لي روان معليش قبيل استاءذنت منك وتاني ما رجعت ليك، روان قالت ليه عادي ما مشكله يا صابر ، وبدت المحاضره وكل واحد من ناسنا كان سارح بي تفكيروا ، باسل ومحمد وهيثم كان تفكيرهم في خطه صابر، اما محمود كان مبسوط وبتخيل في شكل باسل الح اصعب علي الكافر و ح اكون منظروا مسخره بعد ما عمليه تنجح ، اما صابر كان في عالم تاني ‏( عارفنوا بفكر في شنو اخونا العاشق دا (😅 وكان داقي الونسه مع روان
في بيت صابر
لا حول ولا قوه الا بالله ، لا الله الا الله
هنا رغد جاءت جاريه من السرير الكانت بتزاكر فيه لي امها الخاله سعاد الصحت من النوم وهي بتصرخ، وقالت ليها بي خلعه وخوف 😵 ماما ماما ما لك بي بتكوركي ، الخاله سعاد بعد ما سمت الله ، قالت لي رغد والله ما عارفه بس حلمت بي اخوك صابر زي اني فقدتو ، كدي يا رغد جيبي لي رصيد من الدكان ادق لي اخوك اطمن عليه ، والله هسي قلبي مقبوض عليه
في الجامعة
بعد ما المحاضره انتهت ، صابر قال لي روان كنت داير ارجع معاك بس الليله سامحيني عندي مشوار ضروري لازم امشي ولو ما كان ضروري ما كان خليتك ترجعي براك ، روان قالت ليه عارفاك ما بتقصر ولو ما مشوارك الضروري كان رجعت معاي ‏( ملاحظين هنا من كلامهم ، صابر يا اخوي شكلها امورك وضحت وسلكت 😅😁 ‏) و ودع روان ، وطلع تلفونو رسل رساله لي محمد وباسل و هيثم قال ليكم فيها ‏( بسم الله نبدا ‏) كل اصحابنا بعد ما استلموا الرساله اي زول اخد موقعو
من الناحيه التانيه
محمود
كان بتصل علي صدام الكان تلفونو مشغول بي مكالمه تانيه وما برد علي محمود ، خلاص محمود اتوتر شديد ولاسما انو صدام من ما استاءذن من قبيل تاني ما جاء راجع ، حتي المحاضره ما حضرها، محمود لسه بدق علي صدام وشغال اقول الاهبل دا ما لقي الا الوقت دا عشان ما ارد ، والاحلي كمان ما برد علي وخاتني في الويتنك
باسل ومحمد طلعوا علي البوابه زي ما مخططين ، وكان محمود مراقبهم وادي اشارته لي جماعتو ، الكانو علي اهبه الاستعداد ، باسل ومحمد وصلوا الباركن وركبوا العربيه زي ما متفق عليه، و العربيه اتحركت ، والجماعه اتحركوا بي ورا العربيه
بعد مسافه ما طويله وفي شارع ميت ‏( ما فيه حركه كتيره ‏) الجماعه عرقلو عربيه باسل وقفوا قدامها في نص الشارع ونزلوا بي سرعه وفتحوا باب العربيه الكان فيها هيثم وصابر

باسل ومحمد اتحركوا بعد مسافه زي ما متفقين علي المكان المحدد انهم القوا فيه هيثم وصابر ،بس في عربيه اعترضت طريقهم ونزلوا منها اربعه شباب حاولوا افتحوا باب العربيه بس باسل اتصدي ليهم ومحمد نزل من العربيه ولقي ليه اعواد شجر مقطعه علي الارض، شالها وبقي اضرب بيه الشباب مع باسل ، في اتنين كانوا شايلين صنك 🔪 ‏( سكينه كبيره فيها جزء زي المنشار بستخدموها ناس الجيش ‏) لمن طلعوا سكاكنينهم الناس الفي شارع جوا جارين عليهم واتصدوا ليهم ، الشباب حسوا انهم ما ح اقدروا عليهم قاموا جارين علي عربيتهم واتخارجوا في لمح البصر
الناس بقت تكورك فيهم وبقولوا ليهم دي ما رجاله يا صعاليق دايرين تقتلوا اولاد الناس ، وفي ناس تانين بقولوا لي باسل و محمد انتوا كويسين الصعاليق ديل ما اكونوا قدروا اقربوا عليكم بي سكاكينهم دي
في اللحظه دي باسل عاين لي محمد، ومحمد عاين لي باسل ، وبي صووت واحد بقوا اكوركو صابر صابر هيثم 😱😱
نرجع لي الناحيه التانيه
صابر و هيثم اتفاجؤ لمن الباب انفتح ولقوا صدام في وشهم وقال ليهم بي خسه 😏 انتوا دايرين تستغبوني يا شطار انتوا الليله وقعتكم سوداء معانا
فلااااااش باك
‏( لمن هيثم زعل من صدام و محمود ومشي منهم ، صدام تبعوا من غير ما احس وسمعو لمن اتصل علي صابر وقال ليه انا جائيك الكفتريا ، وتبعوا حتي الكفتريا وسمع كلام وخطه صابر وهيثم ومحمد وباسل، قام طوالي دقا لي جماعتهم وعدل في الخطه وقسم جماعتو لي فريقين ، ودا كان سبب عدم حضورو المحاضره وعدم ردو لي محمود وتلفونو الكان المشغول ‏)
وفي ثواني الشباب المع صدام ضربوا هيثم وصابر الكانو بقاموا فيهم بس ما قدروا عليهم وركبوهم معاهم عربيتهم
باسل ولي اول مره تظهر عليه اثار خوف 😖 في وشو وبقي اتمتم في الكلام م محم محمد اتصل علي صابر شوفو وين
ومحمد بطلع التلفون من جيبو وايدينو بترجف وبتصل علي صابر ، التلفون اداهو جرس لمن قطع ، هنا محمد اتوتر زياده وحاول ادق علي هيثم بس نفس الشئ في جرس بس مافي رد
محمد حس بي احساس غريب زي في مصيبه جايهم في السكه لمن وقع علي ركبو وشغال اقول انا كنت حاسي بي كدا
باسل بعاين لي محمد الراكع علي الارض وبتكلم مع نفسو ومخلوع من البحصل 😳
وخلاص التوتر بين الاتنين فات الحد
باسل مشي علي محمد ومسكو من ايدو وقومو علي حيلو ، وقال ليه احنا لازم نتحرك بي سرعه علي صابر وهيثم ، لمن وصلو الطريق المفروض امشوا بيه صابر وهيثم ، لقوا العربيه واقفه وابوابها فاتحه باسل ومحمد بقوا منططين عيونهم وطوالي جروا علي العربيه ، بس ما فيها شئ الا تلفون صابر الكان بدق وكان مكتوب علي شاشه التلفون ‏( ست الكل ❤ تتصل بك ‏)
وتلفون هيثم الكان واقع علي الارض جمب العربيه
يتبع..
"‏اللهُم صلِ وسلم على مُحمد ،
عدد ماذكره الذاكرون وعدد ماغـفل عن ذكره الغافلون💜 "

باسل شال تلفون صابر الكان لسه بدق والكان مكتوب علي شاشتو ‏( ست الكل ❤ تتصل بك ‏) ، باسل عاين لي محمد الختا يدينو علي راسو ولسه بقول انا كنت حاسي بي كدا ، باسل في اللحظه دي ما عرف اعمل شنو ضغط علي التلفون بي قوه وقال لي محمد انا السبب في دا كلو انا ، انا ضيعت صابر وهيثم ، انا ما كان اخليهم انا مفروض كان امنعهم ، انا لازم اصلح الهببتو دا وشال تلفون هيثم المرمي علي الارض وشال منو رقم صدام ، وبقي احاول ادق علي صدام بس تلفون صدام بديه مغلق ، هنا محمد قال ليه حاول اتصل علي محمود ، باسل طلع رقم محمود ودق عليه بس برضو مافي رد ، هنا زاد توتر محمد وباسل ، محمد شغال اقول يا الله الطف يا الله الطف ، ولسه تلفون صابر ما وقف من الرنين ولسه الخاله سعاد بتتصل عليه ، باسل قال لي محمد نعمل شنو يا محمد نقول لي امو شنو ، وخشي في حاله هيستريه وبقي اكورك و اقول لي محمد ارد عليها اقول لي امو شنو يا محمد اقول ليها انا ضيعت ولدك ، ولدك خلاص ضاع ، ومحمد بقي اعاين لي باسل الاول مره اشوفو بي الحاله دي ،ومحمد بقي احاول اهدي باسل واقول ليه استرجع يا باسل كل مشكله وليها حل ، اهدا عشان نعرف نفكر اهدا يا باسل ان شاء الله نقدر نحلها ، باسل حيلو بقي ما شايلو وقعد في كرسي العربيه وتلفون صابر في يدو ولسه شغال برن ، محمد شال التلفون من يد باسل ، وفتح الخط ، هنا باسل لمن نطط عيونو وبقي اعاين لي محمد
محمد : الو السلام عليكم يا خاله
الخاله سعاد : وعليكم السلام والرحمه ، انت منو
‏( هنا قلب الخاله سعاد بقي اعمل شح شح وقلبها اتقبض زياده لمن صابر ما رد عليها ‏)
محمد : انا محمد زميل صابر في الجامعه
الخاله سعاد : اهلين محمد ، صابر وينو من قبيل بدق عليه وما برد علي، عليك الله يا محمد كان في حاجه حاصله معاهو كلمني وطمني عليه ، عليك الله يا محمد
محمد في اللحظه دي العبره خنقتو وبقي ما قادر اتكلم وزح التلفون من اضانو وبقي اعاين لي باسل القاعد في كرسي العربيه وحالتو حاله زول قالوا ليه ابوك مات هسي ، محمد سرح بعيد وما فضل الا بكي بالشايفو علي باسل والحاصل مع صابر والزاد الطين بله عليه الخاله سعاد الحاسه انو ولدها واقع في مصيبه
قطع سرحانو صوت الخاله سعاد البتقول ليه محمد ولدي مشيت وين ، صابر مالو يا محمد عمل حادث ، صابر وينو يا محمد خليني اتكلم معاهو
محمد وبي اخر قوه ونفس عندو ابتسم والدموع بقت تتساقط من عيونو وخت التلفون علي اضانو وقال لي الخاله سعاد وهو بضحك يا خاله صابر هندا جمبي نائم يا خاله استهدي بالله صابر كويس وما فيه حاجه وبقي اضحك تاني
الخاله سعاد : انت بتكذب علي صاح يا محمد خليني اتكلم معاهو خلاص
محمد : العفو يا خاله ، بس ما بقدر اديك ليه صابر كان مرهق شويه ونام هسي هو معاي في البيت واحتمال ابيت عشان الوقت اتاخر واحنا بكره عندنا تست واتفقنا نقرا سوي لي زمن متاخر
الخاله سعاد : عليك الله انت ما بتكذب علي صاح ، لانو ما قال لي انا بايت بره
محمد : العفو يا خاله ، انا الاصريت عليه ابيت معاي الليله ، وان شاء الله متي ما اصحي انا بخلي اتصل عليك
الخاله سعاد : عليك الله يا محمد ضروري اول ما اصحي خلي اتصل علي ضروري
محمد : ان شاء الله يا خاله اول ما اصحي بخلي ادق عليك طوالي ، يلا سلام
الخاله سعاد : وعليكم السلام
محمد اول ما انهي المكالمه ختي يدو علي عيونو الكانت الدموع سايله منها سيلان
باسل عاين لي محمد المنهار وقال ليه احنا لازم نصل صدام دا والله ما اخليه الليله انا فاض بي وبي عمايلو انا الليله كان وصلت معاهو لي حد القتل بقتلو، الليله خلاص والله خلاص لازم انا انتهي من الزول دا ومن عمايلو ، الزول دا مالو معاي يا محمد داير اضيع صابر زي ما ضيع مني افنان ‏( وهنا باسل اتذكر افنان وضحكتها وابتسامتها ونظره عيونها الكان بعشقها ، وكل الحصل يوم الرحله ،لمن حضنتو وقالت ليه انا بحبك يا باسل ، ولمن افنان وقعت في البحر واختفت ‏) باسل قعد علي الارض وبقي ابكي بي حرقه وبقول ليه اي زول عزيز علي يا صدام داير ترحمني منو ، الليله يا انا يا انت في الدنيا دي ، محمد باعين لي باسل وخاف باسل ارجع لي حالته القديمه ‏( لمن خشي في حاله نفسيه ودخل مصحه نفسيه ‏) هنا محمد جري عليه وقومو من الارض وبقي اقول ليه يا باسل استرجع صابر ما مات ياخ صابر عايش واحنا هسي ح نمشي لي صدام ونلقاهو هو وهيثم ، وحضن باسل عليه ‏( وما اجمل ان تهديك الحياه صديقا بطعم الاخ كلما احسست بالسقوط وجدته بقربك يساندك حتي تنهض (❤ باسل هدا شويه ، محمد قفل عربيه هيثم ، وركب مع باسل في العربيه وساق هو عشان باسل بقي في حاله لا يعلم بها الا الله ، ومحمد برضو كان في حاله تصعب علي الكافر بس ما داير احسس باسل بي كدا واضعفو اكتر
شويه كدا محمد وباسل وصلو بيت صدام ، محمد قال لي باسل انتظرني في العربيه وعليك الله يا باسل كان عندي عندك مكانه وخاطر ما تلحقني عليك الله يا باسل ، ومشي وخلي باسل في العربيه مع غضبو وقهرو وحسرتو
محمد ضرب جرس البيت كم مره ، الباب فتح ، كان دا ابو صدام
محمد : السلام عليكم يا خال
ابو صدام : وعليكم السلام يا ولدي ،اتفضل
محمد : ازيد فضلك يا خال ، بسال من صدام، ان شاء الله اكون موجود
ابو صدام : لا والله يا ولدي ، ما موجود، وما اظن ارجع البيت هسي قال معسكر مع اصحابو عندهم امتحانات ، بس انت اتفضل اشرب ليك حاجه
محمد : تشكر يا خال ، انا كنت دايرو في حاجه ضروريه ، ودقيت علي تلفونو ولقيتو مغلق
ابو صدام : والله انا زاتي دقيت عليه قبيل لقيت تلفونو مغلق ، الود دا انا ما عارف بغطس وين لمن احتاجو
بس كان جاء بديهو خبر ، علي فكره اقول ليه منو الجاك
محمد : قول ليه محمد
ومحمد اتحرك علي كدا ، من ما وصل العربيه باسل استلمو بي الاسئله، وقال ليه اها لقيت الكلب دا اها قول قال ليك شنو اها احكي يا محمد
محمد : لقيت ابوهو وقال لي الزول دا ما موجود وما ح ارجع هسي لانو معسكر بره مع اصحابوا
باسل دق دركسون العربيه بي كل قوتو لمن ايدو كبت دم وبقول والله يا كلب ما اخليك يا رب لمني في الحيوان دا وانا ما برحمو يا الله يا الله
محمد مسك يدين باسل بقول ليه دا ما ح افيدنا في شئ ، لازم نهدا ونشوف ح نعمل شنو
من الناحيه التانيه
صدام شايل في يدو قزازه فيها ‏( شنو الله اعلم(😱 غير الحبوب البالعها وبضحك بي صوره هيستريه، وبقول لي هيثم وصابر المربوطين علي الكراسي القاعدين فيها وحالتهم بي البلاء من اثر الضرب وعيونهم الكانت منتفخه من شده اللكمات وما قدرين اشوفو بيها حتي وجسمهم حالتو العامه كانت منتهيه ، انا يا شفع تستغبوني وتخلوني اقسم فريقي لي اتنين وتبظو خطتي ، انتوا ما سمتعوا بي صدام ولمن اخت زول في راسو وانا خلاص ختيتكم في راسي ، اي صاحبكم المره دي نفد مني بي سببكم لكن ما كل مره تسلم الجره ، صابر وهيثم ما قدرين حتي انهم اسمعوا صدام بقول في شنو من شده الضرب الاكلو
صدام : محمود ابدا بي المرحه التانيه
محمود : بس يا صدام ديل ما زولنا الدايرنو ، ارخي الحنك يا صحبي ، الضرب الاكلو دا خلاص اكفيهم وتاني كان شافوك جاي بي شارع بخلوا بمشوا بي شارع تاني
صدام : محمود انت صحبي ما واعي ‏( الما واعي منو يا اخوي (😨 ولا شنو ودا الشنو البتقول فيه دا ، ديل البسسبهم كان حبيبنا داك اكون مكانهم هسي
محمود : صدام بس ديل ما باسل يا صدام ، ديل صابر وهيثم صحبي ، اي هم بوظو خطتنا بس اخدو حقهم تالت ومتلت وزياده كمان ، عشان كدا انا بقول اخير نرخي الحنك لي هنا
صدام : محمود زح من وشي والا قسما عظما انت ذاتك اقعدك معاهم
محمود : بس يا صدام دا هيثم صحبي ودا صابر ما ليهم علاقه
صدام قاطع محمود وقال ليه انت يعني مصر ، هنا محمود رخا وزح من صدام
صدام : اسعد قوم بي الواجب وضيف ضيوفنا ديل وما تقصر معاهم تب
اسعد : عارف يا صدام،بس انا مستخسر الضيافه دي عليهم ياخي احنا انجزنا الحاجات دي وجيبنها بعد تعب وطلاع روح 😫 تجي تديها لي الشفع ديل بالساهل كدا وبالكميه دي ، والله مستخسرها فيهم
صدام : ههههه بس اي شئ بي تمنو يا اسعد ، اعمل القلتو ليك وما تكتر الكلام
اسعد : حاضر يا ريئس انت تامر امر ، اسعد شال حقنه محتواها ‏( اخطر شئ علي الانسان 😱كوكاين وبي كميه خطيره ‏) وبرضو عادل شال حقنه فيها نفس المحتوي وباقي الشباب المع صدام ثبتوا يدين هيثم وصابر الكانو اصلا ما واعين
من الناحيه التانيه
الخاله سعاد كان بتعين لي تلفونها وقلبها مقبوض علي صابر اللسه ما اتصل عليها ، حتي دقات قلبها زادت ، والوترها سؤال الحاج عبدالله الكان بسال من صابر ، وهي ما دايره تقلقو عليه ، قالت ليه صابر قال الليله بايت بره مع اصحابو ازاكر معاهم عشان عندهم امتحان الصباح ، وفضلت طول الليل منتظره تلفون صابر لمن شالتها نومه و نامت
من الناحيه تالته
باسل ومحمد خلاص التوتر سيطر عليهم و الزمن ماشي اتاخر وهم ما قادرين اعملوا شئ
محمد قال لي باسل محمود يا باسل محمود، لازم احنا برضو نمشي نشوفو ، باسل قال اي والله نسيت الكلب التاني دا ، ارح سريع عليه ، واتحركوا عليه ،بس نفس الاتقال ليهم في بيت صدام اتقال ليهم في بيت محمود ، والتوتر والقلق بقي العب بي باسل ومحمد لعب وخلاص فاض بيهم وانتهي منهم
محمد قال لي باسل بعد ما فضل لينا الا حل واحد
الجزء 22
محمد قال لي باسل بعد دا ما فضل لينا الا حل واحد
الليهو نمشي قسم الشرطه نبلغ
باسل : والله ما عارف اقول ليك شنو يا محمد ، انا خلاص فاض بي 😫 وما قادر افكر ، بس العارفو انا ما ح اخلي الكلب دا والله ، يا الله يا رب اجمعني بالكلب دا والله ما ارحمو ، يا رب اجمعني بيه وانا اخلص الناس دي من عمايلو
محمد : قول يا باسل يا رب الطف بي صابر وهيثم وما كون الكلب دا عمل ليهم حاجه ، يا رب الطف يا الله يا الله استر، هسي ما عندنا حل الا نمشي القسم ونبلغ
واتحركوا علي القسم
صدام لسه شايل الغاروره وبشرب وبضحك بي صوره هيستريه، وبقول لي صابر وهيثم الما واعين بي شئ ،انا صدام الرئيس ، شويه شفع تلعب بي، الليله انتوا وقعتوا معاي ومافي زول ح اسمي عليكم ، يلا يا اسعد و عادل ضيفوا ضيوفنا ديل وما تقصر معاهم ،لسه باقي الشباب المع صدام ماسكين يدين هيثم وصابر ، اسعد قال لي صدام يلا يا عادل ننجز وننتهي من البرنامج دا ، وحقنوا صابر و هيثم من الحقن الشايلنها 😱
صابر من محتوي الحقنه دخل في عروقو ، حس بي احساس اول مره احس بيه ، احساس ملخبط وغريب ،احساس العلم دا كلو بلف حولينو ، وبقي اشوف الناس الحولينو عشره عشره ،وشايف شريط حياتو ماري قدامو زي فلم السنيما، مرات اتزكر امو وابوهو واخواتو ، ومرات اضحك بي صوره هيستريه ومرات اتزكر روان وباسل ومحمد، ومرات ابكي زي الشفع ، وبعد شويه اقعد هادئ واستكين،ومرات تجيه حكه في كل جسمه ،محمود واقف بعيد ومنطط عيونو 😳 وباعين لي صابر و صحبو هيثم الوقع علي الارض بعد ما فكوا من ربطه الكرسي وهو بحاول اقيف علي حيلو وبحبي واحاول امسك الكرسي الجمبو وايدو تنزلق من الكرسي واقع تاني علي الارض وبكح بصوره خطيره 😱 ، الخوف اتملك محمود وبقي ارجف لمن وقع من حيلو و ركبو جاءت علي الارض ، وبقول لا لا انا ما معاكم انا ما معاكم ، هنا صدام اتلفت عليه وقال ليه اها بدينا نخاف من هسي يا ود ارجل، اها لمن نبدا في الخطوه الجايه ح تبكي لينا يعني ، محمود قال ليه انت يعني لسه ناوي علي حاجه تانيه 😱 كدا كتير يا صدام كدا كتير والله كدا كتير، وقام علي حيلو وبي اخر نفس وقوه ليه جري علي الباب وفتحو وقام جاري زي المجنون وبكورك انا ما معاكم انا ما معاكم
هنا اسعد وعادل وباقي الشاب كانو دايرين اجروا بي وراهوا و الحقوا ، بس صدام ثبتهم وقال ليهم خلو خلو بجي راجع براهو انا عارفو ، اسعد قال لي صدام يا زول انت واثق من صحبك دا ما اقوم اجيب لينا كفوه ، صدام قال ليه اي واثق منو ،خلي هسي انت عارف اول عمليه ليه وكدا يعني برلوم لسه في الشغلانيه دي ، لكن لي قدام بتعود وبتبقي ليه عادي ‏( انت يعني لسه عندك عمليات جايه 😱 ربنا ياخدك ياخي ورحم الناس من عمايلك ‏)
اسعد : والله يا صدام ما عارف اقول ليك شنو ، بس الزول دا بي جريتو دي ما اظن انفع معانا وفي عملياتنا ، وخايف اجيب لينا كفوه والله ، بس انت مدام قلت واثق منو اتحمل البجيك منو
صدام : ما تخاف يا اسعد ، كلنا كنا كدا في البدايه ، بس تاني اتعلمنا وبقينا ما بنخاف
من الناحيه التانيه
باسل ومحمد وصلو قسم الشرطه واتجهوا علي قسم البلاغات ، ومحمد بدا اتكلم مع العسكري الكان ماسك دفتر البلاغات
محمد : السلام عليكم جنابو
جنابو : وعليكم السلام ، مشكلتك شنو احكي
محمد : داير ابلغ عن حادثه خطف وزول مختفي
جنابو : وزولكم دا اختفي ليه كم
محمد : الليله، زي المغرب كدا
جنابو : معليش يا شاب بس ما ح اقدر اخدمك ، لازم حاله الفقدان تتم عليها 24 ساعه حتي نبدا بالاجراءت والتحريات
باسل كان واقف جمب محمد ولمن سمع كلام العسكري فقد اعصابو 😡 ، وقال ليه احنا يعني بنكذب عليك ولا جاين نلعب ، احنا عندنا صديقنا خطفوا وما معروف اكون هسي حالتو شنو ولا عملو ليه شنو ، وانت تجي تقول لينا والله ما بقدر اخدمكم بي شئ
جنابو : اهدا يا شاب ، ولا بفتح ليك بلاغ ازعاج سلطات هسي وبدخلك الحراسه هسي
باسل بي غضب 😡 وبقي ارفع يدينو وصوتو علي : والله عال، احنا جاين نفتح بلاغ وانت داير تفتح فيني بلاغ، ياخي اعمل الدايرو انت بتهددني ولا شنو ، ومحمد بقول لي باسل اهدا ياخي ما كدا اهدا يا باسل
هنا الشرطي اشر لي زمايلو ، الجوا وكانو دايرين امسكوا باسل ، و محمد بقي احجز فيهم وباسل بقاوام فيهم والعساكر ما قدرين عليه، و الاصوات عليت وعمت الفوضي ، الضابط المناوب سمع اصواءت الجلبه الكانت حاصله بره وطلع من مكتبو وبقي اكورك واقول الحاصل شنو ، دخلوا لي الناس ديل الحراسه،هنا كان في بكسي وصل القسم نزل منو مجموعه من الشاب ومعاهو شباب تانين، كانو مقعدين مجموعه من شباب في البوكسي شكلهم ما مطمن 😱
طوالي واحد من الشاب كان ضخم شديد ‏( مانع(😅 جاء جاري ودخل في نص الدايره والشكله العملها باسل ومحمد مع العساكر ومسك يد باسل ولوها ليه، لمن باسل ما قدر اتحرك تاني
هنا الناس دي كلها هدت اللعب
الشاب قال لي باسل وهو ماسك يدو انت حركاتك دي يعني ما داير تخليها ، انت قايل نفسك منو يا زول
باسل اتلفت علي الشاب ولقاهو يس صاحبو الفي الصاله الحديد ‏( الجم ‏)
باسل قال ليه اي ما بخليها الا لمن ناسك ديل اشفوا شغلهم وفك يدي احسن ليك ، محمد و العساكر كلهم بقوا منططين عيونهم وبعاينوا لي باسل البتكلم مع يس بي الطريقه دي ، واستغربوا اكتر لمن يس فك يد باسل وهو بضحك ، يس قال لي العساكر الكانو ماسكين محمد فكوه انا خلاص بتصرف من هنا ، العساكر كلهم اتراجعوا ، والضابط المناوب جاء علي يس قال ليه ما عرفتنا بيك ، يس طلع استمارتو‏( بطاقه شرطه ‏) من جيبو، هنا الضابط المناوب ولا كذب حياهو وقال ليه اتفضل سعادتك ، وكلهم دخلوا المكتب ، محمد بلكز في باسل‏( بالجابس (😅 وبي صوت واطي قال ليه دا منو يا باسل
باسل بضحك وبي صوت عالي قصدك الارعن دا ، دا يس زميلي في الصاله ‏( الجم ‏) ملازم اول في الجهاز
يس : انت يا زول حركاتك دي ما بتخليها ابدا ، انت قايل نفسك منو ، والاحلي داير تدق العساكر وين في القسم كمان ، والله انت حركاتك دي اصلا ما بتخليها
باسل : والله يا يس ناسك ديل استفذوني، كيف اقولوا لينا احنا ما بنقدر نخدمكم ، خلاص وقت انتوا ما بتخدمونا الح اخدمنا تاني منو وانتوا خلاص عاملنكم لي شنو
الضابط المناوب بعاين لي باسل وبحمر ليه داير ياكلو بي عينو اكل
محمد بلكز في باسل بي رجلو ، وبقول ليه بي صوت واطي هدي اللعب يا بيبو ما كفايه الدراما العملتها هسي وكنت داير تودينا فيها ياخي 😥
يس : انت مشكلت شنو يا باسل الماقدرو اخدموك فيه
باسل : والله يا يس انا جاي في مصيبه ما مشكله
يس : والله ،ان شاء الله خير ، احكي احكي يا باسل والله وترتني عديل 😨
هنا باسل ومحمد بدوا احكوا لي يس الحصل كلو وبالتفصيل الممل ، ويس بسمع في قصتهم واتاثر بيها، وما قاطعهم لمن انتهوا من كلامهم ، يس قال ليهم والله الموضوع خطير بالجد ، بس زي ما قالوا ليك الاجراءات في حاله الفقدان ما بتبدا الا تتم 24 ساعه
باسل بي غضب وقام علي حليو : تاني يا يس 24 ساعه دي ياخي خافو الله، انا اقول ليكم صحبي خطفوا واحد ما بعرف الله، وما معروف اكون لقايت هسي سوي فيه شنو
يس قاطع باسل وقال ليه اهدا يا باسل ، انا قصدي الاجراءات م ح تم بي صوره رسميه الا بعد 24 ساعه ، يعني انا ما ممكن امشي بيت صدام او محمود واستدعيهم وافتح محضر واحقق معاهم ، بس ما تخاف يا باسل انا من هسي ح ابدا احقق ان شاء الله كان القضيه دي اشيلها براي
محمد : تسلم يا يس والله ما قصرتا معانا ، وبالجد انت لو عاشرت صدام دا بتعرف سبب خوفنا الكبير علي صابر وهيثم ، دا ما بخاف الله ولا بعرفو وممكن اعمل اي شئ اخطر علي بالك ولا اهمو
يس : ما تشيلوا هم ، ودا شغلي وانا بعرف ليه كويس ،وبعدا بطلوا الكلام والخوف الكتير دا وخلونا نبدا
يس نده علي الشباب المعاهو ، وفهمهم الحاصل كلو ، وقال لي باسل انت ومحمد اركبو عربيتكم واحنا بنمشي بي وراكم عشان تورونا مكان الحادث ، واحنا من هناك بنبدا
وفعلا كلهم اتحركوا علي موقع الحادث
الجزء 23
من الناحيه التانيه
صابر بقي زي المجنون ، ما فهم شئ مره احس نفسو مبسوط وابتسم واتكلم مع نفسو ومره اتكلم مع الشباب الجمبو وقول ليهم ياخي مافي من البتاع دا تاني ، ومرات ابكي واقع علي الارض ادردق فيها ، اما هيثم كان بكح بي صوره ما طبيعيه ، لمن اسعد لاحظ ليه وقال لي صدام صحبك دا ما اقوم انترم لينا هنا ، وصدام قاعد وشبه ما واعي ولا شغال بي كلام اسعد ولا بي صابر ولا بي هيثم الكانت حالتهم صعبه شديد
شويه كدا والساعه ماشه علي واحده صباحا جماعتنا وصلوا موقع الحادث الانخطف فيه صابر وهيثم ، يس قال لي محمد وباسل ممكن ترتبوا لينا مكان الحادث زي ما لقيتهو ، وفعلا باسل ومحمد حركوا العربيه زي مالقوها و وصفوا لي يس والشباب المعاهو كل الشافو من وصولهم لقايت ما اتحركوا من الموقع ،
والشباب ويس بدوا شغلهم من تحري وتدقيق في كل شئ كان في الموقع، واثناء ما شغالين في
اثناء ما الشباب شغالين في حاجه لفتت انتباه يس
صدام : اسعد يلا وقت الضيافه جاء قوم ضيف ضيوفنا وقدم ليهم العصير
اسعد قال لي صدام انا شايف يا صدام نرخي الحنك دا شويه ،عاين لي الناس دي الاوله ما قدروا عليها ما معروف التانيه دي تعمل فيهم شنو يا صحبي ، تقوم تجننهم ولا تروحهم فيها
صدام : يا زول انت مالك وملهم ،انا جايبك تنصحني ولا تقوم لي بي شغلي ، انت عليك بي حق بس ، اكتر من كدا ما تتكلم
هنا صابر قاطع كلام صدام ، قرب من اسعد وهو مبسوط وبصفر وقال لي اسعد انت مالك يا زول مش قال ليك اديني الحقنه اديني الحقنه وانت ساكت 😱 وصابر مدا يدو لي اسعد عشان اديه الحقنه
صدام بقي اضحك وقال لي اسعد سمعت ضيفنا قال ليك شنو ولا ما سمعتا
اسعد ولا قصر شال حقنه جديده وبي نفس الكميه حقنه القديمه وحقن بيها صابر الكان مادي ليه يدو
وعادل قعد هيثم في الكرسي ومسك ايدو ، وهيثم كان في حاله لا يعلم بيها الا الله 😖
عادل دخل سنه الحقنه في يد هيثم الكان لسه بكح بي صوره ما طبيعيه ، وابدا ادوس علي الحقنه ، هنا هيثم انزلق من الكرسي وقع علي الارض من غير حراك 😨
يس انتبه لي كاميرا مراقبه كانت مركبه علي مدخل عماره سكنيه ولاحظ انو عدستها مغطيه طول الشارع حتى موقع الحادث
يس مشي علي العماره الفيها الكاميرا ، ودق جرس اول شقه لقاها في وشو ، شويه كدا فتح ليه راجل كبير في السن
يس : السلام عليكم يا ابوي، واسف اني جيت في وقت زي دا
الحاج : وعليكم السلام يا ولدي ،عادي مافي داعي للاسف، اتفضل
يس : تسلم يا ابوي ، بس داير اسالك سؤال لو امكن
الحاج : اتفضل يا ولدي
يس : المسؤل او سيد العماره دي منو
الحاح : سيد العماره واحد اسمو ابراهيم ساكن في الطابق الفوقي دا في شقه رقمها ٦ ، انت داير تاجر يا ولدي شقه ولا شنو ‏( الشمارات لازم 😂 ‏)
يس : هو بضحك 😂 لا يا ابوي ، بس انا داير سيد العماره في موضوع ضروري
الحاج : ايوا ، خلاص كان الموضوع ضروري امشي ليه اكيد ح اكون في وقت زي دا قاعد
يس طلع علي شقه ابراهيم وبقي ادق في الجرس ، بعد مسافه الباب اتفتح ، الراجل الفتح الباب كان نص نائم ونص صاحي وبتثاءب، بي غضب قال لي يس انت ما عارف الساعه كم دا وقت تدق فيه الباب
يس : معليش يا ابوي ، بس ما جيتك هسب الا لي امر ضروري ، انت مالك العماره حاج ابراهيم صاح
حاج ابراهيم : اي دا انا ، داير شنو قول بي سرعه خلينا ننوم
يس : داير اشوف التسجيل بتاع كاميره المراقبه الخاتيها علي البوابه
حاج ابراهيم : انت ما نصيح ولا شنو ، جائيني في وقت زي دا عشان تقول لي كدا ، امشي الله لا ياذيك
يس : معليش يا ابوي ، بس الموضوع ضروري وخطير ولازم هسي ، ولا ما كان جيتك في الزمن دا
حاج ابراهيم : يا زول قلت ليك امشي مني الوقت دا ، ولا ببلغ فيك هسي
يس بي ابتسامه احنا زاتنا البتبلغهم ديل ، معاك ملازم اول جهاز الامن يس عثمان
هنا عمك ابراهيم فتح عيونو قدر الفنجان ، وصلح وقفتوا وقال لي يس معليش يا ولدي الما بعرفك بجهلك ، اتفضل يا ولدي خير وداير تشوف التسجيل لي شنو
يس : ازيد فضلك يا ابوي ، بس الموضوع حساس وخطير بس انت وريني مكان DVR) DVR دا جهاز البتسجل فيه كاميرات المراقبه(😁 وتكون اتفضلت علي
حاج ابراهيم : تمام ، بس دقائق البس لي جلابيه واجيب المفاتيح واجيك تحت لانو الجهاز خاتيه في مكتبي التحت
يس نزل تحت ،وشويه كدا وحاج ابراهيم جاءهو فتح ليه المكتب
يس قال لي حاج ابراهيم ممكن تخليني براي شويه ،حاج ابراهيم طوالي طلع من المكتب من غير كلام ، لقي مجموعه من الشباب واقفين بره بي عرباتهم ، عمك لمن اتخلع ونطط عيونو وبقي اقول يا رب جيب العواقب سليمه 😂😂😂
بعد نص ساعه يس طلع من المكتب ولقي عمك ابراهيم من الخوف لمن برجف ، قال ليه هو ومبتسم يا ابووي ما تخاف مافي شئ اطمن، ومشكور والله انك سمحت لي اني اشوف التسجيل حق الكاميرا
و ودعوا ، واتحرك علي محمد وباسل والشباب
باسل : يس طمني ان شاء الله قدرت تلقي حاجه تفيدنا
يس : اي الحمدلله لقيت حاجه ح تفيدنا كتير ان شاء الله ، انتوا لي هنا ممكن تمشوا بيوتكم ،وانا هنا شغلي ببدا
باسل بي غضب : والله ما نتحرك منك ولا بنرجع البيت الا صابر وهيثم معانا
يس : باسل ما تكتر الكلام ، قلت ليك خلاص انا من هنا شغلي ببدا ، وتاني مافي حاجه بتقدر تفيدني بيها
محمد قال لي باسل بعد شاف يس جادي في كلامو ، خلاص يا باسل يس قال احنا تاني ما بنقدر نفيدو في شئ ، وجودنا وعدم وجودنا واحد
باسل قال لي محمد بس ما بقدر والله انا السبب في البحصل دا كلو ما بقدر والله
يس : باسل انت اديتني مسؤوليه وانا قررت اتحملها ، انت ما واثق مني يا صحبي ولا شنو
باسل : والله يا اخوي كل الثقه بس
محمد قاطع باسل وقال ليه انت عارف نفسك هسي بي كلامك الكتير بتعرقل يس عن شغلو ، عليك الله يا باسل خلينا نمشي ، والله كلنا خايفين علي هيثم وصابر بس نعمل شنو ، بعدا دا املنا في يس بعد الله وخلاص ، يلا يا باسل الله ارضي عليك ما تعطل الراجل عن شغلوا ، ولو في اي جديد اكيد ح اورينا اول بي اول
يس : عليك الله يا باسل اسمع كلام صحبك محمد وخليك لي مره واحده زول واعي ، وانا اكيد اي شئ بحصل جديد ح اوري ليكم اول بي اول
باسل بعد تحانيس من محمد ويس اقتنع ارجع البيت
يس مبتسم ومبسوط قال لي الشباب المعاو يلا بعد دا شغلنا بدا وسنارتنا اصطادت صيدها من امها ما ح تصدقوا بس بالجد ربي صدفه خيرا من الف ميعاد
دمتم في امان الله وحفظه
لا تنسوا تصلوا علي الحبيب المصطفي

هيثم انزلق من الكرسي وقع علي الارض من غير حراك 😱 عادل بقي اضرب في هيثم واقول ليه قوم حركاتك دي ما بتحلك 😏 قوم يا زول ، لمن هيثم ما ادي عادل اي استجابه ولسه عادل بضرب فيه علي خدو حسا بي بروده جسم هيثم ولمن عاين لي شفايفو لقها اتحولت لي لون ارجواني ‏( بي البلدي لون بنفسجي فاتح،البنات بعرفوا كويس (😅 هنا عادل خاف لمن نطا من جنبو وقع علي الارض وبقي ارجف ، اسعد عاين لي عادل وقال ليه دي حركه جديده ولا كيف، عادل بقي اتمتم في الكلام وقول لي اسعد ال الزو الزول ماا م مممااا ماااا ماممااات
اسعد نطط عيونو 😳 واعين لي هيثم الواقع علي الارض وافتح عينو الكانت بتعاين لي السماء اسعد قرب علي هيثم وختي اصبعو علي رقبه هيثم من الناحيه الشمال ولقي مافي اي نبض ‏( في عرق في الانسان في الرقبه من الناحيه الشمال هو البتحققوا بيه من حياه او الموت ‏) ، اسعد جري علي صدام الكان شبه نام ومسكو من قميصو وبقول ليه صدام اصحي صدام زولك ماااااات زولك اترم ، صدام فتح عين ومغمض عين ولسه في حاله اللاوعي قال لي اسعد ياخي ما اموت كان مات ، اسعد بقي اكورك واشد اكتر علي قميص صدام وبقول ليه انا بقول ليك زولك اترم ماااان يا زول
وصدام ولا علي بالو ، رد علي اسعد ياخي الموت علينا حق عليك خليني هسي في المود بتاعي وما تخربو لي ياخي امشي مني هسي
عادل بعد الصدمه فكت منو شويه، جاء جاري علي اسعد اللسه ماسك قميص صدام وبشد فيه ، قال لي اسعد يا اسعد نعمل شنو الزول اترم ، وزولك دا ما واعي لينا ودا كلو بي سببو قلنا ليه زولك دا م ح اتحمل بس هو اصر، خلينا نتفكفك ياخي قبل ما الفاس تقع في الراس ، ارح يا اسعد نصحي باقي الشباب ديل وخلينا نتخارج من المصيبه دي ارح ياخي ارح
اسعد قال ليه قلت كدا ، خلاص انت صحي الشباب ديل بس قبل ما نمشي لازم نشيل حقنا ، اسعد دخل يدو في جيب صدام وشال كل اللقاهو في جيبو من قروش وبطاقه صرافي الي وخلي اتم نومو ، ومشي علي هيثم وشال برضو اللقاهو جاء علي صابر اللسه عليه اثر المخدر، داير ادخل يدو في جيبو صابر مسك ايدو وقال ليه انت يا كلب داير تسرقني ، اسعد دخل يدو في جيب صابر وشال المعاهو صابر مسك يد اسعد وداير اقاومو ، هنا اسعد ادي صابر بنيه قويه لمن صابر وقع علي جسد هيثم الكان راقد علي الارض من غير حراك ،عادل هنا كان صحي باقي الشباب المعاهو ونده علي اسعد وكلهم قاموا جارين
صابر عاين لي هيثم وقال ليه يا هيثم شفت يا هيثم الكلب دا سرقني عيني عينك ما اكون سرقك انت برضو ، وهيثم لا حياه لمن تنادي ، هنا صابر صلح قعدتو واتكل علي الحيطه ومسك هيثم صلح ليه قعدتو برضو ولمن جاء افك يدينو منو هيثم كان داير اقع علي الارض بس صابر حصلو وخلهو اقع علي صدرو ، صابر قال لي هيثم انت مالك ، انت تعبان يا هيثم عشان كدا ما قادر ترد علي ، خلاص ارتاح شويه علي صدري ، بس عشان ترتاح لازم تغمض عيونك وخلي سرحانك دا ومعاينتك لي السماء دي ياخي انتي بتعاين فوق ليه ، عاين لي انا يا صحبي ،ولا انا ما صحبك يا هيثومي ، صابر بقي ادخل اصابعينو و اخلل في شعر هيثم الراقد علي صدرو وبقول ليه عليك الله يا هيثومي كان زعلان مني كلمني بس في الاول عاين لي يا صحبي
الصباح جاء والشمس اشرقت
الخاله سعاد كانت بتصرخ بي اعلي صوتها وبتقول لا يا صابر ما تموت تخليني لا يا صابر انا امك البتحبك البتقول ليها ست الكل صابر عليك الله ما تخليني ، لمن ناس البيت كلهم جوها جارين بي خلعه عليها ، والحاج عبدالله بقي اصحي فيها وبقول ليها سعاد استهدي بالله ، بسم الله يا سعاد
هنا الخاله سعاد بقت تبكي حتي رغد الصغير بقت تبكي معاها ، و ورد بتقول ليها ماما مالك يا ماما
والخاله سعاد بتقول ليهم صابر مات ولدك مات يا حاج عبدالله رغد ورد اخوكم ماات وخلاني براي
الحاج عبدالله بقي اقول ليها يا سعاد ولدك بايت مع اصحابوا عشان ازاكر، انتي مش امبارح قلتي لي كدا
دا حلم ساي يا سعاد استهدي بالله ، وهندا هسي ح اضرب ليك ليه عشان تتكلمي معاهو
الخاله سعاد : اي اضرب لي ليه خليني اسمع صوتو واطمن عليه
من ناحيه تانيه
هنا يس والشباب المعاهو كانوا وصلوا لي قسم المرور
يس بي تحيه عسكريه :👮 السلام عليكم سعادتك
الضابط : وعليكم السلام يس، انت رسمياتك دي ما داير تخليها
يس : بي مناسبه الرسميه دي يا خالد انا جايك في طلب خاص من غير محضر رسمي
خالد : والله قريبه ، تعيش كتير تشوف يس اجي بي صوره غير رسميه ، بس ابشر يا ود اخوي طلبك من غير ما تقول ح انفذ
يس : تسلم يا عم خالد ، عارفك ما بتقصر
خالد : يس انت زول ما شاء الله عليك زول دقري وما بتحب اللولوه ، وانا هسي عارف طلبك المارسمي دا ح اكون حاجه ما فيها لولوه بس انت لسه ما جهزت ليها ورقتها ، احكي يا يس ان شاء الله خير
يس بدا احكي لي خالد عن كل تفاصيل حادثه خطف هيثم وصابر وانهم مشوا موقع الحادثه وحكي ليه عن كاميرا المراقبه وانو لمن شاف التسجيل شاف اتنين من ضمن الشباب الخطفوا هيثم وصابر كانو متبعنهم من زمن ولمن حسوا بي اننا قربنا نكشفهم وقفوا نشاطهم واختفوا لي مده ٦شهور،وانو الحاجه الجابتني ليك اننا قدرنا نميز ارقام العربات الكانو سايقنها وتمت بيها عمليه الخطف
خالد : والله ، يا عفارم عليك يا يس ، واها انا قلت ليك انت زول ما شاء الله عليك ، وحتي حاجاتك الما رسميه رسميه ، جيب ارقام العربات وخلينا نمشي الفحص نشوف العربات دي مسجله بي اسم منو ، واتحركوا علي مكتب الفحص وفعلا لقوا العربات مسجله بي اسماء شابين واحد اسمو هاشم والتانيه كانت مسجله بي اسم اسامه
خالد قال لي يس بعد دا القضيه بقت رسميه و معانا الدليل الكافي ‏( التسجيل ‏) بعد دا ابدا بالاجراءت اللازمه
باسل صحي علي صوت تلفون صابر المكتوب في شاشتو ‏( الحاج يتصل بك ‏) وبقي اسقلب وما عارف اعمل شنو ، وبقي اصحي في محمد البات معاهو من امبارح في الداخليه ، وبقول ليه محمد اصحي اصحي يا محمد دا ابو صابر بدق عليه ، محمد صحي مخلوع ، باسل قال ليه نعمل شنو يا محمد ولا نقول لي شنو ، محمد شال التلفون من باسل وصلح صوتو شويه وفتح الخط
الحاج عبدالله : الو السلام عليكم يا ولدي وبن انت من امبارح ، ومقلق امك كدا
محمد : السلام عليكم يا خال ، انا ما صابر انا محمد زميلو في الجامعه
الحاج عبدالله : اهلا بيك يا ولدي ، ممكن تديني صابر داير اتكلم معاهو ضروري
محمد : والله للاسف يا خال صابر حاليا في القاعه عندو امتحان ، الا اطلع
الحاج عبدالله : ايوا ، خير يا ولدي بس عليك الله اول ما اطلع خلي اتصل علي او علي امو ضروري
محمد : ان شاء الله يا خال ، سلام عليكم
حاج عبدالله : وعليكم السلام يا ولدي
الخاله سعاد قالت لي حاج عبدالله اها قال ليك شنو قال هو كيف طمني علي ولدي

الحاج عبدالله ولدك بخير يا سعاد هسي قاعد امتحن و اول ما اخلص ح اتصل عليك ، ما تتقلقي و تقلقينا معاك ، واتلفت علي رغد وقال ليها هسي العسل دي ذنبها شنو تقلقيها كدا وتخليها تبكي علي الفاضي
الخاله سعاد قالت ليه والىه يا عبدالله قلبي مقبوض علي صابر من امبارح وحاسه انو في مصيبه
الحاج عبدالله قال ليها تفي من خشمك مصيبه شنو كمان كان عرفنا ، ولدك ياخي بخير وهسي في الجامعه ممتحن ، وان شاء الله اول ما اخلص ح ادق عليك ، هسي كدا قولي خير وقومي اعملي لينا الشاي
باسل : والله يا محمد اتصرفتا ، انا ما عارف كان ما بت معاي كنت عملت شنو
محمد : خليك من الكلام دا يلا دق علي يس سريع وخلي اورينا عمل شنو يلا سريع
باسل قال ليه والله يا محمد نسيتو عديل ، وشال التلفون ودق لي يس بس كان تلفون بجي مغلق ، وهنا التوتر سيطر علي باسل ومحمد وبقوا ما عارفين اعملو شنو
من ناحيه تاني
الباب اتفتح
وكانت في طاره ‏( بكسي الشرطه (😅 واقفه جمب الباب
يس : السلام عليكم
الحاج الفتح الباب : وعليكم السلام
يس : دا منزل هاشم محمد
الحاج : ايوه ، وانا محمظ ابوه
يس : ولد موجود يا حاح محمد
حاج محمد : اول ممكن اعرف السبب شنو في الاول
يس : ولدك متهم بي جريمه خطف شابين
الحاج محمد : شنو شنو
يس : زي ما قلت ليك ولدك متهم في جريمه خطف شابين مع كامل التربص
الحاج محمد : انت متاكد انو دا ولدي هاشم المتهم ، عليك انتو متاكدين
يس : كامل التاكد والدليل معانا حاليا , ولو سمحت كان محمد قاعد خلي اجينا واسلم نفسو من غير مقاومه
الحاج محمد : لا الله الا الله , دا شنو الهببتو دا يا ولدي لا الله الا الله
يس : يا خال ، هو موجود ولا لا
هنا الحاج محمد وقع علي الارض وما قدر ارد علي يس وشغال اقول لا الله الا الله دا شنو العملتو دا يا محمد ، هنا يس ادي اشاره لي العساكر المعاهو ونزلوا من الطاره ودخلو البيت وبقوا افتشوه حته حته بس ما لقوه
واثناء ما هم راجعين علي الطاره، العسكري السايق الطاره شاف عربيه رقمها نفس العربيه المشتبه بيها كانت جايه علي البيت واول ما شافت الطاره فحطت ورجعت خلف ودايره تغير تغير مسارها ، العسكري بقي انده علي يس وبقول ليه سعادتك العربيه دايره تهرب، هنا يس وكل القوه ركبوا الطاره وبقيت تطارد فيها لمن قدروا اوقفوها وقدروا اقبضو علي هاشم
من ناحيه تالت وبعبده
صدام صحي وبتثاءب وعينو شبه مقفوله ، بقي انده علي اسعد كم مره بس ما كان في رد ، قام علي حيلو من الكنبه الكان نائم عليها وشغال اقول ياخي انتوا طرتوا وين يا عادل وين انتوا ، وفجاه عيون صدام فتحت قدر الفنجان لمن لقي صابر مغمض عبونو ومتكل علي الحيطه والارعبو اكتر منظر هيثم الكان علي صدر صابر ،كانت عيون هيثم فاتحه وشفايفو لونها ازرق ،هنا صدام من شده الصدمه لمن وقع من حيلو علي قوارير القزاز التكسرت تحت رجلو وبقي احبي علي الارض والدم سايل من رجلو وهو ما حاسي بيه ،وبقي اتلفت يمين وشمال ما لقي زول من الشباب ، وبي اخر نفس ليه طلع من الشقه ، وبقي افتش في جيبوا ما لقي حاجه ،ختي في راسو انو الشباب قتلو صابر وهيثم وهربو عشان البسوا القضيه ‏( يا شيخنا اصلا انت لابسها من ساسك لي راسك ‏)
واقرب امجاد وقفها واتحرك
هنا تلفون باسل دق وكان المتصل يس ، باسل ما صدق وفتح الخط وبقي اكورك في يس وبقول ليه انت ياخي ما عندك قلب خالينا من قبيل علي اعصابنا ، يس قاطع باسل وقال ليه خلي الكلام الكتير وتعال لي هسي انت ومحمد و وصف ليه المكان الفيه
اقل من نص ساعه باسل ومحمد كانوا وصلوا يس الدخلهم غرفه اتفاجو من الشافو فبها ، لقوا محمود ومعاه كم شاب مقعدنهم علي الارض
باسل طوالي اتحرك علي محمود وخمشو من قميصو ونزل فيه ضرب وبكورك فيه وديتو صابر وين يا كلاب وين هيثم ، لمن العساكر جو مسكو باسل وطلعوا بره الغرفه الفيها كل الشباب
يس : عارف يا باسل الزول دا ممكن اقدم فيك بلاغ بي تصرفك دا ، ياخي انت ما بتعقل ابدا
باسل بي غضب : واعدموني كمان ما هامني ، ديل كلاب ما بعرفوا ربنا ، انا البهمني صابر وهيثم وين ، قالوا ليك وبن ودوهم يا يس قول يا يس
محمد : يس قالوا ليك شنو ، وين ودوا صابر وهيثم
يس : خلاص احنا ح نعرف مكانهم اطمنوا، ح نخليهم اعترفوا بي طريقتنا
محمد : ان شاء الله يا رب ، بس اتتوا جبتوا محمود كيف
يس بدا احكي ليهم ، كيف انهم وصلوا لي هاشم وقبضوا عليه ، وهاشم اعترف انو بعرف بس اسامه وقدرنا نقبض علي اسامه الا اعترف بي باقي الشباب ومن ضمنهم اسعد و عادل الكنا مراقبنهم من زمن في قضيه مخدرات ومتاجرتها بي صوره كبيره وخاصه في الوسط الجامعي واختفوا مننا مده ٦شهور كانوا ماجرين شقه في الطائف و مدسين فيها، بس كانت مشكلتنا محمود وصدام المكانو ظاهرين علي شريط التسجيل ، فقررنا نمشي عليهم ونجيبهم ونحقق مع اي زول براهو ونقول ليه صحبك التاني اعترف عليك ، وفعلا عملنا كدا ومشينا لي بيت محمود ومن غير ما نطبق نظريتنا اعترف طوالي شكلو كان خايف شديد ، ومشينا علي بيت صدام برضو بس ما لقيناهو وهسي ختينا مراقبه علي بيتهم
وهسي انتوا جيتو في الوقت المناسب انا سايق معاي قوه وماشين علي المكان الوصفوا لينا
واتحركوا كلهم باسل ومحمد بي عربيه باسل بي وري يس الكانت معاهو قوه صغيره
وصلو العماره الفيها الشقه وطلعوا اول العساكر ويس لي الشقه وباسل ومحمد كانو منتظرنهم تحت ،بعد مسافه جاءت عربيه مباحث معاهم كلاب بوليسه واحد كان شايل كاميرا ودخلو العماره الفيها الشقه ، جاء عسكري بعد اكتر من ساعه لي باسل ومحمد الكانو شايفين البحصل كلو وقلبهم بقي علي يدهم قال ليهم سعادتو قال ليكم تعالوا
وهنا كانت الصدمه والفاجعه لي محمد وباسل لمن شافو صابر مغمض عيونو ومتكل علي الحيطه وهيثم الراقد علي صدرو والعساكر دايرين اغطو بي ملايه بيضاء

محمد وباسل ما صدقوا الشافوا ، والعساكر بغطوا في جثه هيثم ورجال الاسعاف البرفعوا صابر علي السرير
محمد دموعو كانت بتسلل من بين يدينو ، وشغال اقول لا الله الا الله ، ان لله وانا اليه راجعون ، اما باسل كان في حاله لا يعلم بها الا الله وقع بي ركبينو علي الارض ، وبقي اضرب في نفسو مره، ومره اضرب الحايط الجمبو وببكي بي حرقه وبكورك واقول انا السبب انا السبب في موتك يا هيثم انا السبب في الحاله الوصل ليها صابر انا السبب يا ناس
الشرطه استمرت في التحقيقات واتحولت الجريمه من جريمه خطف الي جريمه خطف وقتل مع سابق الاصرار والترصد ، وادين كل من اسعد وعادل واسامه وهاشم وشابين تانين بي الجريمه، اما محمود اتهم بالمعاونه ، وصدام وضع تحت الحكم الغيابي لعدم حضورو وعدم كفايه الادله ضدو
وفتح البلاغ علي انو جريمه تحت المواد الاتيه ‏( خطف ‏( 162 ‏) والقتل شبه العمد ‏( 131 ‏) والمعاونه ‏( 26 ‏) والشروع في قتل ‏( 19 ‏) والتحريض ‏( 25 ‏) مع كل الاصرار والترصد ‏)
وجاء تقرير الطبيب الشرعي في حاله وفاه هيثم ‏( علي ان حاله الوفاه كانت نتيجه لاخذ جرعه زائده من ماده الكوكاين مع العلم ان المتوفي كان يعني من مرض الربو ‏)
اما عن صابر جاء التقرير الطبيب المشرف علي الحاله ‏( علي ان حاله المريض كانت غير مستقره عند الوصول ، وخصوصا الجهاز العصبي الذي تاثر علي اثر اخذ جرعه زائده من ماده الكوكاين ، والحاله الان في حاله استقرار ‏)
وتم كل الاجراءت من اعلام ولي امر المجني عليه ‏( اهل هيثم ‏) والتعرف علي الجثه ومن ثم استلامها
اما عن صابر باسل ومحمد طلبوا من يس انهم هم البقوموا بي ابلاغ ابوه بي هدوء وافهموا الحاصل ، عشان اقللوا من اثر الصدمه لي ناس بيتهم
ويس وافق علي كدا
واتحركوا مع يس بي سرعه علي بيت صابر التلفونو ما وقف ابدا عن الرنين، وصلوا البيت والوقت كان مغرب ، دقوا الباب وبعد مسافه فتح ليهم الباب حاج عبدالله وسلام عليهم واداهم حق الله بق الله ودخلهم البيت جوه
محمد بدا اتكلم وقال لي حاج عبدالله انا يا حاج عبدالله محمد زميل صابر في الجامعه والكنت برد عليك في تلفون صابر ، ودا باسل برضو زميل صابر ، ودا الملازم اول يس عثمان ، هنا حاج عبدالله لمن حيلو برد وبقي افرك في اصابعينو وظهرت علي وشو ملاح خوف ممذوجه بي اسئله مرتقبه اجابه ، الحاج عبدالله بي صوت خافض اكاد ما اتسمع قال لي محمد ولدي صابر بخير ،ولدي صابرحاصل معاه شئ كعب
محمد : لا يا خال ولدك هسي تمام الحمدلله ومافيه شئ ، اطمن يا خال
الحاج عبدالله : عليك الله يا ولدي كان صابر فيه شئ كلمني ، وما دس علي
محمد : يا خال والله ولدك هسي تمام وما فيه شئ
الحاج عبدالله : اذا الحمدلله ، بس صابر وينو ليه ما جاء معاكم
محمد : ودا الجاينك ليه ، وبدا احكي لي حاج عبدالله كل الحصل ، و حاج عبدالله كان بسمع فيه من غير ما قاطعو، بعد ما محمد انتهي من كلامو يس برضو بقي احكي لي حاج عبدالله كل الاجراءت القامو بيها ،هنا حاج عبدالله بقي اقول لا الله الا الله ، لا الله الا الله وسكت علي كدا
باسل قام من محلو وقعد علي ركبيه علي الارض جمب ارجل حاج عبدالله ومسك ايدين حاج عبدالله وقال ليه انا السبب في كل دا يا خال انا السبب يا خال في كل الحصل لي صابر ولي هيثم الله ارحمو ، هم كانوا دايرين انقذوني من صدام ، وانا ما كنت دايرهم اعملوا كدا بس هم اصروا علي ، وانا يا خال عارف تاسفي وندمي ما ح اصلحوا شئ بس بطلب منك السماح ،وراضي بكل شئ داير تعملو لي بس انا دايرك تسامحني انت وصابر واهل هيثم ، والبتقولوا والدايرين تعملوا انا راضي بيه ، بس عليك الله سمحني في حق ولدك ، وبقي ابكي بي حرقه ، حتي محمد اتاثر بي باسل ومن غير ما احس الدموع بقت تنزل منو مطر مطر
حاج عبدالله مسك باسل من كتفو وقومو علي حيلو ، وقال ليه يا ولدي مافي داعي للاسف دا يا ولدي كلو مكتوب ومقدر ، واحنا لازم نؤمن بالقضاء والقدر خيره وشره ، وان شاء الله كلو لي خير يا ولدي و المؤمن امره كله خير ، والحمدلله انو صابر بخير وربنا ارحم صاحبكم هيثم واصبر الله واعوض شبابو الجنه ، وعني انا مسامحك وعافي عنك ، والعفو لله ورسوله
باسل انفج بي البكاء زياده وبقي ببكي بي حرقه وبقول ليه عليك الله يا خال انت سامحتني، وانا والله كان عارف الامور بتصل لي الوصلت ليه دا ما كان خليتهم اتحركوا ولا خطوه ، هنا الحاج عبدالله حضن باسل وقال لي يا ولدي دا قضاء ربنا انت ح تعترض عليه استرجع يا ولدي ، باسل بقي اقول انا لله وانا اليه راجعون ،انا لله وانا اليه راجعون
الحاج عبدالله قال ليهم الكلام دا ح اكون بينا بس عشان امو كان سمعت بي الكلام دا ممكن تروح فيها ، انا ح امشي اقول ليها صابر تعب شويه بعد الامتحان وانتوا جيتوا تطمنونا عليه
محمد وباسل الكان ببكوا ما قدروا اردوا عليه ، رد عليه يس قال ليه ابشر يا خال واحنا عشان كدا جيناك
الحاج عبدالله طلع من الغرفه الهم فيها ومشي علي الخاله سعاد وفهما انو صابر من تعب الايام الفاتت تعب شويه وجاءهو هبوط واصحبوا جو هسي اطمنونا عليه وانو هسي ماشي معاهم اجيبو
الخاله سعاد بقت تبكي وتقول لي حاج عبدالله انتوا بتكذبوا علي ، صابر ما كويس وانا حاسه بي كدا واحساسي ما بخطئ
الحاج عبدالله قال ليها يا سعاد استهدي بالله ولدك بخير بس تعبان شويه من الجري البعمل فيه دا ، وانا هندا قلت ليك ماشي معاهم اجيبو ليك عشان تتطمني عليه
الخاله سعاد قالت ليه رجلي في رجلك ما بخليك تمشي براك ، انا داير اشوف ولدي يا ناس انا دايره ولدي
الحاج عبدالله قال ليها سعاد استهدي بالله قلت ليك انا ماشي اجيبو هسي ف _ مافي داعي لي مشيتك
والخاله سعاد لسه مصره انها لازم تمشي معاهو تشوف صابر ولدها
هنا الحاج عبدالله قال ليها مشي ليك مافي ودا اخر كلامي ، هنا الخاله سعاد سكتت ، ومشي منها علي ناس باسل في الغرفه التانيه وقال ليهم انا خلاص جاهز ممكن نمشي بعد دا ، وكلهم اتحركوا علي المستشفي الفيها صابر
من ناحيه تانيه
التلفون برن
صدام : الو
الجهه التانيه : يا صدام الجماعه كلهم اتقبضوا ، والتهمه لبستهم من ساسهم لي راسهم
صدام بي خلعه وخلعه :😱 انت جادي
الجهه التانيه : دا كلام كمان فيه لعب
صدام : اها والفهم شنو هسي ، انا اعمل شنو، انا اقبل وين
الجهه التانيه : انا مشيت القسم لي ناسي الفيه وبحتا تحت تحت لقيت القضيه حاليا اتحولت لي قضيه خطف وقتل ومحاوله قتل وتحريض ومعاونه مع كامل الاصرار والترصد ، والمتهمين الاساسين فيها اسعد وباقي الشباب ، بس انت ومحمود لسه ما لقوا عليكم ادله كافيه غير اقوال اسعد والشباب انك انت الكنت مؤجرهم والمحرضهم علي الخطف
صدام : والفهم شنو يا معلم
الجهه التانيه : عندك حل واحد
صدامبي لهفه : اللهو شنو
يتبع .....
‏- يا الله أجعلنى ممن قلت عنهم :
‏" ورفعناهُ مكاناً عليّا💜😞 "

من ناحيه تانيه
الحاج عبدالله وباسل ومحمد ويس وصلوا المستشفي ودخلوا الغرفه الفيها صابر ، لقوهو نائم ، حاج عبدالله قرب من صابر وبقي امسح في شعرو ، وبقول الحمدلله القدر ولطف الحمدلله ليك يا رب، الحمدلله الجاءت علي كدا
باسل و محمد بقت عيونهم تلمع و ترغرر بالدموع وهم بعاينو لي منظر حاج عبدالله وهو قاعد جمب ولدو وخاتي راس صابر علي صدرو وبمسح في شعرو
في اللحظه دي صابر فتح عيونو لقي ابوه قاعد جمبو وباسل ومحمد وبس واقفين ، باسل من الفرحه بقي اكورك واقول صابر صحي صابر صحي يا خال ، ومحمد ابتسم بسمه عريضه بتتخللها دموع فرح
هنا يس قال لي صابر حمدلله علي السلامه يا بطل قولي شاعر بي حاجه ، انده ليك الطبيب
وصابر باعين ومستغرب في اللمه دي
باسل قال لي صابر انت كويس يا اخوي فيك شئ يا صحبي ، قول حاجه يا صابر وما تقلقنا عليك
الحاج عبدالله قال لي صابر يا ولدي بقيت كيف ، ان شاء احسن
حتى صابر قدر رد، وقال ليهم انا تمام الحمدلله بس انا الجابني هنا شنو ، انا اخر شئ متزكرو انا وهيثم كنا سوي ،وصدام جاءنا وكان بتكلم معانا ،وتاني الشاب الكانو معانا نزلوا فينا ضرب انا وهيثم
هنا يس قال لي صابر انت ما بتتزكر شئ تاني
صابر قال ليه بتزكر حاجات كدا، كنا انا وهيثم مربوطين في كراسي في ظلمه كدا
يس : حاول تتزكر يا صابر ، عشان اقوالك دي بعدبن بتفيدنا في المحكمه كتير
صابر بي خلعه :😱 اقوال ، محكمه ، انت منو بالمناسبه
يس : معاك الملازم اول يس ، وانا استلمت قضيتك
صابر : قضيه ، قضيه شنو
يس بدا احكي لي صابر كل الجري والحصل ،علي امل صابر اتزكر حاجه ، صابر بقي مركز شديد في كلام يس وبحاول اتزكر، ويس مواصل في كلامو لمن وصل لي حته موت هيثم
صابر هنا حسا بي الم ولفه راس، لمن مسك بي ايدو الاستاندر بتاع الدرب، وبي يدو التانيه كان ماسك يد ابوه وضغطها شديد لمن حاج عبدالله انتبه عليه ، وبقي اكورك واقول كلام لا في السماء لا في الارض
هنا يس طلع بي سرعه بره الغرفه وفي لحظات جاب معاهو الطبيب المشرف علي حاله صابر ، والطبيب طلب من كل الموجودبن في الغرفه انهم اطلعوا بره ، وفعلا كلهم طلعوا ، وبقي مع الطبيب كم ممرضه
الحاج عبدالله اتوتر شديد وشغال اقول يا رب سترك ،يا رب فرجك، يا رب لطفك
اما باسل ومحمد كان التوتر انتهي منهم وبقي ادعوا لي صابر
بعد نص ساعه الطبيب طلع من الغرفه ، وكل الموجودين جوا جارين عليه بي خوف ولهفه ، ودايرين اعرفوا صابر مالو
صدام : قول ياخي سريع ، ما تنشف ريقي
الجهه التانيه : انا اقول ليك يا معلم تعمل شنو ، جماعتك ديل ح اودوهم لي النيابه عشان اتحولوا لي المحكمه ، كان قدرت تلحقهم وتقنعهم انهم اغيروا اقوالهم وما اجيبوا سيرتك في القضيه وقدام القاضي، كدا ممكن تمرق من القضيه دي زي الشعره من العجين
صدام بي خسه 😏 : والله ، ياخي انت الزيت الزيتونه زاتو
الجهه التانيه : بس عندك مشكله يا صحبي
صدام : اللهي شنو
الجهه التانيه : كيف يا صحبي ح تقنع الجماعه ديل بي كدا ، يا مان القضيه دي كبيره وفيها قتل شبه عمد وممكن تتحول لي قتل عمد ‏( 130(😱
صدام بي كل ثقه :😏 دي خليها علي انا يا معلم
الطبيب بقي اهدي في كل الموجودين وقال ليهم مافي شئ خطير بس شويه اانهيار عصبي ، وهسي اديناهو حقنه مهديه ، وبعد ما اصحي بكون كويس
الجهه التانيه : اها وريني ح اعمل شنو يا مان
صدام : انت ما عارف انو اسعد وجماعتو بحبوا القروش اكتر من عيونهم ، بلا انا ح ادخل ليهم بي المدخل دا
الجهه التانبه : انت بتقول في شنو يا زول ، انا اقول ليك القضيه ح تتحول لي قضيه قتل عمد ، تقول بحبوا القروش، شن فايده القروش اذا كان القضيه حكمها يا اعدام يا سجن مؤبد، صدام ركز معاي شويه ياخي
صدام وهو بضحك بي خسه : وانت القال ليك منو في قضيه اصلا يا معلم ، وبقي اضحك
الجهه التانيه : يا زول انت شكلك ما واعي ، كدي خليني القاك ، انت هسي وين وصف لي خليني اجيك واجيب ليك معاي حاجات تقضيك الايام دي
صدام : زيت يا صحبي ،و وصف ليه المكان اللهو فيه
نرجع لي المستشفي
صابر كان صحي وفاتح عين ومغمض التانيه ، وبتثاءب وبقول الله انعلك يا شيطان ، بسم الله الرحمن الرحيم
الحمدلله الطلع حلم، الحمدلله لك يا رب
هنا الحاج عبدالله وباسل ومحمد حبو اطمنوا علي صابر واشوفوا صحي ولا لسه، وكلهم دخلوا عليه الغرفه في وقت واحد ، وصابر من شافهم وركز انو هو في المستشفي انفجر بي البكاء وبي اقول لي باسل ومحمد عليكم الله ما تقولوا لي انو دا ما كان حلم ، عليكم الله ما تقولوا لي هيثم مات ، عليكم الله ما تقولوا لي كدا
باسل ومحمد طوالي دموعهم جرت من غير ما احسوا بيها
صابر قال ليهم انتوا ليه بتبكوا ، يعني هيثم صحبي ماااات خلاص يعني تاني ما برجع ، هيثم ما ح ارجع
الحاج عبدالله قرب علي صابر وقال ليه يا ولدي استرجع ، دي حكمه ربنا ودا قضاءهو، واحنا ما بنعترض علي قضاء الله
صابر : لا الله الا الله ، انا لليه وانا اليه راجعون ، ربنا ارحمك يا اخوي وصحبي واجعلك من اهل اليمين وجعل الجنه مثابك يا صحبي
بعد ساعه تقريبا
الباب دقا ، صدام عاين بي عين الباب داير اشوف الفي الباب منو ، لمن لقاهو دا صحبو سامر فتح ليه الباب طوالي، سامر سلم علي صدام وقال ليه ان شاء الله ما اتخرتا عليك يا معام
صدام : باخي اتاخرت شديد ياخي انا من الصباح علي لحم بطني ، والله يا صحبي جعان لمن بطني بتصفر
سامر : معليش يا صحبي استحمل براك عملتو بي ايدك والبتعملو بي ايدك اغلب اجاويدك
صدام : ياخي عليك الله خليني من كلامك الكتير دا ادني اشوف جبت لي شنو ، وصابر بقي افتح كيس كيس من الجابهم سامر ليه، وياكل بي شراها زي الاول مره ياكل في حياتو
سامر قال لي صدام اكل سرريع ياخي انا الشمار حارقني ، وريني داير تسوي شنو
صدام وخشمو مليان اكل، قال لي سامر ابرد ابرد يا صحبي ، خليني انتهي، وانا بوريك البطفي النور منو
الحاج عبدالله استاذن من يس انو اكلم الطبيب المشرف اسمح ليه انو صابر ارجع معاه البيت الليله
عشان امو كان ما رجع معاه البيت الليله ممكن تروح فيها
في الاول الطبيب رفض , بس بعد ما الحاج عبدالله حنسو وشرح ليه الحاصل ، الطبيب وافق بي شرط انو لو حسوا او لاحظو اي شئ غريب علي صابر اجيبهو المستشفي طوالي
الحاج عبدالله وافق علي كلام الطبيب ، ومشي ساق صابر الكان في حاله لا يعلم بيها الا الله ، باسل ومحمد وصلوا صابر والحاج عبدالله لقايت باب البيت ومن هناك اتحركوا علي بيوتهم
اول ما دخل البيت الحاج عبدالله وصابر الكان في حاله صعبه، و وشو شاحب حتي مشي ساي ما قادر امشيه كويس، وحاج عبدالله كان بسند فيه
الخاله سعاد استقبلتهم ، ومن ما شافت صابر بي حالتو دي ،بقت تبكي وتحضن في صابر ، وتقول لي مالك يا ولدي، قولي مالك فيك شنو ، مالو يا عبدالله
الحاج عبدالله قال ليها ما تخافي يا سعاد صابر كويس بس مجهد شويه ، من تعب الجامعه وعدم الاكل ، طلع انو ما بياكل كويس عشان كدا جاهو هبوط حاد وبقي حيلو ما شايلو
الخاله سعاد وهي بتبكي قالت لي صابر ليه يا ولدي كدا ، انت داير تمشي تخليني، انت داير تمشي تخلي امك حبيبتك
وصابر ما قادر ارد
الحاج عبدالله قاطع كلام الخاله سعاد قال ليها بدل تبكي سوي ليه عشاء خلي اتعشي ،عشان ياخد دواءهو، والصباح ان شاء الله ببقي كويس ، ما تشيلي هم
صدام انتهي من الردم الكان بردم فيه ‏( الاكل (😅
وقعد علي الكرسي الجمبو مستكين و مبسوط ، وقال ل
ي سامر انا ح اقول ليك انت لازم بكره تعمل شنو

صدام بدا احكي لي سامر بكره لازم اعمل شنو
وقال ليه بكره انت لازم تصل جماعتك الفي القسم ديل ومن خلالهم ح تصل لي اسعد وتقول ليهم الكلام دا
انهم ح اقولوا احنا كلنا كنا مع بعض ، يعني حتي صابر و هيثم معاهم ومن جماعتهم ، وهم سرقوا البضاعه وعجبتهم وحصل بينا خلاف ،واخدوها براهم بي جرعه زايده
هنا سامر بقي مننط عيونو 😳 وبسمع في كلام صدام السه مواصل في كلامو ، وبقول ليه وعشان تقنعهم اكتر ح اديك شيك مضروب قيمته نص مليار ‏( 500 الف جنيه (😱 وتقول ليهم الشيك دا ح تصرفوا لمن تقولوا الكلام دا ، وبي كدا ح تسقط كل المواد ‏( القتل ، الخطف، والتحريض ، والمعاونه ‏) وح اتحاكموا بس بي قضيه حيازه مخدرات ، ودي بتتدفع فيها غرامه ومداتها مقارنه بي القاضيه المتهمين فيها هسي ح تكون ولا حاجه واحتمال مع محامي شاطر تتخفف
صدام بعد انتهي من كلامو ،سامر بقي اعين ليه بي زهول وقال ليه يا صدام انت ما ابن انس انت ابن جن
صدام بي ابتسامه مليانه ثقه وغرور 😏 انت نسيت انا منو ، انا الرئيس يا صحبي، انا الرئيس وبقي اضحك
من ناحيه تانيه
الشمس تشرق بازيال اشعتها الذهبيه معلنه عن قدوم يوم جديد ‏( قلت اغير شويه ، واستخدم صيغه جديده ، وعربيه فصحي (😂😅
صابر صحي بس ما زي كل يوم ، ما صابر النشيط البقوم من السرير وبصلي وبشرب الشاي مع ناس البيت وبجهز لي الجامعه
صابر صحي وكل مكان في جسمو بوجعو، وحسا بي شعور غريب ، شويه كدا جسمو بقي اهرشو كلو ، وصابر بقي احك في جسمو بي صوره ستريه ، واكورك
جاءتو الخاله سعاد تتطمن عليه وشايله ليه شاي الصباح، ولمن شافت الحاله العليه اتخلعت وجرت عليه حتي كبايه الشاي وقعت منها، وبتقول لي صابر يا ولدي مالك يا ولدي مالك وشك مقلوب ومخطوف كدا ، صابر انت كويس ، صابر ولدي رد علي ، وبقت تكورك لي حاج عبدالله ، يا عبدالله يا عبدالله تعال شوف ولدك تعال سريع شوف صابر مالو
الحاج عبدالله جاء جاري بي سرعه وشاف حاله صابر الكنت زي زول ح اموت هسي
والخاله سعاد بقت تبكي وتجعر كمان بي البكاء ، وبتقول لي حاج عبدالله ، يا عبدالله عليك الله وريني ولدي مالو ، دا ما هبوط البسوي كدا ،دا حاجه تانيه وانت ما داير توريني ليها ، عليك يا عبدالله وريني ولدي مالو
الحاج عبدالله قال ليها يا سعاد ما تكبري الموضوع ساي ، دي اثار الهبوط الحاد كدا ، والطبيب قال لي كدا ، وانا هسي ح اودي لي الطبيب عشان قال لي كان ظهرت عليه الحاله دي اجيبو ليه
الخاله سعاد : والله يا عبدالله انا ما مصدقاك بس هسي ودي لي الدكتور سريع ، والمره دي رجلي في رجلك ، وما ح تقنعي المره دي اقعد وانتظركم ، وما ح اطمن الا اسمع كلام الطبيب بي اضاني حتى ارتاح
الحاج عبدالله قال ليا ما عارف اقول ليك شنو يا سعاد لكن خلاص وقت مصره امشي اجهزي سريع ، والخاله سعاد مشت تجهز،
هنا الحاج عبدالله شال تلفونو وضرب لي باسل وفهمو الحاصل ، وانو الخاله سعاد جايه معاهو المستشفي ولازم ما تعرف بي الحاصل، شويه والخاله سعاد كانت واقفه قدام حاج عبدالله وبتقول ليه يلا سريع نمشي، وبي كدا اتحركوا علي المستشفي
باسل اتصل علي يس السبقهم علي المستشفي ولاقي الطبيب المشرف وفهمو كل الحاصل
من الناحيه التانيه
سامر وصل القسم ومن خلال جماعتو الفي القسم قدر اقابل اسعد وكل الشباب المعاه ، وبدا ارص ليهم في كلام صدام ، في البدايه ما اقتنعوا بس لمن سامر طلع ليهم الشيك ، وقال ليهم انتوا اصلا لابسين القضيه كان صدام معاكم ولا لا ، وما تنسي يا اسعد انت و عادل اصلا كنتوا ح تتحاكمو بي قضيه الحيازه دي، انا شايف يا اسعد انت وعادل توافقو علي كلام صدام ، وتاخدو مدتكم ولمن تطلعوا تلقوا قروشكم منتظراكم ، ياخي احسبوا المده الح تاخدوها دي انها شغل ح تاخدو حقو عليه
هنا عادل بقي اعاين لي اسعد ، وقال ليه والله يا اسعد الراجل دا كلامو زي الفل واصلا احنا ما اختفينا المده دي الا عشان احنا اصلا محكوم علينا في قضيه الحيازه دي وهي لابسانا لابسانا ، اخير يا صحبي ننسجن بي فايده
وبي كدا سامر قدر اقنعهم
الخاله سعاد وحاج عبدالله وصابر الكان ما واعي لي شئ وصلوا المستشفي ولقوا يس والطبيب المشرف علي حاله صابر منتظرنهم ، طوالي الطبيب دخل صابر في غرفه وقال لي الخاله سعاد والحاج عبدالله انتظروهم بره
شويه والطبيب جاءهم بره وطمنهم انو صابر بخير ، الخاله اصرت تشوف صابر والطبيب سمح ليها انها تدخل ليه ، والخاله طوالي دخلت غرفه صابر القتو نائم وقعدت جمبو وهي بتبكي وبتمسح في شعرو
في الاثناء دي الطبيب بدا اتكلم مع حاج عبدالله ويس ، وقال ليهم ما اكذب عليكم حاله صابر هسي مستقره عشان اديناهو جرعه من الكوكاين
هنا الحاج عبدالله بقي منطط عيونو 😳 وبقول لي الطبيب كوكاين اديتو صابر كوكاين
الطبيب قاطع الحاج عبدالله ،وقال ليه يا حاج صابر بقي شبه ممدمن علي ماده الكوكاين والباكد كلامي دا ، حاله صابر اللاحظتوها عليه الصباح ، صابر لازم نعمل ليه جلسات ، عشان نقدر نعلاجو قبل ما ادمن علي الكوكاين بي صوره اكيده
الحاج عبدالله بسمع في كلام الط
بيب ،وحس حيلو ما قادر اشيلو ، وقرب اقع من طولو ،الا يس في اللحظه الاخيره مسكو وختي ايد حاج عبدالله علي رقبتو ، وسندو لمن لقي ليه كرسي قعدو فيه
من الناحيه التانيه
الباب دقا وصدام عاين بي عين الباب ولاقهو سامر فتح الباب بي سرعه ، وبي لهفه وتوتر صدام قال لي سامر اها اسعد قال ليك ، اسعد وافق ولا لا ، يلا قول
سامر عاين لي صدام وملامح وشو ما بطمن ، في اللحظه دي صدام بقي افرك في يدينو فرك وخلاص الفيه انتهي
سامر ضحك فيه ، وقال ليه ما قلت انت الرئس
الجامعه وافقوا يا صدام
صدام هنا من الفرحه بقي انطط واكورك ما فضل ليه الا اطير

الحاج عبدالله بقي اقول لا حول ولا قوه الا بالله ، لا حول ولا قوه الا بالله
الطبيب قال لي حاج عبدالله ما تخاف يا حاج المشكله ما خطيره شديد ، بس محتاجه شويه وقت ،بس ولازم نستعجل في الجلسات دي
الحاج عبدالله قال لي الطبيب اعمل الانت شايفو مناسب المهم صابر ابقي كويس
الطبيب اتحرك مع يس عشان اعملوا كل الاجراءات المطلوبه
الحاج عبدالله دخل علي غرفه صابر ، لقي الخاله سعاد قاعده جمب صابر مره تدعي ليه , ومره تفتح كتاب القران تقراء ليه علي راسو
الخاله سعاد لمن شافت حاج عبداللهه قالت ليه اها طمني ان شاء الله ، صابر ح ابقي كويس
الحاج عبدالله قال ليها والله يا سعاد قالوا كويس بس محتاج اعدي ليه كم يوم في المستشفي
الخاله سعاد بي خوف : المهم هو ابقي لي كويس وانا كان اقعد معاهو في المستشفي باقي عمري ما اهمني ، المهم يا عبدالله صابر ولدي ابقي لي كويس
الحاج عبدالله قال ليها ان شاء الله ح ابقي كويس ،هنا باسل ومحمد كانوا وصلوا غرفه صابر ولمن سمعوا حاج عبدالله ما دخلوا وما حبو اقاطعهو ، والحاج عبدالله لسه مواصل في كلامو مع الخاله سعاد وقال ليها انا الليله ح ببيت معاه، انتي ارجعي البيت هسي عشان البنات قاعدين براهم ،والصباح ان شاء الله بعد ما اطلعوا البنات علي مدارسهم تعالي اطمني عليه
في اللحظه دي الباب خبط ، كانوا ديل محمد وباسل ،سلامو علي حاج عبدالله وعلي الخاله سعاد وقالوا ليهم احنا الليله جايين عشان نبيت مع صاحبنا وحلفوهم انهم ارجعوا البيت الاتنين ، واصروا انوا الليله هم ح ابيتوا مع صابر في المستشفي ، في الاول حاج عبدالله والخاله سعاد ما رضوا بس بعد تحانيس واصرار باسل ومحمد ، اقتنعوا ومشوا علي البيت
وانتهي اليوم علي كدا
الصباح اصبح
وتم ترحيل اسعد وباقي الشباب لي النيابه وبعداك للمحكمه ،سامر وصدام الكان متنكر و لابس ليه جلابيه ومغطي وشو بي شال كبير ما ظاهر من وشو الا عيونو ، متابعين كل البحصل مع اسعد والشباب
حتى دخولهم لي لي قاعه المحكمه
في بيت الحاج عبدالله ، الخاله سعاد صحت بدري وعملت الشاي لي رغد و ورد، القالوا ليها احنا ماشين معاكم نشوف صابر ، بس الخاله سعاد رفضت وقالت ليهم بتمشوا تشوفوا اخوكم بس ما الليله ، وانتبهت علي حاج عبدالله الكان بنده عليها ، وبقول ليها ارح يا سعاد
في المستشفي صابر صحي من النوم وكانت حالته احسن من امس بي شويه ، لقي باسل نائم علي الكرسي الجمبو، ومحمد كان راقد علي الكنبه بس كان صاحي ، واول ما محمد شاف صابر صحي جاء جاري عليه ، وبقي اكورك واقول ليه حمدلله علي السلامه يا بطل ، ياخي حمدلله علي السلامه ، هنا باسل صحي بي كواريك محمد ولقي صابر صاحي قاعد علي السرير ومصنقر علي ضهرو ، باسل من فرحتو ما قدر اتكلم ولا قدر احمدل السلامه علي صابر، باسل اكتفي بي حضن صابر حضن قوي
باب الغرفه خبط ، وكان دا يس ، دخل وسلم عليهم ، وقال ليهم الليله ناس اسعد الليله عندهم جلسه و ح اقيفوا امام القاضي ، باسل قال ليه معناها مفروض نمشي نحضر الجلسه وان شاء الله اعترفوا واقولوا صدام معاهم ، وننتهي من الكلب دا ، وقبل ما تم كلامو الخاله سعاد و حاج عبدالله كانوا وصلوا الغرفه ، باسل لمن شافهم سكت ، سلموا علي كل الموجودين في الغرفه ، هنا باسل ومحمد ويس استاءذنوا من الحاج عبدالله والخاله سعاد وقالوا لي صابر المساء بنكون معاك ، واتحركوا
في المحكمه الحاجب نده علي قضيه الفيها اسعد والشباب ، القاضي قرا اقوالهم القالوها في النيابه ، وشاف الادعاء عليهم ، وشال اقوال اسعد والشباب ، الكانت اقوالهم كلام صدام القالوا ليهم اقولوا
و عشان صدام ما موجود، وصابر في حاله ما بقدر احضر فيها الجلسه واقول شهادته، لانو هو بقي الشاهد الوحيد في القضيه ، القاضي اجل القضيه لي جلسه استماع تانيه، وخلصت الجلسه علي كدا
باسل طلع من القاعه المحكمه والزعل والغيظ ماليه ملي لمن داير اطرشق ، ومحمد منطط عيونو ، وبقول لي يس الناس دي ما بتخاف من ربنا ، الناس دي ما عارفه بعدين في حساب ، لا حول ولا قوه الا بالله، بعد قتلو هيثم ، والسوا في صابر ، كمان في النهايه دايرين اطلعوهم معاهم في تجاره المخدرات
يس سرح بعيد وملاح وشو كلها علامات استفهام وتعجب ، قال اولاد اللذينا ديل قدروا العبو بي القضيه كلها ، وممكن بعد دا عادي امرقوا منها عادي ، والله عرفوا ليها اولاد اللذينا ، بس انا ما بخليهم
سامر وصدام برضو حضروا الجلسه ، سامر قال لي صدام انت بقيت في ألسليم يا صحبي ، الف مليوون ترليوون مبرووك ، بعد دا ما فضل ليك الا تسلم نفسك وتعمل ليهم زي الاطرش في الزفه ،وانك ما عارف اي شئ وكنت مسافر واتفاجات لمن لقيت في بلاغ مفتوح فيك
صدام دا كلامك يا زولي، سامر قال ليه اي يا زولي عشان تنتهي من الموال دا
صدام قال ليه خلاص بكره اتوكل ساي ، واعمل كلامك دا ، وعلي قولك انتهي من الموال دا

باسل ومحمد استاءذنوا يس ، واتحركوا علي الجامعه ، وصلوا الجامعه وما كان عندهم نفس انهم اخشوا المحاضرات ، محمد قال لي باسل اها الفهم شنو يا صحبي ، باسل قال ليه والله يا محمد ما عارف والله ، بس العارفو انا صدام دا كان الله لماني فيه ما بخليه ، والله ما اخليه ان شاء الله اقتلو عديل
محمد قال ليه قتل شنو يا باسل استهدي بالله ، ما علينا الا الصبر ، واملنا في يس بعد الله انو اكشف حقيقه الكلب دا لي المحكمه ، واتزكر يا اخوي الله يمهل ولا يهمل
باسل : ونعمه بالله يا ابو حميد ، هسي المهم عندنا صابر انو اقوم لينا بالسلامه
هنا كان في الشخص قاعد وراهم بقي منطط عيونو لمن سمع اسم صابر
محمد قال لي باسل ، ياريت يا باسل شفاءه ما اطول عشان ما ااثر عليه في الجامعه
باسل : يا رب
هنا في صوت حنين جاء من وراءهم قال ليهم السلام عليكم ، كانت دي روان ، باسل ومحمد ردوا عليها السلام ، روان اتحركت من مكانها القاعده فيه و وقفت قدامهم ، وملامح وشها كانت بتدل علي خوف ممذوج بي اشتياق ولهفه ، روان قالت لي باسل ومحمد بي حياه وخجل وهي بتاعين في الارض ، انتوا اصحاب صابر صاح ، رد عليها محمد بي ابتسامه حلوه ايوه احنا اصحاب صابر
روان : انا بتاسف اني سمعت كلامكم ، بس صابر مالو ما جاء الجامعه ليه يومين ، وسمعتكم قلتوا ربنا اسرع في شفاءة ، صابر عيان
محمد : انتي روان صاح
روان بي صوت واطي : ايوه
محمد : اتشرفنا يا روان ، انا محمد ودا باسل اصحاب صابر شديد، واما عن صابر يا روان محتاج دعواتك عليك الله ادعي ليه كتير ربنا اشفيه ، صابر عيان و مرهق شديد ، وهسي راقد في المستسفي
روان من ما سمعت كلام محمد ختت يدها علي فمها ، وفي عبره خنقتها لمن ما قدرت ترد
باسل قال لي روان بالجد يا روان عليك الله ادعي ليه الايام دي كتير محتاج دعوات كتيره
روان بي صوت مخنوق واقل من واطي ، هو راقد في مستشفي شنو
باسل : مستشفي الخرطوم
روان : ممكن تديني رقم تلفونو ، واكون شاكره ليك
محمد : دا رقمو ،بس هو ما بقدر ارد علي التلفون واحتمال تلقي مقفول ، وادها رقم حاج عبدالله وقال ليها دا رقم خالي عبدالله ابو صابر بكون جمبو ، وبديك ليه
روان شالت الرقم من محمد ، ومشت
في المستشفي الخاله سعاد قاعده مع صابر الدائما نايم ومرات بتجيهو صحيه ، بلقي الخاله سعاد جمبو ببتسم ليها وبقول ليها يا ست الكل انتي لسه هنا ، والله انا كويس بس انتوا الما دايرين تخلوني امشي البيت، الخاله سعاد بترد ليه، كدي انت اول ابقي لينا كويس في الاول ،وبعدين نمشي كلنا البيت
من ناحيه تانيه
سامر : اجهز يا رئيس لي يوم بكره ، وما تتوتر وتتلبك
صدام : ما بتوصي حريص يا زولي ، زولك عارف هو بسوي في شنو
سامر : بس يا رئيس انت مشكله الشيك الاديتها لي ناس اسعد دي ح تحلها كيف ، الجامعه ديل كان اتخارجوا وما لقوا قروشهم ما بريحوك وانت عارفهم كويس، بلعبوا في اي شئ الا قروشهم والمبلغ الاديتو ليهم دا مبلغ خيالي وكبير
صدام : يا زولي ما تخاف ، لي وقت طلعتهم انا بكون البلد دي زاتها خليتها ليهم ، وما ح اقدروا الموا فيني انا هسي همي انتهي من موضوع بكره دا
العصريه كدا الحاج عبدالله و ورد و رغد كانوا وصلوا المستشفي ، ورد ورغد سلموا علي صابر ، ورغد بقت تبكي وبقول لي صابر انت ح تجي البيت متين ، الخاله سعاد قالت ليها رغود عسلي ما تبكي بس ابقي بجيكم البيت
صابر : رغود حبيبتي اشتقتي لي ما تبكي انا يوم يومين بكون معاكم
ورد : وانا زاتي اشتقت ليك يا معفن
صابر : والله يا ورد ، اول مره اعرف انك بتحسي
ورد : عشان كدا قلت ليك معفن
والجماعه كلهم قلبوها ونسه وضحك وما حسوا بالوقت لمن الباب خبط ، كانوا ديل باسل ومحمد ، سلموا علي الموجدين كلهم ، وحمدلو ليهم علي سلامه صابر
محمد : ما شاء الله يا صابر الليله انت احسن بي كتير ، اللهم شفاءا عاجلا لا يغاادره سقما
صابر : عليك الله يا ابو حميد قول لي خالتك سعاد الكلام دا ، قول ليها ولدك زي البوم
باسل : يا زول الحمدلله انك بقيت احسن ، وان شاء الله دائما احسن وبي صحه وعافيه ، بس يا صحبي الطبيب كان ما طمنا عليك وقال اطلعوك مافي ليك طلعه ، ومعليش عارف نحنا سغيلين لكن يا صحبي استحملنا شويه 😁
والونسه جرت شويه ،بس كانت الونسه في جهه وفي نظارات اعجاب 😍 متبادله في وادي وجهه وعالم تاني ومافي زول حاسي بيها الا اصحاب النظرات 😁😁
حاج عبدالله قال لي الخاله سعاد انتوا لازم تمشي وتسوقي البنات معاك عشان الوقت ما اتاخر ، هنا محمد ادخل وقال لي الحاج عبدالله انت زاتك الوقت ح اتخر عليك ، الحاج عبدالله قال ليه كيف الوقت اتاخر علي وانا بايت مع صابر الليله
باسل قاطع الحاج عبدالله وقال ليه يا خال احنا صاحبنا ما بنخلي براهو واتلفت علي صابر وغمز ليه 😉 وقال ليه ولا ما كدا يا اخوي
الحاج عبدالله : والله يا اولادي انتوا ما قصرتوا معانا في شئ وكفايه امبارح انتوا بتوا معاه
محمد قاطع الحاج عبدالله وقال ليه ان شاء الله احنا ح نبيت مع صابر لمن اقوم بالسلامه وارجع البيت
الخاله سعاد : يا ولادي كدا اهلكم بقلقوا عليكم ، الله ارضي عليكم ارجعوا ، وهندا ابوه ببيت معاه
المهم بعد اصرار من باسل ومحمد علي الخاله سعاد وحاج عبدالله اقنعوهم انهم الليله هم ح بيتوا مع صابر وبي كدا الحاج عبدالله والخاله سعاد و ورد و رغد رجعوا ، وبقي باسل ومحمد مع صابر ، وبدوا ونسه ظريفه كدا وضحكه اصحاب حلوه ،وما حبوا اعكرو مزاج صابر، وما جابوا ليه اي سيره عن المحكمه والحصل فيها
وختموا ونستكم لمن محمد قال لي باسل، انت يا باسل احنا كان غبنا عن الجامعه السنه كلها مافي زول بسال مننا ، بس في ناس كدا غابوا عن الجامعه يومين بس ، وخلوا الناس الفي الجامعه تقلق عليهم ، باسل هنا عاين لي صابر وبقي اضحك ، وقال لي محمد احنا لينا الله يا ابو احميد حتي قعاد المظله ما لاقنو
صابر بعين لي الناس البتضحك وهو ما فاهم حاجه ، وبقي احنسهم اقولوا ليه الحاصل شنو ، وباسل ومحمد اي واحد بعاين لي تاني، وتاني اعاينوا لي صابر وتعابير وشو الكلو استفهام وتعجب و ضحكو
صابر قال ليهم كدا ، يلا عليكم الله هوونا ، ومن غير مطرود لو سمحتو
باسل قال ليه كدا يا اخوي ، حاضر بعد خلاص كنا دايرين نوريك ، وتلفت علي محمد وقال ليه يلا يا ابو حميد، الليله خلي الشمار احرقو
محمد وهو بضحك ، قال لي باسل، يا باسل دا اخونا صابر ما بنقدر نخليه براهو ، ولا بنخلي حاجه لي تاذييه حتي ولو كان شمار
باسل بقي اضحك ، وقال لي صابر ما تفهم يا زنخ انت انت عندك منو في الجامعه ممكن اسال منك غيرنا
صابر بي فرحه ومن غير ما احس ، صرخ وقال روان سالت مني
محمد وباسل انفقعوا بي الضحك في حركه صابر اللمن انتبه علي نفسو ظهرت عليه ملامح خجل وكسوف
محمد قال لي باسل الوش دا زكرك بي وش منو
باسل : اي ياهو وش روان زاتو لمن جاءت سالت منك وبقي اضحك
وجماعتنا تموا السهرتهم علي كدا ولمن قرروا انموا في اتنين النوم غلبهم النوم ، من السرحان في حبيبتو
الليل الهادئ بزكرني
حبيبي 😍 الغائب من بدري
خلاني وحيد
في ليلي وحيد
وسهدي وبعدك جنني
واحد منهم كان صابر والتاني خلو بي النيه

صباح الله بي بركاتو
صدام : السلام عليكم
العسكري : وعليكم السلام ، اتفضل مشكلتك شنو
صدام : انا كنت مسافر ، ولمن رجعت لقيت في بلاغ موجهه ضددي، وجيت اعرف الحاصل شنو
العسكري : تمام، اديني اسمك ، والبلاغ الموجهه فيك
صدام : اداهو البيانات المطلوبه
العسكري : ايوه ، يعني انت صدام ، لازم تتحول هسي للتحقيق
العسكري ساق صدام لي مكتب التحري ، وهناك اتحروا معاهو ، واخدوا كل اقوالوا ، وادهو اعلان المحكمه عن الجلسه القادمه الح تكون بكره ، ولازم احضرها
في المستشفي
وبعد سهره كانت طويله ،كلها ونسه وضحكه حلوه ، اصحابنا كانوا لسه نايمين وما صحوا الا علي صوت خبيط في الباب ،كانت دقات خفيفيه ، محمد نص نايم ونص صاحي مشي افتح الباب بي كسل ولسه بتثاءب وبتمغي لمن فتح الباب اتفاجا من الزائر، كانت دي روان
روان بي خجل وصوت واطي : اسفه علي الازعاج شكلي صحيتكم
محمد يادب كدا صحي :😅 لا لا ازعاج شنو انتي تشرفينا في اي وقت ، اتفضلي ادخلي
روان دخلت بي هدوء وخجل ، صابر كان يادوب بجمع من الصحيه ، وبحك في عيونو و اول ما شال ايدو من عينو وشاف روان قدامو ، صاحبنا ما صدق الشايفو واحس انو لسه نايم وبحلم، ورجع تاني افرك في عيونو ، شال يدو من عيونو لقي لسه روان واقفه قدامو ، صاحبنا بقي زي الزول الضربتو كهرباء وشعر جسمو كلو وقف ‏( اتقل يا صحبي ما كدا (😅😅 ونط من رقدتو وصنقر علي ضرهو في السرير ، روان قالت ليه هو وباسل الكان راقد علي كنبه جمبو ، صباح الخير واسفه اني ازعجتكم ، صابر لسه متبلم وما قدر ارد علي السلام ، باسل قال ليها وعليكم السلام روان ، ازعاج شنو اتفضلي ، وتحرك من الكنبه الكان راقد فيها وجاب ليها كرسي تقعد فيه ، محمد قال لي باسل انت يا باسل مش لازم احنا ننده الممرضه عشان تجي تشيل الفحوصات وغمز لي باسل بي عينو 😉 وباسل فهم محمد ، وقال ليه ايوه انت لازم تمشي تنده الممرضه وانا اجيب ورق الفحص وفي لحظه اصحابنا اتخاجوا وخلو صاحبنا مع حبو
هنا كان في صمت رهيب بين الاتنين ، والكلام كان كلام العيون
صابر بقي اعاين لي روان ولسان حال عيونو بتقول ‏( عرفت كيف ممكن اكون ريد من بعيد ، عرفت كيف اقدر اعيش براي وحيد ، بس انت تفضل عايش سعيد ‏) و روان كانت بتبادل نفس النظارات لي صابر نظره خوف ممذوجه بي لهفه وحنين لي زول غيابو طال ، ولسان حال عيونا كان بقول ‏( انا من بعيد عايش معاك وسروري مقرود بي هناك ، انا من بعيد برضي رؤاك ما دمت مبسوط يا ملاك ‏)
روان بعد شالت نفس طويل ، وكان زفيرو كلو خوف واشتياق وقالت لي صابر : صابر طمني عليك ، عليك الله انت كويس
الجزء 32
صابر : الحمدلله يا روان ، احسن من اول بي كتير ،ليه عذبتني نفسك وجيتي يا روان ، بس تسلم كتير
روان : والله يا صابر قلقتني عليك ، من اخر مره استاءذنتني في الجامعه تاني ما شفتك ، قلت اكيد ح اشوفك تاني يوم في المحطه ، وما تتصور كنت منتظره الصباح متين اجي عشان القاك ، وفعلا جيت الصباح الموقف وانتظرتك وابيت اركب اي حافله الا انت تجي ، وانت ما جيت ، واليوم البعديه برضو انتظرتك وانت برضو ما جيت ، وقلقت عليك شديد ، وقلت يا رب اكون المانع خير ، وندمت اني ما شلت رقمك، وكتر خير اصحابك محمد وباسل هم الوصلوني ليك ، والله من ما سمعت انك عيان وراقد في المستشفي ، ما تصدق انا حصل لي شنو يا صابر ، انا جسمي كلو بقي ارجف، وكان ما كان الوقت اتاخر كنت جيتك، وكنت متين الواطه تصبح عشان اجي اطمن عليك ، والله يا صابر انا من امبارح متوتره ومقلقه عليك شديد
صابر عاين في عيون روان الكانت فيها لمعه من رقرقه الدموع الفيها ، وقال ليها انا الندمان اني ما شلت رقمك وخليتي تقلقي علي قدر دا ، اعفي لي يا روان
روان : عافيه عنك ، والعفو لله ورسوله
من ناحيه تانيه
سامر : اها يا معلم ظبط الوضع
صدام : دا كلامك با زولي ، ما اضبط الوضع الا انا ، وبقي اضحك
سامر : اها ، والفهم شنو ، وقالوا ليك شنو
صدام : شالوا اقوالي ، وقلت ليهم انا ما عافل اي شئ عن الموضوع دا ، وعشان ما عندهم دليل ضددي ما قدروا اتخذوا اي اجراء ضددي ، وقالوا لي انك لازم تحضر جلسه بكره ، عشان القاضي اسمع اقوالك
سامر : دا الزيت ، كدة انت في السليم
صدام : اصلي كيف يا صحبي
التلفون دقي ، و يس فتح الخط
يس : الو
الجهه التانيه : صباح الخير سعادتك
يس : صباح النور
الجهه التانيه : سعادتك الليله صدام جاء القسم، واتحول علي مكتب التحري ، وادي بي اقوالوا ، واعلم بي اعلان المحكمه لي جلسه بكره
يس : هو هسي معاكم
الجهه التانيه : لا سعادتك ، مافي حاجه ضددو ،وهسي هو محل شاهد فقط في القضيه
يس بي غضب :😡 تمام ، المهم ما تكون نسيت كلامي، وخليت كم فرد اراقبو
الجهه التانيه : ايوه سعادتك ، حاليا احنا مراقبين كل تحركاتو
يس : تمام شديد، واديني التقارير اول بي اول
الجهه التانيه : تمام سعادتك
في المستشفي
كانت في ونسه اشتياق ولهفه ، وسيل من الاحاسيس ببتفجر بين العاشقين صابر و روان 😍
وما وقف السيل دا الا لمن الباب خبط، كانوا ديل الحاج عبدالله والخاله سعاد ، روان سلمت عليهم بي كل ادب واحترام ، وقعدتهم معاهم شويه ولمن باسل و محمد رجعوا علي الغرفه ولقوا الخاله سعاد والحاج عبدالله وصلوا ، سلموا عليهم ، واستاءذنوهم عشان امشوا الجامعه ، روان برضو استاءذنتهم ، وكلهم طلعوا سوا روان وباسل ومحمد علي الجامعه
يس قاعد في مكتبو وبفكر في القضيه وبقول لي نفسو ‏( والله يا صدام يا انا يا انت ، والا تكون دي لي اخر لي قضيه واخلي الشغالنه دي ‏) ، قال لي العسكري جيب لي ملف قضيه قتل هيثم ، العسكري جاب ليه الملف ، و يس بقي اقرا كل الاقوال ، وبتزكر في كلام باسل ومحمد ، واثناء ماهو غارق في التفكير والقرايه في صوره من صور الحادث لفتت انتباهو شديد شالها وابقي ادقق فيها
روان وباسل ومحمد وصلوا الجامعه ، ومن ما وصلوا روان استاءذنت منهم واتحركت علي القاعه ، باسل ومحمد كالعاده ما كان عندهم نفس اخشوا المحاضره ، شايلين هم صابر ، ومن جهه تانيه دايرين اموتوا من الغيظ انو كيف صدام والبقيه ح امرقوا من القضيه من غير عقاب ، والاهم الاكبر جلسه بكره الح تحدد كل مسار القضيه ، اصحابنا بقوا ما عارفين اعملوا شنو كل واحد بعاين لي التاني وما قادر اتكلم مع التاني ، واتحركوا علي الكافتريا ، وهم متجهين علي الكافتريا لقوا ايه ‏( صاحبه افنان ،بتتزكروها ‏) ايه سلمت عليهم محمد وباسل ردوا عليها السلام ، ايه قالت لي باسل ممكن اتكلم معاك شويه ، باسل قال ليها ولو انتي تامري ، هنا محمد احس انو في كلام شخصي بين باسل و ايه ، طوالي استاءذن منهم ،وقال لي باسل انا عندي حاجه اسويها وارجع ليك واتحرك منهم
باسل اتجه علي الكفتريا مع ايه، ولقوا ليهم كرسين علي جمب كدا ، باسل قال لي ايه ان شاء الله خير يا ايه ، اتفضلي احكي
ايه ملامحها كلها اتغيرت ، وبقت تفرك في اصابعيها فرك
يس قام علي حيلو وبقي اكورك و انده علي العسكري يا عسكري يا عسكري ، العسكري جاهو وقال ليه تمام سعادتك ، يس قال ليه هسي تجهز لي قوه صغيره ومعاها فريق من المباحث بي سرعه
العسكري تمام سعادتك
يس مسك الصوره تاني واخد ليه نفس طويل مع ابتسامه عريضه ، وبتكلم مع نفسو ‏( لو كلامي دا طلع صاح ، معناها وقعت معاي يا صدام ‏)
وايه هنا انفجر بي بالكباء ، حتى باسل اتاثر من كلام ايه شديد ، ومن غير ما احس دموعو بقت تتساقط واحده وري واحده
ايه وفي نص بكاءها ومن غير ما تحس قالت لي باسل ، انا بحب محمد ، انا بحب محمد يا باسل
باسل ابتسم ابتسامه عريضه ، والدموع لسه بتتساقط منو ، وقال لي ايه، ومحمد ح القي احسن منك وين يا ايه
ايه رفعت راسها وعاينت لي باسل وبقت تمسح في دموعها وقالت ليه ، يعني يا باسل ح تساعدني وتوصل ليه احساسي
باسل بقي اضحك ، وقال ليها اساعدك شنو ، دا رجلو فوق رقبتو ح اخلي احبك
ايه فرحت من كلام باسل وبقت تتبسم ، وقالت ليه ربنا ما احرمني منك ولا منو يا رب
باسل : دا دين قديم علي يا ايه ، وزي ما محمد زمان ساعدني وكان بفتش علي سعادتي ، هسي جاء دوري ولازم ارد لي ابو حميد اخوي جميلو
ايه : بالجد يا باسل ظني ما خاب فيك
باسل : الحمدلله ما خيبت ظنك ، وما تشيلي هم يا ايه ، انا الارعن دا بجيبوا ليك ، وكمان ح ابقي زي الخاتم في اصبعك
ايه : لو سمحت يا باسل ما تقول علي حمودي ارعن ، وانا والله الح ابقي ليه زي خاتمو واخدمو بي عيوني
باسل : اها، من هسي دايرين نحامي ليه ونكسر ليه تلج ، والاحلي حمودي دي
وباسل وايه بقوا اضحكوا
يس والقوه المعاهو وصلوا موقع الحادث ، وفريق المباحث والادله الجنايئه بدوا شغلهم ، وشالوا كل العينات والادله الطلبها منهم يس
وطوالي اتحركوا من موقع الحادث لي مكاتب الادله الجنائيه
يس وصل مكتبو وقعد فيه، و كان متوتر شديد وخايف انو النتائج تتاخر وما الحق جلسه بكره عشان اقدر اقدمها لي القاضي ، كل دقيقه اعاين لي تلفونو وتاني اختو

الصباح اصبح
يس بعد ليه كامله من انتظار تلفون المباحث الجنايئه وتوتر والقلق نام علي مكتبو ، وما صحي الا لمن تلفونو ضرب
يس بي لهفه وغضب :😡 الو ، ياخي انا منتظركم من امبارح ، اها ان شاء الله انجزتوا
الجهه التانيه : اسفين سعادتك ، انت عارف التحاليل والنتائج الذي دي بتاخد زمن
يس قاطعوا وقال ليه ياخي خلي الكلام الكتير دا وريني النتائج
الجهه التانيه : النتائج جاءت زي ما اتوقعت سعادتك ، وهسي ممكن تجي تستلمها
يس من الفرحه لمن ضرب طربيزه المكتب الجمبو بي كل قوتو ، وبقي اقول الليله وقعت معاي يا صدام انت وباقي الكلاب المعاك كلهم ، وقعتوا معاي يا كلاب
وضرب لي باسل
باسل من شال التلفون ولقي مكتوب علي شاشتو ‏( يس يتصل بك ‏) فتح الخط وبقي اكورك في يس ، انت وين يا زول ، احنا وصلنا المحكمه ، والقاضي قرب اخش الجلسه
يس : معليش يا صحبي بس ما بي يدي والله ، بس ابشر يا صحبي انا جاي عليكم وجايب معاي ادله ح تثبت انو صدام مطورت في القضيه دي من ساسو لي راسو
باسل بي فرحه :😊 قول والله يا يس
يس : والله يا صحبي ، الكلاب ديل كلهم ما ح اخليهم ، بس انت قول يا رب
باسل : يا رب ، بس اسرع يا يس
يس : ان شاء الله احصلكم في الوقت المناسب
وانتهت المكالمه علي كدا
الناس كلها دخلت وملت القاعه وكانت جايطه شديد ما هداءو الا لمن حاجب المحكمه قال محكمه والقاضي دخل القاعه ، والناس كلها وقفت ، وما جلسوا الا لمن القاضي اذن ليهم بالجلوس
صدام وسامر كانو قاعدين في المقاعد الاماميه ‏( مقاعد الشهود ‏) من ناحيه الشمال
اما صابر والحاج عبدالله وباسل ومحمد كانوا قاعدين برضو في المقاعد الاماميه من ناحيه اليمين
باسل اشيل واعاين لي صدام الكان قاعد مرتاح ولا علي بالو اي شئ ، وبضحك مع سامر ،ولا كانو عمل حاجه ، و زي القضيه ما حقتو و جاي احضرها زي الناس الباقيه القاعده في القاعه ‏( صحي يا صدام تقتل القتيل وتمشي في جنازتو ‏)
محمد لاحظ لي باسل الكان الشرار بطائر من عينو ، محمد قال لي باسل اهداء وخلي الجلسه تمر علي خير ، وان شاء الله ربنا معانا وح انصرنا ، عشان الله ما بحب الظلم
باسل قال لي محمد ، ونعمه بالله يا اخوي ، وطلع التلفون من جيبو وبقول لي نفسو ‏( يلا يا يس دق علي وقول لي جيت يلا يا يس ما عندنا وقت ‏)
اسعد وعادل وباقي الشباب كانو حاضرين من وراء القضبان
وبدت الجلسه بي قرايه القضيه كامله بي كل تفاصيلها
واخد اقوال اسعد وعادل وباقي الشباب ، الكان كلامهم واحد انو ‏( صابر وهيثم كانوا معاهم في حيازه المخدرات ، وهم براهم الاخدوا جرعه زايده ، وهي القتلت هيثم ، ودخلت صابر المستشفي ، اما عن صدام ما كان عندو علاقه بالقضيه لا من قريب لا من بعيد ‏)
القاضي نده علي صدام ، صدام جاء وقف علي المنصه وختا ايدو علي المصحف وبي كل برود قال ‏( اقسم ان اقول الحق ولا شئ غير الحق ‏) وبدا كلامو انا يا مولانا ما عندي اي علم بي البلاغات الموجهه ضددي وانا ما كانت موجود في العاصمه ، ولمن رجعتا اتفاءجات بي البلاغات دي ، واول حاجه عملتها لمن رجعتا وعرفت الحاصل ، مشيت القسم وسلمت نفسي وهناك اخدوا مني كل اقوالي ، ورجع محلو القاعد فيه
تاني القاضي نده علي صابر صابر جاء وقف علي المنصه وبرضو حلف علي المصحف ، وحكي كل النهائي
يس كان طاير بي عربيتو طيران بعد ما استلم كل الادله وبقي اسابق في الزمن عشان اقدر اوصل الادله لي وكيل النيابه والقاضي ، قبل الجلسه تنتهي والقاضي اصدر حكمو النهائي
في القاعه
القاضي بعد ما سمع كل اقوال الشهود الادوا بي اقوالهم ، و وكيل النيابه قال كل العندو، القاضي اتحرك مع المستشارين تبعوا من مكانهم لي غرفه داخليه عشان اتناقشوا في القضيه و ادوا الحكم الاخير والنهائي فيها
الناس كانت ساكته ومترقبه الحكم النهائي من القاضي
محمد وباسل وصابر والحاج عبدالله كان التوتر والترقب والخوف انتهي منهم
وصدام وسامر مبسوطين ، وسامر شغال اقول لي صدام مبرووك البراءه يا ريئس
صدام : الله ابارك فيك يا زولي
باسل مره اعاين في تلفونو ومره اعاين في بوابه ومترقب يس اتصل عليه او اصل في اي لحظه
يس طاير بي العربيه طيران وما مركز ، وهمو كلو كان اصل الجلسه قبل ما تنتهي
واثناء ما هو شارد في تفكيرو ، قطع الاشاره وفي بالو انو مافي عربيه في الجهه التانيه ، و اول ما دخل الناحيه التانيه من الشارع جاءت شاحنه مسرعه ، وصدمت عربيه يس بي قوه حتي عربيه يس طارت في الهواء ولمن وقعت علي الارض اتقلبت كم قلبه ومشت لي مسافه بعيده شديده ، يس ضرب راسو مع باب العربيه وما حسي بي شئ تاني
القاضي والمستشارين طلعوا علي قاعه المحكه
الناس تاني وقفت ، ولمن القاضي قعد ، كل الحضور جلسوا بي هدوء وصمت وترقب لي سماع الحكم النهائي
باسل لسه متلهف علي جيه يس انو اجي في لحظه وانقذ الوضع
ومحمد و الحاج عبدالله كانوا بدعو ، وبقولوا ان شاء الله خير
اما عن صابر كان جسد بلا روح ما حاسي بي اي شئ ، وكل مره اتزكر هيثم تقع منو دمعات
صدام وسامر فاتحين خشومهم و عيونهم بقت قدر الفنجان
القاضي بدا اتكلم
لقد حكمنا في القضيه رقم ‏( ٠٠٠ ‏)
واحد : المدعو اسعد
والمدعو عادل ، بي 10 سنوات سجن مع الاشغال الشاقه ، للحيازه الكامله للمخدرات
والمدعو اسامه
والمدعو هاشم
والمدعو محمود
واتنين من الشباب الباقين
بي 3 سنوات سجن للمعاونه
اثنان : اما بما يخص عن
المدعو صدام
حكمنا بي براءته
واسقاط كل التهم الموجهه اليه
لعدم وجود ادله ضدده
هنا صدام من الفرحه بقي اكورك وانطط
والمدعو صابر عبدالله
حكمنا عليه بي 3 سنوات سجن ، للمعاونه في الحيازه
محمد وباسل في اللحظه دي بقوا اعاينوا لي بعض والدموع كانت بتنزل منهم مطر ومطر ، الحاج عبدالله قام علي حيلو وبقي اقول حسبنا الله ونعم الوكيل ، حسبنا الله ونعم الوكيل ، واتلفت علي صابر
لقي صابر واقع علي الارضي مغشي عليه من الصدمه
الجزء 34
العربات كلها وقفت والناس الفي الشارع كلها اتلمت من هول الحادث الكان كبير ومرعب بي معني الكلمه في مجموعه من الشباب كانوا قريبين للحادث ، و اول ما شفوا عربيه يس وهي بتتقلب بعيد من الشارع طوالي جروا عليها ، وحاولوا انقذوا يس ، البقت عربيتو زي علبه الصلصه المعفوصه ، واول ما وصلوا العربيه عينهم ما شفت الا الدم السايل بي كميه كبيره، والناس بقت تكورك من منظر الدم ، وناس تانيه بتكورك اتصلوا علي الاسعاف سريع، والشباب ما قدروا انتشلوا يس من جوه العربيه الا جابوا مقص حديد كبير ودربكين حتي قدروا افتحوا باب العربيه واطلعوا يس الكان سابح في بركه من الدم ، والاسعاف وصلت ‏( اول مره في السودان حاجه تصل في وقتها المناسب (😅😅 المهم من ما وصلت الاسعاف شالوا يس الكان غارق في دمو وختوه علي السرير المتحرك واتحركوا بي سرعه
في المحكمه
صابر كان اغمي عليه من شده الصدمه ، وابوه الحاج عبدالله بقي اضربو علي خدو ضربات خفيفه داير اصحيهو وبقول لا حول ولا قوه الا بالله، لا حول ولا قوه الا بالله ، اما عن باسل ومحمد كانو بعاينوا لي منظر الحاج عبدالله وهو بصحي في صابر الما مدي اي استجابه ، بقوا متسمرين في مكانهم واي واحد خاتي يدو علي عيونو والدموع كانت بتتسرب من بين يدينهم و شغاله تنزل مطر مطر
وجاءهم عسكريين من المحكمه ومسكوا صابر وهو في حالتوا دي الكانت بتبكي الكافر ، وقالوا لي حاج عبدالله صابر بعد صدور القرار النهائي من القاضي لازم اجي معانا هسي ، والحاج عبدالله بقي ما عارف القاءها من منو ولا منو ، من ولدو المغمي عليه وما عارف امكن تكون جاءتو حاجه ولا من العساكر الدايرين اسوقوا معاهم صابر السجن علي طول
باسل ما استحمل طريقه العساكر في شيلهم لي صابر المغمي عليه ، ومنظر الحاج عبدالله وهو بترجي فيهم انهم اخلوه لقايت ما اجي طبيب واشوف حالتو وطوالي دخل في العساكر شمال من بنيه ودفير وشلاليت طايره ، حتي محمد دخل معاهو، بس ما قدروا اعملوا حاجه لمن العساكر ساندوهم زملاءهم وكتروا علي محمد وباسل
صدام كان واقف بعيد هو وسامر ومراقبين كل الكان بيحصل ، هنا صدام مع ابتسامه عريضه وخسسيه 😏 قال لي سامر شفت يا زولي دا مصير كل البخت راسو بي راسي ، وفرحتو اكتملت لمن العساكر ساقوا صابر ومحمد وباسل معاهم
صدام بقي اضحك باعي صوت وبقول لي سامر انا الريئس واي زول بلعب مع الرئيس ، ببقي في خبر كان ، واتحكي احزن روايه
سامر : والله انت يا رئيس خليك منهم انا بقيت اخاف منك
وبقوا اضحكوا
الاسعاف اخطرت المستشفي قبل ما اصلوا بي حاله طوارئ حرجه ، واول من ما وصلوا يس دخلوا غرفه العمليات
محمد ويس القاضي حكم عليهم بازعاج سلطات ، و منع رجال القانون من اداء عملهم
وصابر اتحول لي مستشفي السجن ، وعملوا ليه كل اللازم ، الحاج عبدالله قاعد في مكانو الفارق فيه صابر ‏( المحكمه ‏) وخاتي يدينو علي راسو ، ودموعو تنزل دمعه وري دمعه ومرات اشيل يدينو من راسو وارفعهم لي السماء وادعو الله ‏( اللهم لا نسالك رد القضاء ولكن نسالك اللطف فيه ‏) وتلفونو ما وقف من الرنين ، وكل ما اعين لي شاشتو القي مكتوب علي ‏( سعاد تتصل بك ‏) ما عرف اسوي شنو ، ارد علي التلفون وقول لييها ولدك ضاع واتسجن ، ولا ما ارد عليها واخليها متوتره ، ولا ارجع البيت ولا ما ارجع
كان اصعب يوم امر عليه في حياتو ، واكتمل لمن تلفونو دقا
الحاج عبدالله عاين لي شاشه التلفون لقي مكتوب عليها ‏( يس يتصل بك ‏) الحاج عبدالله ما صدق شال التلفون وفتح الخط
يس ولدي انت وين تعال الحقنا سريع ، صابر سجنو وشالوا العساكر وهو مغمي عليه ، وباسل ومحمد العساكر برضو ساقوهم ، يا ولدي تعال سريع وشوف الحال الوصلنا ليه ، والحاج عبدالله بقي ابكي بي حرقه زي القالوا لي صابر ولدك مات
الجهه التانيه : يا حاج ، يا حاج، لو سمحتا ممكن تسمعني
الحاج لاحظ لي الصوت انو دا ما صوت يس ، وسكت
الجهه التانيه : يا حاج ، انا ما صاحب التلفون ، صاحب التلفون عمل حادث ، وهو الان في المستشفي وحالتو حرجه شديد ، انا من الناس الحضرت الحادث ،ولمن شلت تلفونو لقيت تلفونك اخر المتصلين عليه
الحاج عبدالله بقي منطط عينو، وبسمع في الشاب البتكلم معاهو ، وما مصدق كل البحصل عليه
الجهه التانيه : الو ، الو يا حاج انت معاي
هنا الحاج عبدالله انتبه انو لسه الخط فاتح والشاب لسه بتكلم
الحاج عبدالله قال لي الشباب هسي هو حالتو كيف
الشاب : هو حاليا في مستشفي الشرطه
الحاج عبدالله : انت معاهو
الشاب : ايوه يا حاج ، انا في الانتظار بره ، ومنتظرك يا حاج عشان تجي تشيل تلفونو والحاجات الكانت معاهو
الحاج عبدالله : الله اجزيك خير يا ولدي ، والله ما قصرتا ، انا قريب منك دقائق واكون معاك
الشباب : العفو يا حاج ، وانا في انتظارك
الحاج عبدالله نسي كل العليه وبي اخر نفس وقوه ليه قام من قعدتو واتحرك علي المستشفي
من ناحيه تانيه
صدام وسامر مشوا ليهم مطعم احتفلوا بي انتصارهم نزلوا طلباتهم ، والضحك اخر حاجه ولي الضرس الاخير والشمتانين في اصاحبنا شماته كان وزوعها لي اهل السودان كلو تكفيهم وتزيد ، تلفون صدام دقا، صدام فتح الخط وبي اخر انبساطه رد علي المتصل وقال ليه الو حبابك الف مين معاي
الجهه التانيه : ..............
صدام هنا ملامح وشو اتغيرت ، والابتسامه الكانت مرسومه بقت تنقص شويه شويه لمن عفص وشو
والزول الفي الجهه التانيه لسه مواصل في كلامو
وصدام برد عليه وبقول ليه حاضر ، اي ، مافي مشكله ، ان شاء الله بس انت اصل
وانتهت المكالمه علي كدا
سامر لاحظ لي تعابير صدام الاتغيرت فجاءه وبقي اسال فيه ، في شنو يا صدام ، دا منو ، مالك قلبت وشك كدا
الحاج عبدالله وصل المستشفي في اقل من تلت ساعه وجاء جاري لمن نفسو قام علي مكتب الاستقبال طلع تلفونو ودقا رقم يس وبقي اتلفت يمين وشمال
الخط فتح الحاج عبدالله قال لي الشاب ، يا ولدي انا وصلت وهسي في مكتب الاستقبال انت وين يا ولدي
الشباب قال ليه انت اللابس جلابيه وعمه
الحاج عبدالله بي لهفه وخوف : ايوه دا انا يا ولدي
الشاب : اي يا حاج انا شفت ، وهندا جاي عليك ، وقفل الخط
باسل ومحمد دخلوهم الحراسه ، وكانوا في حاله لا يعلم بها الا الله ، قاعدين علي الارض وكل واحد مربع يدينو وخاتي راسو عليها ، والدموع نازله مطر مطر
وباسل من شده البكاء كان بشهق مع البكاء زي الشفع، ومحمد ببكي وبقول ‏( حسبنا الله ونعم الوكيل ، حسبنا الله ونعم الوكيل ‏)
في المستشفي
الشاب : السلام عليكم يا حاج
حاج عبدالله بي نفس قايم وخلعه رد علي الشاب ، وعليكم السلام يا ولدي
الشاب : يا حاج انا الكنت بتكلم معاك بي التلفون
الحاج عبدالله : الله اجزيك خير يا ولدي ، اها، عليك الله طمني , وقول لي يس طلعوا وبقي كويس
الشاب : والله يا حاج ما عارف اقول ليك شنو، بس لسه ما طلعوا من غرفه العمليات ، وما اكذب عليك الطبيب قال حالتو حرجه شديد
الحاج عبدالله وقع من حيلو علي الارض ، وبقي اقول ‏( اللهم لا نسالك رد القضاء ولكن نسالك اللطف فيه ، اللهم الطف بي يس ، اللهم الطف بي صابر ، اللهم الطف بي باسل ومحمد ‏)
الشاب مسك يد الحاج عبدالله وداير اساعدو اقوم علي حيلو ، وبقول ليه ما كدا يا حاج ، وان شاء الله ربنا ح الطف بيك وبيهم ، ان شاء الله ربنا كريم وح استجيب ليك ، قوم يا حاج ، والحاج عبدالله حيلو ما قادر اشيلو وما قدر اقوم
الا كم شاب جوا مع الشاب شالوا شيل وقعدوا علي كرسي
الشباب قعدوا الحاج عبدالله علي الكرسي ، والشاب جاب لي حاج عبدالله قزازه مويه وعصير وقعد جمبو وقال ليه يا حاج انا اسمي معتصم ، وان شاء الله يا حاج ربنا اوالي ولدك بالعافيه ، وكان داير اي شئ انا موجود ، وما ح اخليك الا اطمن عليك وعلي ولدك ‏( معتصم مفتكر انو يس ولد الحاج عبدالله ‏)
الحاج عبدالله بتكلم معاهو بي اخر نفس وقوه عندو ، و قال ليه ربنا ابارك فيك يا معتصم واحفظك ، والله صحي لسه البلد بي خيره شبابها ، بس يا ولدي ما تعب نفسك انا خلاص وصلت ، والله ما قصرتا معاي وربنا اجعل عملك دا في ميزان حسناتك
معتصم : العفو يا حاج ، انا ما عملت الا الواجب ، واسمح لي اكملو
الحاج عبدالله : لكن يا ولدي مافي داعي لي وجودك ، وهندا انا قاعد ، والله انت ما قصرت
معتصم : يا حاج ، ممكن تخليني علي راحتي ، وانا مرتاح هنا، خليني بس لمن اطمن عليك وعلي ولدك
الحاج عبدالله : ربنا احفظك يا ولدي ، وما اوريك يوم زي يومي دا
صابر صحي ولقي نفسو مرقد علي سرير في المستشفي ، وجمبو ممرض
صابر سال الممرض قال ليه انا وين
الممرض قال ليه انت هسي كيف ، شاعر بي شئ
صابر كرر ليه سؤالو تاني ،وقال ليه انا وين
الممرض قال ليه انت في مستشفي السجن
صابر رفع راسو و عاين لي فوق واتزكر كل الحصل في المحكمه ، وشهق ليه شهقه قويه وسكت
الممرض قال ليه، قول لي انت كويس ولا لا ، عشان كان كويس تتحول لغرفت في السجن
صابر ما رد عليه ، وفضل ساكت
الممرض نده لي العساكر الكان واقفين علي باب العنبر ، وقال ليهم زولكم دا سالتو انت كويس و هو ما داير ارد
العسكري قال لي الممرض خلي ، ديل اصلا كدا اول ايام ليهم لكن تاني بتعود ، وببقي ليهم عادي
وقوموا صابر من السرير ، و ودهو غرفتو الفي السجن
صابر اول ما دخل غرفته والعساكر قفلوا الباب عليه بقت تتساقط منو دمعات ، جاءتو احاسيس غريبه ،زي الدنيا ظلمت عليه ، احساس خوف ، احساس رهبه من المجهول ، وحيلو برد ، وبقي ارجف شديد والعرق شغال انزل منو زي الهدوم الغسلوها وشروها علي الحبل ، وما حس بي نفسو الا وهو بقع علي السرير الفي الغرفه
في المطعم
صدام : انا يا سامر لازم ابدا اجراءت سفري من هسي
سامر : وليه الكلام دا هسي
صدام : من التلفون الجاني دا
سامر : انت من رديت علي التلفون دا ، و وشك اتقلب
صدام : لازم اقلب بعد السمعتوا دا ، دا واحد من جماعه اسعد وعادل شكلهم ودايرين اضمنوا حقهم بدري بدري واشغلوا قروشهم واقلبوها وهم في السجن ، زولهم قال لي انا مفروض اجهز مبلغ الشيك في خلال يومين، عشان هو هسي مافي الخرطوم ، و اول ما اصل داير استلمها كاش
سامر بقي منطط عيونو، وقال لي صدام والحل شنو
صدام : انت عارف يا سامر انا ما خايف من الناس دي تغير اقوالها
سامر : وشنو الضمنك
صدام : اسعد وعادل اذكي من كدا ، كفايه اخدو سجن 10 سنين ، ودا بالنسبه ليهم حكم مخفف واصلا كان دا حكمهم من البدايه ، وكان قالوا اغيروا اقوالهم القاضي ح اضيف ليهم التهم بتاعت القضيه الاتحلينا منها دي ، وبي كدا فترتهم ح طول
سامر بي اندهاش : اي والله
صدام : بس المشكله كان ما لقوا قروشهم ، وعرفوني كذبت عليهم ، ديل ممكن اعملوا فيني اي شئ
التلفونات لسه كانت بدق في جيب الحاج عبدالله ، بي جاي تلفونو مكتوب عليه ‏( سعاد تتصل بك ‏) وبي جاي تلفون صابر مكتوب عليه ‏( ملاذ الروح } روان ({ والحاج عبدالله ما عارف ارد عليهم ولا لا ، معتصم لاحظ لي الحاج عبدالله الكل ما التلفونات المعاهو تدق ملامح وشو تتغير ، وتبقي زي الزول القالوا ليه ولدك مات
معتصم قال لي الحاج عبدالله ، ان شاء الله يا حاج ولدك اقوم بي السلامه ، وطمن ناس البيت عليه
هنا الحاج عبدالله شال ليه نفس طويل وعاين لي فوق ، وقال يا رب لطفك ،يا رب انت تعلم حالي ف - الطف بي حالي ، وصلحو يا رب
معتصم قال ليه ان شاء الله ربنا استجيب لي دعاك ، والطف بي حالك ، ثق في الله يا حاج ، انت ما عندك غيرو هسي
الحاج عبدالله قال ليه ونعم بالله يا ولدي
وبدا احكي لي معتصم انو يس ما ولدو ،وكل الحاصل معاهو

- هل يَسمَعُني الله؟
- طبعًا ..
- إذن لماذا لا يُعطيني ما أطلب؟
- لأن الطبيب يُعطيكَ الدواءَ الذي يُشفيك وليس الذي تُحب ..
عندما تفقد الامل 😖
لا تفقد الثقه في الله 😊
الحاج عبدالله بدا احكي لي معتصم كل الحاصل معاهو
ومعتصم كان بسمع في الحاج عبدالله وكان مركز معاهو شديد ، ولمن شاف الحاج عبدالله بحكي ليه بي تاثر شديد وحزن ، ما قاطعو
الحاج عبدالله بعد ما انتهي من كلامو ، معتصم قال ليه يا حاح ما تخاف دا كلو مقدر ومكتوب ،وربنا ما بحب الظلم وان شاء الله ربنا ما ح اخليك وح انصرك هسي ما عليك الدعاء ، وكل مشكله ليها حل ان شاء الله
الحاج عبدالله ارتاح شويه من كلام معتصم ، وقال ليه ونعمه بالله يا ولدي ، وان شاء الله ربنا ح انصرنا وانا واثق من ربنا
هنا واحد من مكتب الاستقبال كان بانده ‏( وين مرافق ‏( يس عثمان ‏)
معتصم قام علي حيلو و مسك يد الحاج عبدالله عشان اساعدو علي الوقوف واتحركوا علي مكتب الاستقبال
الحاج عبدالله قال لي موظف الاستقبال انا مرافق يس
موظف الاستقبال قال ليهم الطبيب خرج من العمليه هسي
واحابي اشوفكم واشرح ليكم وضع المريض
هنا الحاج عبدالله جاهو احساس بخوف من المجهول وجاتو عبره ما قدر اطلعها ، وشغال افرك في اصابع يدينو فرك
معتصم لاحظ لي حاج عبدالله والتوتر الشديد الكان ظاهر عليه، وحبي اهديهو شويه ، وقال ليه يا حاج ما تخاف احنا الله معانا وتاني ما بنخاف من شئ
واتحركوا علي مكت الطبيب بي خطوات تقيله‏( خطوات جندي راجع من معركه مهزوم وشايل كل الحسره علي زملاءهو الفارقهم ‏)
معتصم والحاج عبدالله وصلوا مكتب الطبيب ، ودقوا الباب دقه خفيفه ، ودخلوا سلموا علي الطبيب
الطبيب رد عليهم السلام ، وقال ليهم اتفضلوا اقعدوا
الحاج عبدالله قعد بي هدوء وقعد جمبو معتصم الكان لسه ماسك يد الحاج عبدالله
وبي صوت مبحوح وخانقاهو عبره الحاج عبدالله قال لي الطبيب طمني علي ولدي يس
الطبيب بي ابتسامه عريضه : يا حاج ما تخاف ولدك الحمدلله في احسن حال ومافيه شئ ، لمن جابوهو كانت حالتو خطره شديد، بس هسي اتجاوز مرحله الخطر الحمدلله
الحاج عبدالله بقي اكورك وقول ‏( الحمدلله لك يا رب ، الحمدلله لك يا عظيم ، يا كريم يا مجيب ‏) وما حس بي نفسو الا وهو ساجد سجده شكر علي الارض
ومعتصم بقول لي الحاج عبدالله ، اول الغيث قطره وان شاء الله الباقي كلو بتصلح ، ومسك من يدو وساعدو اقوم من علي الارض
و اول ما قام الحاج عبدالله مسك معتصم وحضنو عليه وقال ليه والله انت ربنا احفظك لي اهلك ، انت ولدي التاني
من جهه تانيه
صدام اتفق مع سامر انهم اتلاقو بكره
وصدام من رجع بقي اجهز في اوراقو بتاعت السفر ، بس صادفتو مشكله
في المستشسفي
الطبيب لسه مواصل كلامو ، عن انو العمليه ناجحه ، بس المريض الان تحت تاثير المخدر ، وما ح نتاكد انها ناجحه ميه في الميه الا لمن افيق من اثر المخدر
الحاج عبدالله هنا سكت
الطبيب : ما تخاف يا حاج احنا جاءتنا حالات اخطر من دي ، والله الحمدلله هسي هم بالف صحه وعافيه ،و ممكن بعد دا تتفضلوا تشوفوا المريض
الحاج عبدالله ومعتصم طلعوا من مكتب الطبيب والتلفونات كانت لسه بدق ، والحاج عبدالله لسه ما عارف ارد ولا
معتصم قال لي الحاج عبدالله ، رد وطمن جماعتك وما تخليهم اقلقوا اكتر من كدا
الحاج عبدالله قال لي معتصم اطمن منو ، واقول شنو اقول لي سعاد ولدك خلاص ضاع و تسجن ، ولا اقول لي روان زميلك اتسجن
والله يا معتصم سعاد تروح فيها ، دا ولدها الوحيد وبتحبوا اكتر من روحها
وبقي اقول ‏( لا الله الا الله ، حسبنا الله ونعم الوكيل ‏)
معتصم قال ليه اهدى يا ابوي ، اكيد ما ح تقول ليهم كدا ، بس لازم تحسسهم انو مافي شئ، عشان ما اقلقوا وراسهم اودي واجيب
الحاج عبدالله : اها اقول ليهم شنو يا ولدي معتصم انا خلاص فاض بي و الله عالم بي ، تفكير ما قادر افكر
معتصم ابتسم ابتسامه حلوه وقال ليه ، قول لي خالتي سعاد انك ما كنت منتبه علي التلفون عشان كدا ما رديت عليها ، وكان سالتك عن صابر قول ليها انا خليتو في المستشفي مع باسل ومحمد
اما روان دي اديني ليها ، انا بتصرف ، معليش يا حاج ح نكذب بس ربنا اغفر لينا ، و دا الفضل لينا نعملوا
وفعلا الحاج عبدالله فتح الخط ورد علي الخاله سعاد وقال ليها كل القالوا ليه معتصم ، وقال ليها انا هسي جاي علي البيت
معتصم رد علي روان ، و اول من فتح الخط جاءهو صوت رقيق مبحوح بي البكاء ، وبقول ليه يا صابر كدا انا بضرب ليك من الصباح وانت ما داير ترد علي ولا داير تطمني عليك ، ليه كدا يا صابر
معتصم قال ليها معليش يا اختي ، انا ما صابر ، انا صاحب صابر ، وهو طلع من الصباح عندو مقابله في العياده الخارجيه ، ونسي تلفونو هنا
هنا روان سكتت مسافه ، وقالت ليه معليش انا كنت قايلك صابر ، بس عليك الله طمني عليه
معتصم : مافي داعي للاعتزار ، وصابر مافيه شئ الحمدلله بصحه وعافيه
روان : تسلم ، والحمدالله انو صابر بخير ، عليك الله اول ما اصل خلي اتصل علي
معتصم : ان شاء الله ، سلام
وانتهي اليوم العصيب علي كدا 😫😩
وفي صباح اليوم التاني
باسل ومحمد افرجوا عنهم ، واول شئ عملوا باسل اتصل علي الحاج عبدالله ، والحاج عبدالله وراهو كل الحاصل ، والحصل علي يس ، واتفقوا انهم اتلاقوا في المستشفي
باسل و محمد اتحركوا علي المستشفي طوالي
في غرفه مظلمه وفي ركن من اركان الغرفه كان صابر مربع رجليه وخاتي راسو علي يدينو ، ودموع تساقط واحده وري واحده كل ما اتزكر امو الخاله سعاد ، انها ح تسمع بي خبر سجنو عقلو اودي واجيب وبخاف اكتر لمن احس انو ح تتاثر وتجيها حاجه ما كويسه ، ومرات اتزكر روان وكيف اكون رده فعلها لمن تعرفوا مسجون ، صابر الفيه انتهت وخلاص فقد الامل من كل شئ ، رفع راسو لي فوق ، بي نظره تحسر وحزن وقال ‏( يا رب انت اعلم بي حالي ، فاصلح حالي ، وهدى بالي ‏)
من جه تانيه
صدام لقي جواز سفرو منتهي الصلاحيه ، وخاف اتاخر في اجراءت السفر بي سببو ، شال تلفونو واتصل علي سامر ، وقال ليه سامر لازم تشوف لي طريقه وحل لي المشكله دي ، شوف لي جماعتك ديك اشوفوا لي طريقه ، اضربوا لي جواز اعملوا اي شئ المهم اسافر سريع
سامر قال ليه ، ما تخاف يا رئيس انا عندي ناس اختصاصهم الشغلانيه دي
صدام : الله اطمنك يا رب ، زي ما طمنتني ، بالجد انت زولي ، وتشيرت مرقتي ، ولا اقول ليك انت زولي وجواز سفري ، وصدام بقي اضحك
باسل ومحمد وصلوا المستشفي ، وقلبهم في يدهم لاقوا الحاج عبدالله في مدخل المستشفي ، سلموا عليه ، ودخلوا كلهم المستشفي اطمنوا علي يس
واول ما دخلوا علي الغرفه فيها يس ، لقوا مجموعه من الاطباء بشرفوا علي حالتو
باسل سال واحد من الاطباء ،وقال ليه يا دكتور طمنا علي يس
الطبيب قال ليه ، يس الحمدلله بخير وكل اللازم اتعمل ليه ، بس المفروض اصحي والبنج افك ، وما عارفين الحصل عليه شنو ، شكلو دخل في غيبوبه من اثر الضربه علي راسو كانت قويه
باسل ومحمد والحاج عبدالله ، بقوا منططتين عيونهم
محمد قال لي الطبيب بي صوت واطي ومتراجف ويعني يس ما ح اصحي ولا كيف يا دكتور
الطبيب : والله يا ولدي ما عارف اقول شنو ، في ناس بتصحي بعد ايام ، وفي ناس بعد شهور ، وفي ناس بعد سنين ، ما عليكم الا الدعاء ، ربنا الطف بيه واقوموا بي اسرع وقت
وكل الاطباء طلعوا من الغرفه
الحاج عبدالله حيلو ما قدر اشيلو وحسه بي دوخه والارض دي زي البتلف حوليهو وبقي اترنح وكان داير اقع ، الا باسل ومحمد مسكوا وقعدوا علي كرسي ، والحاج عبدالله بقي اقول ‏( اللهم اني اشكي لك حزني وبثي ، اغثني يا الله ‏) انا خلاص ولدي ضاع ، ويس ضاع كمان ، وسعاد كان سمعت بي الكلام دا صدقوني ممكن تضيع فيها ، والدموعو بقت تجري منو مطر مطر ، وباسل ومحمد ما قصروا معاهو دموعهم جرت برضو
صدام لاقي سامر في المكان الاتفقوا عليه ، ولاقي مع سامر واحد شكلو ما بطمن ، صدام لمن خاف منو واخد سامر علي جمب ،و قال ليه دا منو
سامر بي ابتسامه عريضه قال لي صدام دا معاذ معاذ دا صدام ، و دا الح احل ليك مشكلتك
صدام : اتشرفنا يا معاذ
معاذ : اتشرفنا يا صدام ، بالمناسبه سامر حكي لي مشكلتك وقال لازم انك تسافر خلال 24 ساعه او اقل واجراءت تجديد الجواز بتاخد اكتر من كدا ، بس ما تخاف انا عندي ناسي الح اظبطوا ليك موضوعك دا
صدام : ايوا ، دا الحاصل معاي ، ولازم اسافر بي سرعه
معاذ : ما تشيل هم ، هسي احنا نتحرك عليهم ، وان شاء الله ساعتين بي الكتير تكون شغلتك دي انتهت
صدام : والله طمنتي يا خوه
معاذ بي ابتسامه خسيسه :😏 بس اهم شئ يا صحبي الضحاكات ‏( القروش (😅 وعشان شغلتك طلب خاص وعايزها سريع ،لازم تتقل جيبك شويه
صدام : و لو يا زولي ، انت بس انجز لي وما تشيل هم
وهنا كل جماعتنا اتحركوا
في المستشفي
وجمب سرير يس الراقد فيه ، كان في صمت غريب و رهيب ، وما مسموع الا صوت الاجهزه الحيويه المركبه لي يس ، الكل صامت وما قادر اتكلم والدموع الكانت بتنزل من الحاج عبدالله وخاتي راسو علي يدينو ، وباسل ومحمد الكل واحد كان بعاين لي التاني والعبره خانقاهم ومافي واحد قادر انطق بي حرف
وكسر الصمت دا دخول معتصم لي الغرفه ، وقال السلام عليكم ، مافي واحد من الموجودين قدر ارد عليه ، الا الحاج عبدالله قال ليه تعال يا معتصم ولدي تعال شوف الوصلنا ليه ، يس ضاع مننا ، زي ما صابر ضاع
معتصم قال لي الحاج عبدالله استهدي بالله يا حاج ، انا اول ما وصلت دخلت علي الطبيب وسالت عن حاله يس وعرفت كل الحصل
وان شاء الله احنا ندعو ليه ، ربنا اقومو بي اسرع زمن ، وربنا معانا يا حاج وما ح اتخلي عننا ، ودا كلو ابتلاء من الله ، وتزكر الله اذا احب العبد ابتلاه ، وانتوا كلكم الله بحبكم ، وما عليكم الا الصبر والدعاء
الحاج عبدالله قال لي معتصم ، ونعمه بالله ، انت ما عارف يا ولدي قدر شنو كلامك دائما بريحني ، و الحمدلله علي كل حال من الاحوال
معتصم : الحمدلله حتي يبلغ الحمد منتهاه ، بالمناسبه يا حاج ما عرفتني علي الشباب ، ديل محمد وباسل صاح
محمد وباسل استغربوا من الزول البعرفم دا ، وهم ما بعرفوا
الحاج عبدالله : ايوا ديل اولادي الحكيت ليك عنهم ، ويا باسل ومحمد دا ولدي معتصم ، وبدا احكي ليهم عن معتصم وكيف اتعرف عليه
باسل ومحمد بعد ما سمعوا كل كلام الحاج عبدالله قالوا لي معتصم اتشرفنا بيك والله ، والله ما قصرت خالص
معتصم : الشرف لي انا والله اعرف شباب زيكم، واتلفت علي الحاج عبدالله وقال ليه يا ابوي انت ما نسيت شئ
الحاج عبدالله : والله يا ولدي الفيني دا بنسيني كل شئ ، اعفي لي كان وعدت بي شئ ونسيتو
معتصم : العفو يا ابوي ، انا قصدي انتوا ما نسيتوا صابر اخوي ، لازم نمشي نزوروا ونطمن عليه ونشوفوا اوضاعو وكان محتاج حاجه ، وصدقيني يا ابوي زيارتنا دي ح تريحو كتير
الحاج عبدالله : اي والله يا ولدي لازم نزروا ، بس انا خايف اشفوا ما استحمل ، واقوم اضعف زياده
معتصم : ما تخاف يا ابوي ، ما بتضعف ، وكلنا ما ح نضعف قداموا ، لازم نقويه بي جيتنا ، وتلفت علي محمد وباسل ، وقال ليهم ولا ما كدا يا شباب
باسل ومحمد ردوا علي معتصم بي صوت واحد ، اكيد يا اخوي
صدام وسامر ومعاذ وصلوا لي جماعه معاذ ، سلموا عليهم ، ومعاذ رصي ليهم الحنك كلوا ‏( حكي ليهم الكلام (😅 واحد من جماعه معاذ ‏( اسمو محجوب ‏) قال ليه مشكتك بسيطه جيب جوازك القديم وصوره ليك صدام اداهو الحاجات الطلبها منو ، محجوب اول ماشال الجواز وشاف اسم صدام ، ابتسم ابتسامه خسيسه 😏 ، وقال لي صدام ، خلاص انتي امشي بعد دا ، واحنا المساء بنتصل عليك ، وبنكون انجزنا ليك شغلت دي
صدام : المساء ، ما كتير يا خوه ، انا جيتكم عشان معاذ قال لي في ظرف ساعتين بتنجزوها
محجوب : والله يا حبيب شغلتك دايره وقت ، واحنا شغلنا النظيف داير وقت ، كان عندك زول تاني ممكن انجز ليك اسرع مننا ممكن تمشي ليه
صدام بقي اتافاف 😤 وما عجبو الكلام ، هنا سامر قال لي محجوب ، ما كدا يا حبيبنا ، احنا دايرين الشغل النظيف دا، واخد زمنك بس اسرع لينا فيه
وطلعوا منهم طوالي
محجوب شال تلفونو طوالي بعد ما جماعتنا اتخارجو وبدا اتكلم مع الجه التانيه
محجوب : يا معلم انت مش زولك الكنا ماشين ليه اسمو ‏( صدام عبد المنعم حامد ‏)
الجه التانيه : ......
محجوب : زولك داير اشرد منك ، وهسي جاء اضربو ليه جواز ، قال مستعجل داير اسافر
الجه التانيه : .......
محجوب : حاضر يا باشا انت تامر امر
وانتهت المكالمه علي كدا
باسل ومعتصم ومحمد والحاج عبدالله وصلوا السجن ولاقو صابر ، واول ما صابر شافهم نزلت منو دمعه حاره ، وحضن ابوه الحاج عبدالله ، وقال ليه بي صوت واطي وبرجف، امي كيف يا ابوي ما تكونوا وريتوها الحاج عبدالله ما قدر استحمل ، بس اتزكر كلام معتصم وقشي دموعو براحه اثناء ما صابر حاضنو عشان ما اشوفها صابر ،وقال لي صابر ما تخاف عليها ، امك كويسه واحنا ما ورينها شئ ، باسل قال لي صابر كيفيك يا صحبي ان شاء الله انت بخير و حس انو داير ابكي ، و سكت
صابر : انا بخير يا باسل ، وانت يا محمد طمني عليك
محمد : انا بخير والله ، انت طمني عليك يا اخوي
صابر : الحمدلله في نعمه من المولي ، صابر عاين لي معتصم ، وسلم عليه
معنصم رد السلام علي صابر ، وعرفو بي نفسو وقال ليه ما تخاف يا اخوي ، انت زول طيب ، وربنا ما ح اخليك براك
صابر : ونعمه بالله يا اخوي ، وانا واثق في رب
وقعدو شويه كلهم مع بعض ، والحاج عبدالله حكي لي صابر كل الحاصل لي يس
صابر اتاثر شديد ، وقال ‏( اللهم لا نسالك رد القضاء لكن نسالك اللطف فيه ‏)
وانتهت الزياره علي كدا لمن جاء عسكري وقال ليهم وقت الزياره انتهي ، كلهم ودعوا صابر الكان بعاين ليهم وهم ماشين ‏( زي الام البتاعين و بتودع في ولدها الماشي علي الحرب وما عارفه تاني ارجع ولا لا ‏)
والمغرب جاء وصدام وسامر منتظرين تلفون الجماعه
صدام : عارف يا سامر انا ما ارتحت لي الناس ديل وقلبي اباهم ، بس ما عندي حل غيرهم
سامر : انت يعني داير تحبهم ، يا زولي خليهم انجزوا لينا شغلنا دا ، وتاني ما عندنا ليهم الحبه
هنا تلفون صدم دقا ، ولقي المتصل محجوب
صدام فتح الخط واتكلم مع محجوب ، وبعد ما انتهي من المكالمه ، قال لي سامر زولك ضرب وقال نجيهو بس انا ما مطمن من زولك دا ، شكلو وطريقه كلامو وابتسامتو ما عجبوني
سامر : صدام بطل الوهم الفي راسك دا ، وخلينا نمشي لي الجماعه ديل ، نديهم حقهم ، وادونا شغلتنا
صدام ادي سامر صنك ‏( سكينه كبيره بستخدموها ناس الجيش، فيها جزء عامل زي المنشار ‏) وشال واحد
سامر بقي منطط عيونو 😨 ، وقال لي صدام دا شنو دا
صدام : امسك دي خليها معاك ، انا حاسس الناس دي ح تعمل لينا حركات ، وزي ما بقولوا ‏( الضمان امان ‏)
سامر : انتي جادي يا زولي ح نشيل الحاجات دي معانا
صدام : ياخي خلي الكلام الكتير دا ، ودسها تحت قميصك
سامر بي تردد شال الصنك وختاهو تحت قميصو زي ما صدام عمل ، واتحركوا علي الجماعتهم ، واول ما وصلو لي الجماعمه ، صدام قال لي محجوب ، اها يا حبوب ان شاء الله انجزت لينا
محجوب : قبل الانجاز ، في زول داير القاك
صدام فتح خشمو كبير ، وبي خوف ولهفه 😳 ، قال لي محجوب ، زول داير القاني انا
وفي واحد طلع من الركن المخزن الكان مظلم وقال ليه ، ايوه انا الداير القاك
صدام ركز في ملامح الشخص دا ، بس ما عرفو ، وقال ليه انت منو
الشاب قال ليه انا معتز من طرف اسعد وعادل واتكلمت معاك وقلت ليك داير اقاك عشان استلم قروش الشيك كاش
صدام من ما سمع كلام معتز بقي احاول ابلع رقيو الماقدر اتبلع ليه
معتز واصل في كلامو ، وقال ليه ، انت داير تلعب معانا صاح ، بس انتي يا صحبي لعبت مع الناس الغلط
هنا في شابين قفلوا باب المخزن الكانو فيه كل جماعتنا ، وقفوا جمبو
صدام بقي مرتبك من حركه الشباب القفلوا الباب ، اما سامر من شده الخوف ركبانو لمن بقت تتطاقش مع بعض و داير اقع من حيلو
معتز قال لي صدام ، داير تهرب من غير ما تدينا حقنا ما حسبتها صاح يا زولي وبقي اضحك واقرب علي صدام
صدام في لحظه خوف طلع الصنك الكان تحت قميصو ولمن سامر شاف صدام مرق الصنك هو كمان طلع الصنك بتاعو ، صدام كان داير اطعن معتز ، بس معتز اتراجع في اخر لحظه لي وري ، وضربه السكين جاءتو في يدو ، وقال لي صدام انت بتهددني بي سكينتك دي ، ومعتز كمان طلع ليه مطوه من جيبو
وبدات مناوشات بي معتز وصدام ، وباقي الشباب الكانو في المخزن اي زول شال اقرب شئ جمبو واتحركوا علي صدام وسامر
وبدت المعركه بينهم ، صدام كان كل واحد بقرب عليه بطعنو ، وسامر جاءهو شاب من وري ضربو بي جنزير وقبال ما سامر اتلفت علي الضربو في واحد من قدام سدد ليه طعنه مباشره في القلب ، سامر وقع وما ادي تاني اي استجابه ، صدام بقي اعاين لي سامر الواقع علي الارض وكان بخرج في انفاسو الاخيره معتز استقل اللحظه دي وسدد لي صدام طعنه في المعده
مره كم يوم
وحال يس زي ما ياهو ، مافي تحسن ، وكثره سؤال الخاله سعاد عن ولدها لي الحاج عبدالله القال ليها صابر طلع من المستشفي وباسل ومحمد حلفوا الا امشي معاهم بيتهم ، زي ما هم كانوا ببيتوا معاه ، واتصالات روان الكتيره لي صابر ، المره مره كان برد عليها ، لمن باسل ومحمد ومعتصم امشوا ازورهو وادو التلفون
والكل خلاص فقد الامل من رجوع يس ، وضياع صابر
اصبح الصباح
واذن الصبح اذن ، الحاج عبدالله اتوضي وطلع علي الجامع ، بعد ما انتهت الصلاه ، قعد في الجامع وفتح المصحف وبدا اقرا ، لمن الشمس طلعت وهو ما حاسي بيها ، وما انتبه الا علي صوت تلفونو البضرب الحاج عبدالله لقي مكتوب علي الشاشه ‏( باسل يتصل بك ‏)
الحاج عبدالله فتح الخط ، باسل كان ببكي واكورك وقال لي حاج عبدالله يس صحي ، يس قام يا خال
الحاج عبدالله من الفرحه سجد سجده شكر ، وبقي اقول الحمدلله لك يا رب ، الحمدلله
ومن الجامع ما رجع البيت اتحرك علي المستشفي طوالي
واقل من ساعه الحاج عبدالله وصل غرفه يس، واول ما فتح باب الغرفه اندهش 😳 من المنظر الشافو وبقي منطط عيونو ، لقي يس واقف علي حيلو وبلبس في قميصو ، زي الطالع علي مكان ، الحاج عبدالله بقي اتمتم في الكلام وقال لي يس يا ولدي انت كويس
يس لمن شاف الحاج عبدالله ، ابتسم ابسامه عريضه وسلم عليه بي فرح ، وقال ليه انا كويس يا خال ، بس الما كويس صابر ، المنتظرني ليه فتره ، وانا نائم ، يلا يا خال استاءذنك انا ماشي اشوف شغلي ، عشان صابر ما انتظر اكتر من كدا

يس ودع الحاج عبدالله وطلع ، باسل ومحمد وصلوا المستشفي بعد ما يس طلع ، والحاج عبدالله حكي ليهم كل الحصل ، وفرحوا شديد علي سلامه يس ، وبقوا اقولوا الحمدلله لك يا رب ، الحمدلله
يس وصل مكتبو ، وعرض كل الادله اللقاها ضدد صدام ،وكانت الادله بتحتوي علي ‏( علي معالجه صوره من الكاميرا المراقبه بتاكد وجود صدام اثناء عمليه الاختطاف ، ودم صدام الكان في موقع الجريمه ، وبدل علي انو كان موجود وقت وقوع الجريمه ، اتصالات هاتفيه بينو وبين اسعد ، وكمان لقي شاهد شاف صدام واتعرف عليه هو واسعد وعادل وبقيه الشباب ، لمن كانو في العماره الكانت فيها الشقه الحصلت فيها الجريمه ‏)
وبعد ما عرض كل الادله لي وكيل النيابه ، طلب استناءف الحكم لي القضيه في اسرع زمن ، وطلب خروج صابر من السجن
و وكيل النيابه طمنوا وقال ليه كدا انت ماشي في السليم ، وصابر ح تسقط عنو التهمه ، وح اطلع من السجن كمان
وترفعت كل الورق والادله الجديده واستناءف القضيه لي القاضي ، والقاضي حدد الجلسه الجديده في استيناءف الحكم بعد يومين
ويس اتصل علي حاج عبدالله وباسل ومحمد ومعتصم ، و وراهم كل الحاصل ، واتفقوا ازوروا صابر وابلغوا بالاخر الحلوه دي ، وفعلا زاروا صابر وكلموا بي كل الحصل ، وقالوا ليه خلاص يا بطل هانت ، وصابر سجد لله سجده شكر ، ودموع الفرح بقت تتساقط منو مطر مطر ، وكل المتواجدين معاهو من معتصم ومحمد وباسل والحاج عبدالله ويس ، عيونهم كلها بقت ترقرق وتلمع بي الدموع
المحكمه رسلت اعلان لي بيت صدام انو عليه حضور الجلسه ، بس كان مافي رد ، وصدام مختفي وما ليه اي اثر
وقبل يوم من يوم المحاكمه ، باسل قال لي محمد ارح نمشي الجامعه ، عندي موضوع كدا داير اطلع زميتي منو
محمد قال لي باسل ، عليك الله هسي العندو نفس امشي الجامعه منو ، عليك الله خلينا في مكانا دا احسن
باسل : تمشي معاي بالهداوه ولا اشيلك غصب ، وباسل بقي استعرض لي محمد في عضلاتو
محمد و هو بتافف 😩 ما دام عملت الحركه دي وريتني عضلاتك ، اخير لي امشي ساي بي رجلي ، بقي اضحك وقال لي محمد اي اخير ليك تمشي من سكات ، وبقوا اضحكوا الاتنين ، وركبوا العربيه باسل واتحركوا علي الجامعه ، في الطريق باسل حبي اقيس نبض محمد ‏( اجيب ليه الكلام بي فوق ومن غير وضوح (😅
وسال محمد ، قال ليه تتزكر ايه يا محمد
محمد : قصدك ايه صاحبه افنان ربنا ارحمها
باسل : ايون ، هي زاتها
محمد : كيف ما بتزكرها ، ياخي ما شاء الله عليها ادب و زوق واحترام وجمال ما شاء الله ‏( كامله مكمله والكمال لله ‏)
بس انت الزكرك ليه شنو هسي
باسل : ولا حاجه ، بس جاءت علي بالي ، وسالتك منها
محمد بي ابتسامه ساخره :😏 فجاءه جاءت علي بالك
ايوا
انا بعرفك يا باسل ما بتزكر زول الا اكون في موضوع حاصل ، احكي لي يا صحبي الحاصل شنو
باسل : ههههههه، دا الحاصل يا اخوي
محمد : شكلك ما داير تتكلم ، ما مشكله ، وزي ما بقولوا ‏( يا خبر الليله بي فلوس بكره ابقي بي بلاش ‏)
باسل قعد اضحك ، وقال لي محمد انت اخوي وسندي وزي ما ساندتني زمان ، انا داير ارد ليك المعروف دا
رايك شنو في ايه بي كل صراحه
محمد : وليه كل المقدمات البديت بيها دي كلها ، اتكلم معاي يا باسل بي صراحه
باسل : كدي جاوبني اول علي سؤالي
محمد : قصدك ، رائي في ايه ، انا جاوبت عليه قبيل وقلت ليك ما شاء الله عليها كامله ومكمله والكمال لله
باسل : حلوو، ورايك شنو انت تدخل في البت دي وتبقي من نصيبك
محمد بقي منطك عيونو 😳 وقال لي باسل انا احب ايه ، والله يا اخوي اكون لي الشرف انها تكون حبيبتي ومن نصيبي ، انا اطول ولا القي بت زي دي وين ، بس زي ما عارف صحبك خواف وما بعرف احنك وما عندو شغله بالبنات ، وزي ما بقولوا ‏( العين بصيره واليد قصيره ‏)
باسل بقي اضحك وقال ليه بعد العملتو لي زمان وبتقول علي نفسك خواف وما بتعرف تحنك
محمد : اي ، انت ما بتعرفني ولا شنو
باسل : اها وانا كان قلت ليك البت دي بتحبك وبتتمناك مني ، ودايراك تبقي من نصيبها ، ح تقول شنو
محمد بقي اتمتم في الكلام ، وبقول لي باسل انت بتقول في شنو ، انت قلت شنو انا ماسمعتك
باسل : قلت ليك البت دي بتحبك
محمد بقي اكورك في العربيه وبقول لي باسل ، انت كذاب صاح ، انت بتكذب علي ، والله ما مصدقك
باسل : العفو يا اخوي انا في الحاجات زي ما بكذب وايه جاتني وحكت لي كل احساسها اتجاهك ، وكان ما مصدق امشي اسالها
محمد خنق باسل وحضنو عليه شديد ، وباسل بقي اكورك في محمد وبقول ليه ح نعمل حادث يا زفت ، يا حيوان زح مني يا ارعن ، والله كدا بنموت
ومحمد لسه ماسك باسل ، وقال ليه بعد الكلام القلتو لي دا ما نموت كان متنا
و وصلوا الجامعه ، ومن دخلوا بوابه الجامعه ، جاءت ايه جاريه عليهم ‏( اتقلي يا بت شويه (😅 ياسل قال لي محمد انا لي هنا مهمتي انتهت ، والباقي عليك يا اسد وبقي اضحك في وش محمد البقي زي طماطم الكاتشب الحمراء 😂😂 ، ايه وصلت محمد وباسل سلمت عليهم ، باسل رد السلام ، وغمز لي ايه 😉 وقال ليها زي ما وعدتك ، واتحرك منهم
محمد من الخاجل ما قدر انطق بي حرف ، وكمان ايه اخير منها محمد ما قادره تعاين حتي في وش محمد
باسل لاقي روان ، سلم عليها وقعدوا وبدا احكوا سوا
محمد بقي بشجع في نفسو شويه شويه وبدا اتكلم مع ايه ، الكنت بس بتبسم وبتجاوبوا علي قدر كلامو ‏( برالمه جداد في الحب (😂😂
وشويه شويه ايه بدات تتكلم مع محمد براحه اكتر
وانتهي اليوم علي كدا في الجامعه
صباح الله بي خيراتو اصبح
صابر رحلو من السجن لي المحكمه
ويس والحاج عبدالله ومعتصم وباسل ومحمد كانوا اول الواصلين لي القاعه
وبدات المحاكمه ، بي اطلاع القاضي علي القضيه و الدلائل الجديده ، والاستماع لي اقوال الشاهد الجديد
وصدام كان غائب عن الجلسه ، لمن القاضي نده عليه
وبي كدا جاءت لحظه الحكم ، والكل بقي مترقب قرار القاضي النهائي في الحكم ، والحاج عبدالله شغال ادعي ، وباسل ومحمد و معتصم ويس منططين عيونهم كبيره وبعاينو لي القاضي ، صابر من جوه القضان كان بدعي وبطلب من الله الفرج وفك كربتو ونصرو علي الاتهام الباطل الموجهه ضددو
في اللحظه دي القاضي دق بي المطرقه بتاعتو علي المنضدده اللهو فيها ، وبدا اتكلم
لقد حكمنا في القضيه رقم ‏( ٠٠٠ ‏) استناءف ، انه يتم تبرئه المدعو صابر عبدالله من التهمه الموجهه اليه ، واخلا سبيله فورا ، الحاج عبدالله بقي اكورك واقول الحمدلله لك يا رب الحمدلله ، وسجد سجود شكر لله ، وباسل ومحمد بقوا اصفروا وانططوا من الفرح ومعتصم شغال اقول ‏( اللهم انا توكلنا اليك وانت خير المتوكلين ، ونصرتنا في مصيبتنا هذه ‏) ، يس كان واقف وببتسم ، اما عن صابر سقطت منو كم دمعه كدا حاره ، وعين لي فوف ، وقال ما خابت ثقتي فيك ابدا يا الله ، وجثي علي ركبيه في الارض وسجد سجده شكر
القاضي دقي تاني بي مطرقتو علي المنضدده ، عشان الناس تلتزم الهدوء ، واصل كلامو
وقد قررنا بي الحكم علي المدعو صدام غيابيا
بي كل التهم الكانت منسوبه اليه
وانتهت الجلسه علي كدا
يس اتحرك مع صابر عشان اساعدو في تسهيل اجراءات الخروج بي سرعه
واول ما انتهوا منها صابر طلع من السجن ولقي كل الاحباب في انتظاروا ، الحاج عبدالله وباسل ومحمد ومعتصم
وكانت اجمل لحظه لمن صابر افرجو عنو
صابر بقي اسلم علي زول زول بالاحضان وكانت الفرحه ما سايعاهو ، وكل كانو بحمدلو لي صابر علي خروجو بالسلامه ،
صابر قال لي ابوه الحاج عبدالله انا اشتقت لي ست الكل ، انا اشتقت لي امي ودوني ليها ، والكل اتحركوا مع صابر والحاج عبدالله علي بيتهم ، والحاج عبدالله من ما وصلو جاب ليه كبش كبير وضبحو علي سلامه صابر
صابر من ما خشي البيت وشاف الخاله سعاد جري عليها وحضنها ، وقال ليها انا اشتق ليك يا ست الكل والخاله سعاده حضنتوا بي قوه وقالت ليه وانا اكتر منك يا ولدي ، بس البشتاق لي امو قدر دا ما بطلع من المستشفي وامشي ابيت مع اصحابو ، بجي لي امو في الاول , هنا صابر بقي اضحك ، وقال ليها اعفي لي امي اعفي لي يا ست الكل ، وكل الحاضرين قعدو مع بعض قعده ظريفه كدا ، من ونسه وهظار ومشاغلات ، لقيت ما الشيه والضلع طلع 😋😋والناس دي دقت ‏( اكلت (😅 دق صاح
باسل كان متوتر شديد ، وكل دقيقه اتلفت مره بي جاي ومره بي جاي ، زي الزول العندو شخص تايه منو ، واستمر كدا لقايت ما القعده خلصت والناس كلها بقت تطلع واحد وري التاني ، وما فضل الا باسل ومحمد مع صابر ، باسل بقي متوتر شديد وابلع في ريقو كل دقيقه ، لمن صابر ومحمد لاحظو ليه ، محمد قال لي باسل انا من قبيل حاسي بيك متوتر بس ما حبيت اسالك قدام الناس ، مالك يا اخوي ، اوعي تكون مريض ، صابر قال لي باسل انا كمان لاحظت ليك مالك يا بيو ، باسل اخد ليه بلعه ريق كدا وقال ليهم بما انكم انتو الاتنين اخواني وما في حد غريب ، وانا ياصابر داير اقول ليك كلام والحمدلله انو محمد معاي
صابر قال لي باسل قول الداير تقولو وما توترني اكتر
باسل اخد ليه سكته كدا وبلعه ريق تانيه
محمد في اللحظه دي نط فيه وخنقو وقال ليه ياخي ما تقول نشفت ريقي معاك
باسل قال ليه خلاص خلاص ح اتكلم بس انت نزل ايديك من رقبتي عشان اقدر اتكلم
محمد فك باسل
وباسل اتلفت علي صابر وقال ليه يا صابر انا داير اجيك من الاخر ، وداير اقوليك انا شلت رقم تلفون ورد من ابوك الحاج عبدالله عشان اطمن علي ناس بيتكم ، وما اكذب عليك يا اخوي ، انا من اول مره شفت فيها ورد في المستشفي اعجبت بيها شديد وكنت بتصل عليها عشان اطمن علي ناس البيت ، واسمع صوتها ، والله يا اخوي ولو ما الظروف الكنا مارين بيها كنت كلمتك بي الكلام دا من بدري، بس انت عارف الظروف كانت ثقيله علينا قدر شنو ، وانا والله يا صابر ما زول لعب ، انا داير اختك لي قدام وادايرها تكون حلالي ونصيبي
صابر ادي باسل بنيه ، وقال ليه انت بتخوني في عرضي يا باسل ، شينه منك يا صحبي دا الانا كنت مستاءمنك علي ناس بيتنا انت يا باسل ، تقوم تعمل كدا ، باسل بقي اتاتت في الكلام وبقول لي صابر ، عليك الله يا صابر افهمني شويه ، وشوف انا بقول ليك في شنو ، ومحمد بقي اعين لي صابر المنفعل وعيونو الطالعه منها شرار بطاير ،وباسل الكان بحاول اشرح لي صابر موقفو ، هنا محمد اللتزم الصمت وما عارف اقول شنو ولا اعمل شنو
وباسل لسه بحاول اشرح لي صابر ، لمن ما لقي تجاوب من صابر ، قال ليه يا صابر في النهايه احنا اخوتنا باقيه وما بتفرقا شئ وقبل من صابر واتجهه علي ناحيه الباب داير امشي ، هنا في صوت ضحكه عاليه جاءت من وري باسل ، باسل اتلفت علي وري داير اشوف سيد الضحكه دي منو ، لقي صابر بضحك بكل قوتو واقع علي الارض وماسك بطونو ، باسل بقي منطك عيونو هو ومحمد من منظر صابر وتصرفو
و صابر كل ما اعين لي وش باسل بنفجر من الضحك زياده ، وبعد ما كمل كل ضحكو ، صابر قام علي حيلو وقرب من باسل ، وقال ليه ابشر يا ابو النسب احنا ح نلقي احسن منك وينك ، باسل لسه بعاين لي صابر الخاتي يدو علي كتفو بي اندهاش
وصابر لسه مواصل كلامو ، بالجد يا باسل انت احسن منك ما بتلقي والله ، وانا ورد اختي ما بديها لي اي زول ورد غاليه علي وكان ما اتاكدت من الزول الح اكون من نصيبها ميه في الميه ما بديها ليه ، وانا ورد كلمتني بي كل الحاصل وكنت متواصل معاها لقايت اول يوم دخلت فيه السجن ، ورتني من اول يوم في المستشفي لقايت ما انت اعترفت ليها بي احساسك ، وقلت ليها انا داير بس الوقت المناسب عشان هسي مافي طريقه مع ظروف اخوك الفي المستشفي وانا بالجد داير اتكلم مع صابر واجي اتقدم ليك رسمي من الخال عبدالله ، وسالتني عن رائي فيك ، وهنا صابر بقي اضحك تاني 😂😂 وقال لي باسل ما تتصور كبرت ليك قومك قدر شنو 😛😜
باسل ما وعي بي نفسو الا شايل صابر وبقول ليه انت يا قصير الليله ح اقتلك يعني ح اقتلك ، انا تعمل فيني كدا يا صابر ، والله الليله ما بخليك ، وصابر بقي اكورك وبقول لي باسل نزلني يا ارعن والله بالجد كدا ح تقتلني ، وتاني ما ح اكون عندك اخو ، باسل قال ليه اخو زيك كدا وبعمل فيني زي مقلبك دا انا ما عاوزو
صابر : عشان تاني لمن اكون عندك موضوع زي دا تكلمني اول زول
ومحمد اشيل واضحك في منظرهم لمن وقع علي الارض وبقي افرر من شده الضحك
واسره الحاج عبدالله كلها جاءت جاريه مخلوعه بي صوت الكواريك ، ولقوا ولدهم صابر معلق فوق علي يدين باسل
والاسره كلها بقت تضحك علي منظر صابر وعلي باسل الكان بقول لي صابر قول الروب عشان انزلك وصابر ما داير اقولها
المهم في النهايه باسل نزل صابر ، وصابر بقي الكز في باسل من جهه ومحمد من جهه تانيه عشان اتكلم وباسل بعد فاض بيه من حركات محمد وصابر، في النهايه قرر اتكلم قدام الجميع مع الحاج عبدالله والخاله سعاد عن موضوع ورد ، ورد قاعده هناك تتخجل ودنقر في الارض مره ومره تعاين لي باسل
وبعد ما سمع الحاج عبدالله كلام باسل ، قال لي باسل نفس الكلام القالو ليه صابر ‏( احنا ما حنلقي زول احسن منك ‏) بس انت اول انجز شيل الشهاده واتخرج وبعدين تعال اتقدم ليها رسمي في حضور اسرتك
باسل قال لي الحاج عبدالله انت كلامك علي العين والراس ، وكلامك طمني شديد ، وتسلم لي يا ابوي
باسل ومحمد استاءذنوا من كل الاسره واطلعوا
وبعد ما الجوا بقي هادئ والناس استعدت لي النوم ، هنا كان في ناس يادوب يومهم ابتداء،لمن تلفون صابر دقا وكانت المتصله روان ، والمحادثه ابتدت بي اطمنان وعتاب علي عدم السؤال والاهتمام ، واتوسطت بي حب ولهفف وغزل، وانتهت بي شوق واشتياق .
عده كم يوم بعد الجلسه النهائيه للقضيه
يس كان قاعد في مكتبو وشغال علي الحاسوب، لمن تلفونو دقا
يس شال التلفون وفتح الخط
الجهه التانيه : الو سعادتك ، احنا لقينا صدام
يس من الفرحه لمن قام علي حيلو من الكرسي القاعد فيه وقال لي الجهه التانيه ، وهو هسي معاكم
الجهه التانيه : ايوا معانا في المشرحه
يس بي دهشه : المشرحه
الجهه التانيه : ايو سعادتك ، احنا لقينا جثته صدام مقطعه علي اجزاء وملفوفه في شوال ، هي وجثه تانيه
يس قفل الخط ، و بقي اقول لا حول ولا قوه الا بالله ، انا لله وانا اليه راجعون
و عده ايام كتيره في الجامعه ، وعلاقه صابر وروان كل يوم بتكبر وتكبر ، ومحمد وايه بعد كانو بخجلوا من بعض وما قادرين اتكلمو مع بعض ، هسي تعال شوف الونسات والطلعات والضحك ومورهم ماشه علي ما يرضي الله ، اما عن باسل كان خاتي في راسو هدف واحد انو اتخرج عشان اصل لي ورد ، وتكون من نصيبو ، واستمر الحال علي ذلك
ومرت السنين
والامتحانات النهائيه للسنه الاخيره بدات ،والكل بقي مركز علي حاجه واحده انهم انجحوا عشان احقق احلامهم ، باسل ومحمد وصابر كانو معسكرين سوا ، ومنضغطين مع القرايه شديد ، واول ما الليل اجي بنسوا القروهو كلو وبكونو في عالم تاني 😅😅😅
ويوم النتيجه الكل كان خايف ومترقب روان تشيل وتبكيى ، وصابر اهدي فيها واقول ليها يا بت انتي ما قصرتي وعملتي العليك والباقي علي ربنا، وروان لسه تبكي ، ومحمد لاحظ لي باسل الكان اول مره في حياتو
اكون متوتر وقلقان كدا ، محمد بقي اضحك علي باسل ، وقال ليه لو عارف ورد بتخليك تجتهد في دروسك كدا والاحلي تخليك زي البنات تخاف وتتجرس يوم النتيجه كدا كان عرفتها ليك من زمان
باسل قال لي محمد انت بابذات الساعه دي زحي مني عشان ممكن ارتكب فيك جريمه وما اكون واعي
وانتبهوا علي صوت الصفافير والذغاريد والكواريك
محمد قال لي باسل ، ابااااااا معنها النتيجه طلعت ، وقاموا جارين علي بورت النتيجه
وزي كل الجامعات يوم النتيجه بكون زي يوم وقفه عيد رمضان وزحمتو في سوق امدرمان لافي زول بقدر امشي لا في زول بقدر اقيف دي كيف الله اعلم (😅😅
المهم محمد وباسل وصلو البورت ولقوا صابر وروان ، باسل قال ليهم ، المعركه دي خلوها لي انا ، انا قدرها ، وخش علي زحمه البورت ، وبقي انده عليهم واحد واحد ، وبقول ليهم محمد مبروك نضيفه ‏( نضيفه يعني ما شايل ماده ملحق (😅😅 ، صابر مبروك نضيفه
انا مبروووك يا انا نضيفه
وباسل جاء طالع من الزحمه ، روان وهي بتبكي قالت لي باسل يعني نسيتني يا باسل ، باسل عاين ليها وقال ليها في زول ببكي وهو اول الدفعه وتقديرو امتياز
روان من الفرحه بقت تنطط وتكورك ، وصابر بقول ليها يا بت اقعدي ساي يا بت ما كدا ، وعاين لي باسل في داعي لي دا كانت تقول ليها نضيفه زينا وخلاص ، وكلهم بقي اضحك
وفي يوم التخريج كانت الناس دي كلها تسوي كدي 👋👋
الاولاد لابسين بدل اشكال وانواع ، والبنات فساتين حدث ولا حرج ‏( من كل زهره بستان ‏) اشكال وانواع والوان
المهم احنا علينا بي اصحابنا باسل الكان سارق كل الانظار البنات عليه بي بدلتو وطولوا وجسمو العريض
ومحمد القمحي الرايق ، والبدله فيه تسوي كدا 👋👋
وصابر ما شاء الله عليه ما مقصر احلي بدله واخر اناقه
اما روان دي خلوها بالنيه ، اليوم داك كل البنات حسدوها علي جمالها بي فستانها الابيض ، فما بالك بي الاولاد 😝😜
وبدا التخريج
وكل مره كان بندوه زول عشان استلم شهادتو
ولمن جاء دور روان
المذيع بتدا اتكلم
‏( كم تمنيت ان تكوني لي
وكم تمنيت ان اكون لك
اعلمي غاليتي
اذا كان
بينا سبع بحور
وسبح جبال
ما تهونت ان اآتيك في رمشتا من عينك
اعلمي ان قسم حبي لك
علي ساكني الارض
لعم السلام والاطمئنان
واسمحي لي ان ابالغ
واقول ان حبي لك
ليس له مقدار وقياس
احبك
احبك احبك
يا روان ‏)
وفي اللحظه دي جاء طالع صابر علي المنصه بي خطوات بطئيه وكانت الاناره مسلطه عليه في كل خطوه بخطيها ، ولبس دبله الخطوبه لي روان الاتفاءجات من العملو دا
قدام ام وابو روان الجو من قطر عشان احضرو تخريج بنتهم وقدام كل الحاضرين
هنا الزغاريد عليت من جانب الاسرتين، اسره صابر واسره روان
وباسل جاب اسرتو ، ومحمد كمان حاب اسرتو عشان اهنو روان و صابر
وباسل برضو خطب ورد في نفس يوم تخرجو ، وساق ورد معاه المنصه عشان تستلم معاهو شهادتو
وكانت ليلي من احلي الليالي علي اصحابنا واسرهم
محمد بعد كم يوم من التخرج ، ساق ابوه وامو وصابر وباسل ، وخطب ايه من ابوها ، واتوعد ابوها انو بعد سنتين ح اكون العرس ، مسافه اكون نفسو
اما عن باسل حدد عرسو علي ورد بعد شهر ، عشان لقي ليه وظيفه كويسه في السعويه وداير اهلو احضروا العرس وارجعوا كلهم معاه
صابر وروان قررو ابدو حياتهم ومستقبلهم خطوه خطوه ، ومتي ما جاء الوقت المناسب ح اتزوجو
_# كسره
اولا بحب اشكركم علي متابعتكم لي روايه الجامعة
ولي تحملكم لي في اخر حلقات الروايه الطالت نشرها
وبعتزر ليكم كالعاده ، بس زي ما بقولوا ‏( الناس ظروف ‏) وانا كنت ماري بي ظروف اقوي مني ، وربنا اعلم بيها
وبشكر كل زول ختي لي العزر ، والتمسو لي
وانا والله كانت اكبر استفاده لي من روايه الجامعة
ه
انها كانت اكثر من روايه للتسليه فقط
كانت عباره عن مسبحه للصلاه علي الرسول الكريم
واتححيت لي اتعرف علي اخوان واخوات اضيفوا لي عايلتي
ما داير اطول عليكم اكتر من كدا
والسلام عليكم ورحمه الله وبركاتو
حتي نتقابل في رواية اخري قريبا جدا
ان شاء الله ، ولو في العمر بقيه
# محبكم
Sohib S-keb
# الجامعة
# ابريل 2017

